
1. Ritmul vremii şi interesul pentru filosofia religiei 

Faptul că și anul trecut și anul acesta am anunțat Prelegeri de 
filosofie a religiei nu este în legătură cu altceva decât cu o 
preocupare a mea constantă care nu este, cum aș zice, un reflex al 
structurii actuale a vremii sau al sufletului epocii noastre 
contemporane, ci este o preocupare pe care s-a întâmplat să o am, 
cum s-a întâmplat să o aibă și alți oameni. Vreau să spun, cu alte 
cuvinte, că filosofia religiunii este o disciplină filosofică ce poate să 
fie la modă astăzi pentru o parte din lume, care se ocupă de 
problemele de filosofie generală, dar ea nu a existat în speculațiunea 
filosofică a omenirii în chip constant. Dovada cea mai bună a acestei 
afirmaţiuni a mea se vede, între altele, tocmai în faptul că filosofia 
religiunii a început să se constituie propriu-zis, ca disciplină filosofică 
de sine stătătoare, tocmai în veacul al XIX-lea, adică în veacul care 
este cel mai sărac de conținut metafizic de la Hegel încoace. 

Vasăzică, orientarea interesului omenesc spre problemele de 
filosofia religiei nu este în legătură cu o mai mare religiozitate a 
omenirii și prin urmare nu trebuie să vedeţi nici în încercările mele, 
de a schița — în linii generale de altfel — un fel de sistem al filosofiei 
religiei, nu trebuie să vedeţi o încercare a mea de a mă pune oarecum 
la unison cu ritmul vremii. 

De altfel ritmul acesta al vremii este și el un lucru foarte ciudat, 
aşa de ciudat încât cea mai de seamă preocupare a unui spirit pe 
care-l preocupă problemele filosofice este să se sustragă cât mai mult 
lui, sau în orice caz să controleze întotdeauna ceea ce primește de la 
el, cu deosebire criticilor. 

Din acest punct de vedere, este adevărat că problemele, nu de 
filosofia religiei, dar de religie, trec oarecum astăzi pe un plan mai în 
față în ansamblul intereselor generale ale omenirii, dar teoretizarea 


acestor fenomene este de fapt astăzi oarecum îngreunată de lipsa de 
disciplină a spiritului filosofic. 


2. Criza antiintelectualistă a filosofiei 

Impresiunea mea generală este că filosofia trece astăzi printr-o 
criză, între altele și pentru faptul că această filosofie abdică de la 
instrumentul ei cel mai de seamă, care este, totuși, și trebuie să 
rămână, rațiunea. Căci filosofia, la urma urmei, nu este decât un fel 
de rezultat al unor cercetări asupra unui obiect special pe care l-am 
indicat noi, dar un rezultat care, prin esenţa lui, trebuie să fie de-a 
dreptul transmisibil. Dar transmisibilitatea cunoștinței noastre nu este 
posibilă fără acest instrument al raţiunii. Acei dintre d-voastră care 
au citit câte ceva din mica noastră publicistică filosofică, diverse 
polemici între diferite școli și curente în idei, își aduc aminte, 
desigur, de polemica foarte acerbă dintre raţionaliștii de la Iași și 
misticii de la București. Aceștia din urmă spuneau: Rațiunea? nu mai 
e bună de nimic! Nu o mai fi pentru ce le-o trebui d-lor, dar de ceva 
tot mai e bună, întrucât este singurul instrument de transmitere a 
cunoștinței noastre. După cum vă spuneam însă, epoca aceasta a 
noastră moare oarecum filosoficeşte tocmai din cauza anarhiei totale 
care domnește în câmpul acesta spiritual, tocmai din cauza lipsei de 
disciplină care domnește în gândire, care stăpânește gândirea noastră 
contemporană. 

Vasăzică, criza filosofică — dacă este astăzi o criză filosofică, și 
hotărât că este — provine nu din bogăţia sau din sărăcia sufletească a 
epocii, căci cantitatea de avuţie sufletească este poate mai mare 
astăzi decât acum 20 sau 30 de ani, dar provine dintr-un fel de 
dezorientare a spiritului care renunță, astăzi, la singurul instrument 
propriu-zis al filosofiei, care este şi rămâne pentru totdeauna rațiunea 
omenească. 

Vasăzică, dacă noi ne ocupăm cu diferite obiecte care, prin natura 
lor, ar fi oarecum înclinate să scape unei cunoașteri prin mijlocul 
rațiunii, nu este însă mai puțin adevărat că rezultatul cercetărilor 
noastre asupra acestor obiecte rămâne transmisibil tot prin 
instrumentul acesta al rațiunii, care, în speţă, se exteriorizează prin 
limbaj. Vasăzică, întrucât limbagiul este un instrument logic, un 
instrument de exprimare a gândirei logice, și singurul instrument de 
exprimare a gândirei logice și, întrucât, mai departe, gândirea logică 
la rândul ei este un fel de precipitat al activităţii rațiunii noastre, noi 
nu ne putem lipsi de rațiune în filosofie. 


A! că noi, sau unii dintre noi, dotați cu puteri spirituale deosebite, 
izbutesc să se coboare în realitate pe alte căi decât cele ale rațiunii și 
izbutesc să prindă din realitate lucruri ce stau ceva mai adânc decât 
până unde poate pătrunde rațiunea, este adevărat; dar chiar aceste 
lucruri trebuiesc transformate, frământate din nou, plămădite în 
elemente noi ale rațiunii și date ca atare pentru ceilalți. 

Prin urmare, în ceea ce mă priveşte, nu mă simt solidar nici cu 
actuala criză antiintelectualistă a filosofiei, cum nu mă simt de altfel 
solidar nici cu actuala prefacere sau reînnoire religioasă a omenirii. 
Cu alte cuvinte, lucrurile despre care vorbesc eu sunt de un interes 
etern, sunt lucruri pentru care s-au găsit interesați în toate timpurile. 


3. Ce este filosofia religiunii? 

Că, în sfârşit, nu s-au făcut cursuri de filosofia religiunii la 
facultatea noastră, acesta nu se datorește faptului că anul 1924-1925 
nu a mai fost niciodată încă în omenire, ci se datorește faptului că 
acei care au stat pe scaunul pe care stau eu acum nu au avut ei înșiși 
interes pentru acesta. Vreau să spun că nu avem de-a face cu un 
precipitat, ca o răsfrângere a modei, atunci când evoc asemenea 
probleme aci. 

Spuneam adineauri că veacul al XIX-lea este veacul care a asistat 
la constituirea acestei discipline de sine stătătoare a filosofiei 
religiunii. Ce poate să însemneze filosofia religiunii? Poate să 
însemneze dintr-o dată două lucruri: 

1) O cercetare pură și simplă a religiunii, și anume, o cercetare 
din punct de vedere filosofic a acestui concept de religiune și a 
obiectului corespunzător conceptului; 

2) Un fel de filosofie a noastră asupra religiunii, un fel de filosofie 
în legătură cu lucrurile religioase sau care să aibă la bază concepte 
din lumea religioasă. 

Aceasta din urmă poate să ducă la rezultate foarte apreciabile, 
dar nu poate să formeze propriu-zis obiectul unei serii de prelegeri 
într-o facultate, pentru că asemenea consideraţiuni filosofice în 
legătură cu obiectul religios nu se pot propriu-zis închega într-un 
sistem sau într-un grup de doctrine, ele sunt la dispozițiunea 
imaginațiunii respectivului care face considerațiunile și, pe urmă, și 
la dispozițiunea bogăției celui care filosofează în legătură cu lucrurile 
religioase. Rămâne, prin urmare, un singur domeniu precis care poate 
să facă obiectul unei serii de prelegeri asupra filosofiei religiunii, 
adică cercetarea din punct de vedere filosofic a religiunii în general. 


În adevăr, aceasta a fost și preocuparea filosofilor din veacul al 
XIX-lea, numai că cercetările acestora au fost în genere făcute dintr- 
un punct de vedere ceva mai antifilosofic sau, dacă vreți, mai puțin 
filosofic. D-voastră vă amintiţi cum îi spunea opusculului lui Kant 
care tratează asemenea probleme: îi zicea Religiunea în granițele 
rațiunii. Ce însemnează lucrul acesta? Însemnează că filosofia lui 
Kant privește religiunea din punctul de vedere al unui sistem, adică 
mărginește materia aceasta religioasă la ceea ce poate să intre în 
limitele rațiunii. 

Punctul de plecare al sistemului lui Kant este acesta, că noi în 
genere nu ne mișcăm decât în limitele asignate de rațiune, că în 
genere filosofia nu poate să fie făcută decât în aceste graniţe ale 
rațiunii şi, prin urmare, este făcută și religiunea tot înăuntrul acestor 
granițe, adică în granițele sistemului meu propriu. Cam același lucru 
îl spune, de pildă, și Hermann Cohen, care-și intitulează 
considerațiunile asupra religiunii Der Begriffder Religion im System der 
Philosophie, și Paul Natorp, care zice: Religiunea în graniţele 
umanităţii (Religion innerhalb der Grenzen der Humanităt). Vasăzică, o 
încercare la Kant în cadrul rațiunii, la Natorp în cadrul umanității, la 
Cohen în cadrul filosofiei, adică este condiționată religiunea de 
sistemul de filosofie în general și în funcționarea acestui sistem de 
filosofie dăinuiește și conceptul religiunii. 

Dar, veţi spune d-voastră: la urmă, ce însemnează, cum spune 
Natorp, despre religiune în granițele umanității? Și religiunea este un 
fapt omenesc și, în realitate, dacă zici „în granițele umanităţii“, 
înseamnă că ai clasat religia acolo unde este locul ei! 

Dacă aceasta ar fi interpretarea, evident că degeaba aș mai vorbi 
eu aci. Probabil însă că faptul acesta este o indicațiune pentru 
presupoziția — pe care nu o fac eu aci, dar care rezultă propriu-zis 
din însăși această lucrare — că anume conceptul acesta de 
„umanitate“ nu este ca acela cu care avem de-a face în mod obișnuit, 
ci este un concept special, care face parte integrantă din sistemul 
special de filosofie al lui Natorp. Vasăzică, este aci o interpretare a 
religiunii în cazul unui sistem filosofic, și o interpretare a religiunii 
din punct de vedere al acestui sistem. Mi se pare că, filosoficește 
vorbind, adică mai larg vorbind, metoda nu poate să fie bună. Ea este 
dintru început constructivă și oarecum dinăuntru în afară 
constructivă. 


4. Conceptul de religiune 


Mie mi se pare că, de îndată ce faci încercarea de a vorbi de o 
filosofie asupra religiunii, adică de a defini, de a studia filosoficește 
conceptul de religiune, mi se pare că drumul cel mai simplu și mai 
uşor de realizat ar fi să plecăm de la realitate în jos. Noi nu putem să 
subsumăm, nici să subjugăm religia unui punct de vedere filosofic, ci 
să cercetăm ce înseamnă pur și simplu religia, să vedem ce înțelegem 
noi deocamdată prin religie, ce numesc oamenii în general religie, 
care sunt faptele pe care oamenii le numesc fapte religioase și care, în 
totalitatea lor, într-o anumită ierarhizare și înclinare organică a lor, 
constituiesc mai apoi religia, adică faptele acestea trebuie să fie 
definitorii pentru determinarea cadrului, a drumului, a planului în 
care se mișcă religiunea. 

Vasăzică, nici o idee preconcepută, ci, aşa cum constant am făcut- 
o și în cercetările de logică expuse, și în cercetările în legătură cu 
istoria conceptului de filosofie,[1a] când plecam de la un material dat, 
pe care nu-l construiam noi și pe care-l aflam înaintea noastră. 

Acest material fără indoială că este foarte variat și nici nu se 
poate porni cu o definițiune de la început, care să aleagă din 
totalitatea faptelor acele fapte care intră, în adevăr, sub eticheta 
aceasta de fapt religios sau religiune. Dar tocmai aceasta trebuie să 
fie preocuparea unui sistem de filosofie a religiei, să definească prin 
cercetare faptul religios, în așa fel ca să ajungă la un studiu al unei 
definițiuni a fenomenelor religioase, a faptului religios sau, poate, a 
religiunei înseși. 

Vasăzică, definițiunea religiei nu poate să preceadă, într-un 
sistem de filosofie a religiei, cercetarea materialului. Căci, ce facem 
noi propriu-zis aci? Studiem religia. Care va fi rezultatul? 
Cunoașterea religiei; adică, printr-un precipitat, definirea religiei 
apare aci cunoștinței noastre într-o formă anumită. 

Vasăzică, definițiunea religiei trebuie să încheie oarecum 
considerațiunile dintr-un sistem de filosofie a religiei. 


5. Obiectul filosofiei religiei 

Ce material se oferă propriu-zis cercetării în filosofia religiunii 
sau care este materialul de la care ar putea pleca cercetările? Sunt 
forme de viaţă religioasă existentă și forme de viață religioasă 
moarte. Schleiermacher, unul dintre fondatorii acestei discipline, 
unul dintre capetele cele mai fecunde, însă din cele mai primejdioase 
în această disciplină filosofică, împarte faptele acestea religioase și 
religiunea în genere în: religiune care mai poate fi realizată încă și 


religiune care este moartă. El zice: Erlebene und erstorbene Religion. 
Este — cum aş spune — o tendință protestantă în filosofia religiunii. 
Şi, că este așa, se vede și din faptul că unul dintre foarte puţinii 
cercetători care au admis această clasificare, Scholz, este și el 
protestant. Aceasta este o scuză. Dar care este fundarea afirmaţiunii 
mele? 

A cerceta religia din punctul de vedere al viabilităţii ei înseamnă, 
propriu-zis, a aplica o metodă raționalistă, pozitivistă faptelor de 
filosofia religiunii, adică unor forme de viaţă religioasă care au murit 
şi-au subscris, prin această moarte, însăși condamnarea ei; adică a 
fost o formă de viață religioasă care nu a fost, cum se zice, justificată 
nici în vederile ei de viaţă, nici în îmbinarea ei logică. Aceasta este 
presupoziţia care stă la baza acestei împărțiri a lui Schleiermacher. 
Dacă a murit, înseamnă că nu a avut dreptate. Prin urmare, dacă o 
anumită formă de viață — de viață religioasă — a murit, înseamnă că 
nu a avut viabilitate, înseamnă că nu a fost religiozitate în acea formă 
de viață religioasă. 

Mie mi se pare că acest raționament, care nu este explicit dar care 
este cu siguranță cuprins în Schleiermacher și Scholz, este fals. Ce 
înseamnă propriu-zis formă de viaţă religioasă care trăieşte, care este 
încă pasibilă de a fi trăită, și ce înseamnă formă de viață religioasă 
care a murit? Mai întâi, mi se pare că este mai mult pasibilă de o 
moarte o formă de viață religioasă care nu este organizată în biserică; 
adică, o viață religioasă care poate să fie prinsă într-o organizare 
politică și lumească, a bisericii, poate să dea mai mult aparenţa că 
trăieşte. Aceasta înseamnă că eu pun deocamdată această problemă 
înaintea d-voastră: câte din fondurile actuale ale vieţii religioase 
trăiesc de fapt? Dacă, de pildă, religiunea catolică sau creștinismul 
acesta catolic, biserica aceasta din religiunea creștină, are astăzi o 
viață mai intensă, mai bogată decât aceea realizată prin biserica 
protestantă sau prin cea ortodoxă, aceasta înseamnă, în adevăr, că 
formula catolică a creștinismului este mai viabilă decât celelalte 
formule? Sau poate că organizarea politică bisericească a unei 
religiuni nu face decât să continue, mai mult la suprafață și mai mult 
pentru iluziune, să continue această viață religioasă. 

Dar ce însemnează propriu-zis viabilitate sau durabilitate a 
bisericei respective? lezuiţii știți că izbutiseră să găsească scuze 
pentru toate faptele omenești. Spre exemplu: dacă era vorba de 
omorârea unui copil de către tatăl său: „Aceasta nu e nimic! Dar 
Abraham nu a vrut să-l omoare pe Isaac? Ba încă, aceasta a fost 


porunca lui Dumnezeu!“ Vasăzică, aceasta nu este un păcat sau, dacă 
este, ți se iartă dacă faci un bine în altă direcțiune. Dacă iezuiții, care 
izbutiseră să scuze toate faptele omenești, au contribuit la întărirea 
bisericii catolice, viața aceasta religioasă era în adevăr foarte 
puternică, şi formula aceasta catolică a creștinismului este viabilă, nu 
propriu-zis pentru că biserica aceasta catolică a izbutit să ducă viața 
înainte în bună parte cu ajutorul iezuiţilor — aceasta este chestiunea. 
Ce înseamnă — căci aci ne învârtim — formulă viabilă și formulă 
neviabilă? 

Viabilitatea unei religiuni se măsoară oarecum pe gradul de 
aparență al acestei religiuni, pe măsura în care această religiune 
apare la cunoștința noastră, pe câtă vreme propriu-zis religiozitatea 
poate să trăiască în sufletul unui om sau al unei generaţiuni, al unei 
societăți, independent de faptul că este cunoscută sau nu. 

Eu cred — este o credință ce nu vă angajează deloc, la nimic —, 
personal cred, de pildă, că în poporul românesc există foarte vie un 
fel de credință, care este creştină. De ce? O să spuneți: pentru că noi 
de aci, din Răsărit, am fost mai aproape de creștinism. Nu. Nu 
creștinismul a făcut Răsăritul, ci Răsăritul a făcut creștinismul. Numai 
după ce Răsăritul a făcut creștinismul, acest creștinism a format, într- 
un anumit fel, Răsăritul. Dacă noi suntem creștini, aceasta nu în 
virtutea faptului că ne-am botezat propriu-zis, ci că trăim o viață 
spirituală care — ea, această viață — a dat naștere creștinismului. 

Când creștinismul a trecut în Apus, a luat toate formele posibile, 
începând cu transformarea cultului catolic de acolo, a cultului păgân 
de acolo și introducerea lui în cadrul propriu-zis al creştinismului. De 
ce credeți d-voastră, de pildă, că cultul Maicei Domnului este mult 
mai puternic în Apus decât în Răsărit? Pentru motivul foarte simplu 
că romanii de la sfârșitul republicei și al imperiului erau mult mai 
mult sub influența Egiptului și a cultului zeiței Isis decât noi, aci. 
Cultul Maicii Domnului în Apus, nu în Răsărit, n-are altă explicaţie: 
el nu este decât transformarea cultului zeiței Isis, de origine 
egipteană. 

Vasăzică, eu cred că în poporul nostru românesc există un fond 
oarecare de religiozitate. Acest fond nu este vizibil, între altele și 
pentru că nu l-am cercetat, dar și din alte motive: nu este vizibil, 
pentru că un anumit fel de religiozitate nu are nevoie de exprimare în 
afară. Sunt — aceasta este aproape o mărturisire — activități 
spirituale care au imediat nevoie de exteriorizare, de comunicare, de 
transmitere; vasăzică, de valorificare obiectivă pentru lumea cealaltă. 


Sunt și alte activități spirituale, care nu au nevoie de această 
exteriorizare. D-voastră ați auzit că sunt şcoli filosofice despre care 
nu se știe precis ce au fost și cam ce au vrut. Nu mai departe decât la 
Platon: este un Platon istoric, pe care-l ştie toată lumea și pe care-l 
întind filologii din toate părțile, și este un Platon pe care mai mult îl 
bănuiește omul, este un misticism platonic şi o oarecare practică 
mistică platonică despre care pomeneşte lumea. Deci, trebuie să fi 
fost ceva. Desigur, indicaţiuni se găsesc, dar ce a fost acest platonism 
mistic nu se știe, nu o spune nimeni. Ce însemnează aceasta? 
Însemnează că anumite cunoștințe, anumite rezultate ale cercetărilor 
spirituale nu simt nevoia de a ieşi din om în afară, ci le păstrează 
fiecare pentru el însuși. Ei bine, rezultatul acestor cercetări nu va fi 
vizibil; sau, dacă am aplica metoda lui Schleiermacher, ar trebui să 
spunem: nu există. De ce? Pentru că nu sunt cunoscute. Este una 
dintre cele mai ciudate pretențiuni — în ultimul sens, idealist — ale 
lui Schleiermacher, care, propriu-zis, nu are să schimbe cât de puţin 
acest idealism absolut. 


6. Metafizică și religie. Conţinutul de adevăr al religiei 

Vasăzică, noi spunem: nu putem să facem o distincțiune între 
religiunile care sunt viabile şi religiunea care este moartă, ci trebuie 
să zicem religiune în genere; acesta este obiectul cercetărilor noastre: 
religiunea în genere. Ideea aceasta pozitivistă şi aproape, aș zice, 
pragmatistă, de alegere a faptului religios, nu-şi are locul aci. O 
religiune este religiune propriu-zisă când adevărurile sale se verifică 
propriu-zis în practică. Deci, dacă o religiune trăiește, este pentru că 
adevărurile pe care ea le stabilește corespund unor anumite realități, 
adică împlinesc o necesitate în această realitate, în realitatea 
sensibilă. Noi aducem în considerațiunea faptului religios și a 
religiunii un criteriu străin, care este criteriul adevărului; adică, este 
o problemă valabilă în cunoaștere; adică, nu poate să fie o problemă 
valabilă dintr-o dată și fundamental valabilă în religiune. 

Nu vreau să spun că nu există o legătură între religiune și 
neadevăr, după cum nu vreau să spun că nu există un conţinut de 
adevăr în fiecare religiune. Dar aceasta este altceva. Orice religiune 
— şi anume, cu cât religiunea corespunde unui grad mai înalt de 
cultură, cu atât aceasta se întâmplă mai mult — reprezintă un fel de a 
concepe lumea și încheie și prin speculațiuni religioase, într-un aspect 
al universului și al realităţii. Aceasta este simplu. 

Vasăzică, o religiune, în ultimă analiză, trebuie să ajungă eine 


Weltanschauung, o înţelegere a vieţii, o pătrundere a ei. Dar de aci 
până la a spune că religia are de-a face cu anumite adevăruri este 
foarte mult. O religiune poate să fie adevărată în alt sens; adică, o 
religiune poate să constituie o concepțiune, o înțelegere a vieţii 
întrucât este interpretare într-un fel oarecare a vieţii, valorificare 
într-un fel oarecare a vieții. 

Dar valorificarea aceasta a vieţii este posibilă pe două căi — și 
tocmai aceasta face deosebirea propriu-zisă dintre religie și 
metafizică: valorificarea pe cale rațională este metafizica, 
valorificarea pe altă cale decât cea rațională — și o să vedem în ce 
constă această cale — este religiunea. Metafizica şi religiunea merg 
către același punct, către o valorificare, o interpretare a vieții. Dar 
căile sunt altele, instrumentele sunt altele și momentele procesului 
sunt, pentru fiecare linie deosebită, altele. Deci, dacă momentele 
acestea ale adevărului fac parte din metafizică, ele nu fac parte din 
valorificarea religioasă. Adică, ni se va vorbi despre adevăr și într-un 
caz și în altul, dacă înțelegem prin adevăr altceva decât adevărul 
acesta gnoseologic; adică, dacă înţelegem, și într-un caz și în celălalt, 
starea de echilibru complet al individului în viața universului. 

Dacă adevăr este pozițiunea în care spiritul și-a găsit centrul de 
gravitație în fața existenţei, atunci fără îndoială este adevăr și în 
religie. Dar, cum de obicei adevăr înseamnă altceva, adevăr înseamnă 
propriu-zis corespondența realului cu idealul, pentru aceasta nu 
putem să spunem că criteriul fundamental pentru aprecierea valabilă 
sau nevalabilă a unui sistem religios sau a unei forme de viață 
religioasă ar fi adevărul. 

Vom vedea în lecţiunea viitoare o altă încercare de clasificare a 
materialului religios și o să ne îndreptăm spre un punct de vedere pe 
care o să-l dezvoltăm mai detaliat. 


[la]! Referire la cursul de filosofie a religiei ţinut în anul 
universitar 1923-1924, când s-a tratat tema Metafizică și religie. 


II. Problematica filosofiei religiei 


[28 februarie 1925] 

1. Problema esenței religiei. Experiență religioasă 

2. Convingere religioasă 

3. Exprimarea convingerii religioase 

4. Prozelitismul religios şi «lubeşte pe aproapele tău...» în 
viziunea din Apus 

5. «ubeşte pe aproapele tău...» în viziunea din Răsărit 

6. Cele două metode de studiere a faptelor sufletești: cea 
psihologică și cea fenomenologică 

7. Conţinutul de adevăr al religiei 


Aţi văzut în lecţiunea trecută ce înțelegem în linii mari prin 
filosofia religiei. Aţi văzut cele două probleme fundamentale care se 
pun acestei discipline speciale: problema esenței naturei religiunii și 
problema conținutului de adevăr, a adevărului religios. Aţi văzut că, 
în legătură cu această din urmă problemă trebuie considerată 
eventualitatea unei interpretări a universului din punct de vedere 
religios și a unei confundări de țeluri cu acelea ale metafizicei. 

Spuneam însă, tot în prelegerea trecută, că filosofia religiei nu 
poate să însemne în nici un caz o filosofare asupra universului dintr- 
un punct de vedere religios, ci o cercetare filosofică asupra religiunii 
ca fapt religios întâmplat, ca fapt întâmplat. 

Dar dacă, în adevăr, religia poate să ajungă la un fel de 
considerare generală și la un fel de interpretare a universului, pare că 
ar trebui să se confunde această preocupare a filosofiei religiei, 
tocmai ca o filosofare asupra universului, asupra universului din 
punct de vedere religios, adică tocmai ce spuneam ieri că nu poate să 
fie, pentru noi, filosofia religiei. 

Prin urmare, lucrul acesta tocmai trebuie să-l lămurim. Lămurirea 
este simplă. Nu este nici o contrazicere între ceea ce spuneam la 
început și ceea ce afirmam la finele lecţiunii de ieri. Căci, în adevăr, 
noi constatăm că o viaţă religioasă ajunsă într-o treaptă anumită de 
cultură, și anume, pe o treaptă mai ridicată de cultură, vrând-nevrând 
ajunge și la o interpretare a universului. Aceasta însemnează însă că, 
în cadrul religiunii, există un fel de metafizică religioasă. Dar aceasta 
nu înseamnă că, în cadrul filosofiei religiunii, noi trebuie să facem 
această interpretare religioasă a existenței şi a universului. Vasăzică, 
întru atât întrucât noi studiem conceptul de religiune și faptul acesta 


care se numește religie, o să ajungem să studiem și rădăcinile 
interpretative, și îndeletnicirea interpretativă a religiunii. Dar nu vom 
face noi înşine, în cadrul prelegerilor de filosofia religiei, nu vom 
avea să facem noi înşine o interpretare religioasă a universului. 


1. Problema esenței religiei. Experiență religioasă 

Acum, dacă revenim la cele două probleme fundamentale pe care 
vi le-am enunțat, anume problema esenței religiei și a conținutului de 
adevăr al religiunii, adică, cum am spus, probleme rezervate 
speculațiunii și vieţii religioase, avem deja cele două grupe mari de 
probleme care trebuie să fie tratate într-un curs de filosofie a religiei. 

Prima problemă, aceea a esenței religiei, este, nu zic cea mai 
importantă, dar cea mai căutată, cea mai cercetată în zilele de față. 
Ea trebuie să surprindă în religie propriu-zis însăşi acea funcțiune 
creatoare a religiunii, adică, cum am spune cu alte cuvinte, procesul 
interior religios. 

Primul fapt care interesează în această ordine de idei este aşa- 
numita experiență religioasă, adică faptul religios, actul religios. 
Vasăzică, o considerare a vieţii religioase înăuntrul individului în 
momentul de viață religioasă. Prima problemă în cazul acesta este 
actul religios, adică pozițiunea specifică, structura specifică a 
conștiinței omenești în momentul de viață religioasă. 

Viaţa religioasă a constituit un domeniu aparte de fapte sufletești 
şi, ca atare, are notele ei specifice. Ei bine, tocmai aceste note 
specifice, caracteristice, îmbinarea tocmai a acestor note specifice din 
conștiința umană în general formează așa-numita problemă a actului 
religios. 


2. Convingere religioasă 

Dar actul religios ca atare este mai degrabă un fel de determinare 
formală a funcțiunii sufletești în viața religioasă, este fără îndoială o 
activitate. Dar în ceea ce priveşte actul religios, analiza lui ca fapt 
religios, nu este decât activitate pură. Această activitate pură trebuie 
să fie distinctă de rezultatele activității. Deci, o a doua problemă ar 
trebui să fie constituită de așa-numita convingere religioasă. 
Convingerea religioasă este și ea un precipitat, este rezultatul unui 
proces chiar, este o cunoștință întrucât este o interpretare. Nu este o 
cunoștință, în înțelesul obișnuit al cuvântului, pentru că concluziunea 
la care ajunge nu este propriu-zis căpătată ca element obișnuit al 
gândirii în genere; este o cunoștință întrucât reprezintă un aspect al 
realității, întrucât intrăm noi cu cunoștința noastră în cunoștința 


realității. Dar nu este o cunoștință în înţelesul obișnuit al cuvântului, 
căci această stăpânire a realității, această participare a realității la 
noi înșine și confundarea noastră cu realitatea nu se fac cu ajutorul 
conceptului. 

Că, la urma urmelor, rezultatul pozițiunii acesteia se exprimă într- 
un anumit fel: credința, aceasta este altă problemă. Deci, rezultatul 
actului religios și al vieţii religioase — care este prima problemă ce 
ne interesează pe noi aci — este convingerea religioasă. Convingere îi 
zic — și nu-i zic cunoștință — pentru motivele pe care le-aţi văzut; și 
îi mai zic convingere încă pentru un alt motiv: ca să deosebesc ceea 
ce este omenesc și, aș zice, aproape psihologic, în actul acesta 
religios. Căci cunoștințele religioase nu au fundarea lor obiectivă; 
adică, nu este posibilitate de transmitere a lor obiectivă. Fundarea 
cunoștințelor acestora de ordin religios este de natură strict 
omenească, subiectivă, adică umanistă. De aceea, zic convingere 
religioasă, iar nu cunoștință religioasă. Ştiţi că în vorbirea logică 
convingere însemnează altceva, însemnează transmiterea unui adevăr 
altcuiva. Aci, convingere noi numim altceva; și anume, numim 
rezultatele vieții noastre religioase, întru atât întrucât aceste rezultate 
— sau acest rezultat — duc la o stăpânire a realităţii; nu o stăpânire 
în înțelesul obișnuit științific, dar la o contopire a realităţii în noi, la 
o participare a realităţii în noi. 

Corelatul acestei convingeri religioase este credința. Vedeți prin 
urmare numaidecât care este deosebirea dintre domeniul acesta de 
fapte şi domeniul logic de fapte, propriu-zis. Nu sunt lucruri care se 
dovedesc, sunt lucruri care se trăiesc dintr-o dată. Vasăzică, al doilea 
grup de probleme în cadrul esenței religiunii, în cadrul vieţii 
religioase. 


3. Exprimarea convingerii religioase 

Dar, odată această convingere căpătată, ea are un mijloc să caute 
o cale de exprimare. Exprimarea convingerilor religioase este al 
treilea moment în viața religioasă și al treilea grup de probleme. 
Exprimarea aceasta poate să fie de mai multe feluri: una hotărâtă, 
voluntară, și alta involuntară. Exprimare voluntară, în sensul că 
anumite momente şi într-o anumită structură sufletească, 
convingerile la care cineva ajunge devin centrul de forță şi centrul de 
activitate; adică, în momentul în care eu am căpătat o convingere, 
simt necesitatea de a ieși cu această convingere din mine, de a 
inculca convingerea aceasta și altora. Este însă și un alt fel de 


exprimare, pornită din altă necesitate, în momentul în care eu am o 
convingere, atunci eu lucrez în conformitate cu această convingere, 
în primul caz, acțiunea ar avea un caracter tranzient, tranzitiv, de la 
mine trece la alții, eu am necesitatea de a împărți credința mea 
altora, în cazul acesta, al doilea, acțiunea mea nu mai are acest 
caracter tranzitiv; rămâne asupra mea însumi și modelează 
activitatea mea proprie, fără să am nevoie să știu ce spun alții, ce fac 
alții sau dacă nu ar fi bine să facă și alţii ceea ce fac eu. Ca să 
înţelegeţi lucrurile acestea, să vă dau un exemplu. 

În constituțiunea noastră se spune: religia dominantă este religia 
creștină ortodoxă. Și, mai departe: libertatea cultului este absolut 
îngăduită. Se face însă o restricțiune: nu este admis prozelitismul; 
adică, nu este îngăduit, pe teritoriul țării românești, nici un fel de 
activitate care ar avea de scop să întoarcă pe oameni de la credinţa ce 
o aveau, să-i câștige pentru o altă credință. Adică, sunt credinţe care 
umblă după prozelitism şi sunt credințe care nu umblă după 
prozelitism. 

De fapt, această prevedere a constituțiunii este o apărare a 
ortodoxiei. De ce? Foarte simplu: fiindcă ortodoxia este o credință 
care nu umblă după prozeliți, nu simte nevoia de a face pe toată 
lumea ortodoxă; este o credință care-şi găseşte rațiunea de a fi în 
fiecare dintre indivizi. Dar aceasta însemnează că sunt alte religiuni, 
care nu-și găsesc această rațiune de a fi numai în potențarea vieții 
individuale respective, ci zic: trebuie să-i fericim și pe ceilalți, să le 
dăm credința noastră! 


4. Prozelitismul religios și «Iubeşte pe aproapele tău...» în 
viziunea din Apus 

Evident, trebuie să recunoaștem că tendința de prozelitism nu 
este de natură strict religioasă; sau, în sfârșit, este de natură 
religioasă întru atât întru cât religiunea este de o anumită 
colorațiune, adică o religiune eminamente transcendentă, unde 
Dumnezeu stă cu totul deasupra oamenilor, unde nu se interesează 
propriu-zis decât de un singur proces: raportul de la individ la 
Dumnezeu; în momentul însă când intervin în această viaţă religioasă 
şi alte elemente, își schimbă caracterul. De pildă, în religiunea 
creștină există un precept, care este următorul: „lubeşte pe aproapele 
tău ca pe tine însuţi“. Sunt o mulțime de cercetători, de comentatori 
care zic: acesta este fundamentul religiunii creştine; adică, grija de 
aproapele tău este prima grijă pe care trebuie să o ai tu, ca creştin. Să 


pui tot atâta interes pentru aproapele tău cât pui pentru tine însuți — 
presupunând că pentru tine pui foarte mare interes. 

De unde vine această grijă? Dacă îi scrutăm dedesubturile, nu 
avem decât două explicațiuni: una, care nu este de ordin 
transcendentalist, în momentul, de pildă, când zic: „Universul și 
divinitatea se confundă“, eu sunt divinitate întru atât întrucât sunt 
univers; dar, în aceeași măsură este divinitate și semenul meu; atunci 
fără îndoială că între mine și el există o legătură anumită. Aceasta 
este originea imanentă a iubirei de aproape. 

Mai există însă și alta, care nu este de origine religioasă, ci 
politică. Noi trăim în lumea aceasta, care, cum se știe, este o lume de 
durere; dar religiunea, zice cineva, are de scop tocmai ca să facă 
posibilă viaţa aceasta între oameni, pe pământ. A spus și Hristos, de 
pildă, o dată, că „împărăţia Mea nu este din lumea aceasta!“ [2a] Dar 
— zice — cât trăim aci, să facem să trăim cât mai bine. Și atunci, 
zice: creștinismul este format din acele reguli care îmi ușurează viața 
aci. Găsim de pildă preceptul că iubirea de aproape este principiul 
care înlesnește convieţuirea oamenilor. Dacă noi ne vom iubi între 
noi, atunci toate lucrurile vor fi bune, atunci vom trăi mai ușor. 
Aceasta este, după cum spuneam, rădăcina politică a iubirei de 
aproape, adică rădăcina interpretării religiunii ca un mijloc de 
ușurare a vieţii, de aci înainte. 

Evident, în cazul acesta religiunea face prozeliți, şi trebuie să 
facă: este de datoria mea să-l salvez pe acela care stă lângă mine, deci 
este de datoria mea să-i imprim aproapelui meu principiile religioase 
care mă fericesc pe mine. Expresiunea convingerilor religioase își 
caută o manifestare în afară, asupra semenilor mei. 


5. «ubeşte pe aproapele tău...» în viziunea din Răsărit 

Dar mai poate să fie încă o interpretare a preceptului „lubeşte pe 
aproapele tău...“, și anume una negativă, în Răsărit, am mai spus și 
cu alt prilej, există o formă specială de viață religioasă, există o 
legătură de la om la Dumnezeu. Dar, pe când în Apus, de pildă, la 
catolicism, legătura aceasta de la om la Dumnezeu se face cu ajutorul 
bisericei și numai prin biserică, sau pe când la protestantism legătura 
aceasta se face în adevăr de la om la Dumnezeu — dar nu de la om în 
completul lui, ci de la spirit, de la un fel de centru absolut, de la 
spiritul omenesc la Dumnezeu —, în Răsărit omul care stă în fața lui 
Dumnezeu are altă calitate: el este în adevăr om, trup și suflet. 
Conștiința trupului său, cu alte cuvinte, în forme religioase simbolice, 


conștiința păcatului întovărășește în fiecare moment pe om în 
legătura aceasta cu Dumnezeu; nu se poate niciodată omul scăpa de 
trup. 

Evident că trupul este legătura sau, mai bine zis, coruperea 
spiritului pur care a fost odată dumnezeire, în toată metafizica greacă 
şi cea creştină de mai târziu omul reprezintă o treaptă coruptă, 
pentru simplul motiv că este o transplantare a spiritului în trup, în 
materie, prin urmare o corupere a spiritului prin această materie. 

În actul religios (despre lucrurile acestea o să vorbim mai mult 
mai târziu, deocamdată le spun pentru lămurirea problemei), în actul 
religios răsăritean există această specificitate: conștiința continuă a 
legăturii dintre trup şi spirit, în om. Om înseamnă, deci, în Răsărit, 
trup și spirit — om, bineînțeles, în fața lui Dumnezeu —, pe când om 
în fața lui Dumnezeu la protestantism înseamnă pur și simplu spirit. 
Deci om înseamnă, în Răsărit, păcat dintr-o dată. 

Vasăzică, când zic „iubește pe aproapele tău ca pe tine însuţi“ e 
probabil că noi, aci, în Răsărit, înţelegem altceva; adică, nu înțelegem 
că noi ne iubim pe noi înșine, căci nici nu putem să ne iubim; noi nu 
suntem spirit, noi nu suntem ceea ce poate să fie lumea creată în noi, 
ci suntem spirit corupt, spirit și trup, noi reprezentăm o treaptă 
inferioară. Şi astfel fiind, putem să ne iubim pe noi? Nu. Mântuirea 
stă la noi în evaziunea din noi înșine, din forma aceasta coruptă. 

Dacă așa stau lucrurile, „iubește pe aproapele tău“ nu mai are 
semnificația din Apus, nici cea panteistă, nici cea politică, pentru 
simplul motiv că premisa mea este: eu nu mă iubesc pe mine. 

Dar, atunci, ce însemnează să iubeşti pe aproapele tău? Să nu-l 
iubeşti? Nu! Însemnează altceva: însemnează pur și simplu că nu 
trebuie să-ți dai ţie nici o importanţă deosebită. 

Vasăzică, iubirea nu este o legătură pozitivă, nu este o normă de 
conducere în metafizica religioasă a Răsăritului, ci este pur și simplu 
o valorificare a ta în mijlocul celorlalți. Și cum toți suntem păcătoşi, 
noi avem ceea ce numește Răsăritul o comunitate în păcat. Noi 
suntem frați prin păcat, nu pentru că suntem creaturile aceleiași 
divinități, ci prin coruperea spiritului prin unirea cu materia. 

Vasăzică, în împrejurările acestea în care iubirea nu mai devine în 
Răsărit un fel de normă de conducere și nu reprezintă interesul meu 
pentru ceilalți, ci puţinul meu interes pentru mine însumi, în 
împrejurările acestea religia nu mai capătă forța explozivă; confratele 
meu, semenul meu, aproapele meu nu mai are nici o importanță 
propriu-zis, cum nu o am nici eu. Și atunci, tot procesul religios se 


mărginește pur și simplu la individ şi Dumnezeu, iar toată activitatea 
mea — activitatea condusă de convingerile mele religioase — nu-mi 
mai iese în afară, ci-mi modelează numai activitatea mea proprie, 
numai felul meu de a mă comporta. Care este felul meu de a mă 
comporta, aceasta este altă problemă, aceasta face parte din 
problemele terapeuticei religioase. Dar aceasta este ceea ce numeam 
eu, la început, deosebirea de exprimare a convingerii religioase. 

Vasăzică, există două feluri de exprimări: unul care duce la 
răspândirea convingerilor mele, și un altul, care duce la realizarea 
convingerilor mele. Această problemă este a treia care este în 
legătură cu studiul esenței actului religios şi a esenței religiunii. 

Dar act religios, experiență religioasă, convingere religioasă, 
exprimare de convingere religioasă sunt, toate, probleme ce au de-a 
face cu spiritul omenesc, sunt propriu-zis probleme sufletești. Și 
atunci, filosofia religiunii este psihologia religiunii? Eu am încercat să 
lămuresc lucrurile acestea și anul trecut, astfel încât acum nu voi face 
decât să amintesc în treacăt punctul de plecare. 


6. Cele două metode de studiere a faptelor sufleteşti: cea 
psihologică și cea fenomenologică 

Există două feluri de a studia faptele sufleteşti: există o metodă 
strict psihologică. Această metodă strict psihologică se mărginește a 
studia pe individ în timp și loc precis, anumite fenomene și anumite 
procese. Există însă şi o altă metodă: aceea de a lăsa, oarecum, să se 
sublimeze oarecum aceste procese, adică de a le scoate din timp și 
spaţiu, de a le cerceta în esenţa lor proprie, nu în realizarea lor 
imediată, de a lăsa, cu alte cuvinte, fenomenul empiric să se tipizeze. 
Ceea ce privesc eu de pildă în percepţiune nu este percepțiunea 
propriu-zisă, ci este fenomenul general al percepțiunii, este cam ceea 
ce numea Paul Natorp, acum vreo 20 de ani, psihologie rațională și 
este ceea ce numește astăzi, o întreagă categorie de oameni, metodă 
fenomenologică. 

Vasăzică, dacă noi ne ocupăm cu procesul de desfășurare a vieții 
religioase, nu implică faptul acesta numaidecât o metodă psihologică. 
Un filosof german de pildă, un cercetător, numeşte aceasta metodă un 
fel de valorificare psihologică. Termenul acesta nu l-am înțeles 
niciodată. Ceea ce numește Wobbermin valorificare psihologică este 
ceea ce cunoaștem noi îndeobște ca metodă fenomenologică, adică 
desprinderea fenomenelor din timp și spațiu, studierea esenței lor 
imuabile, am zice, adică abstractizarea, sublimarea — cum ziceam 


adineaori —, şi studierea acestui nou fenomen, care este desigur o 
creațiune logică sau spirituală, fără existenţă reală, fără îndoială, dar 
care are față de procesul însuși cam aceeași valoare — nu chiar 
aceeași, dar „cam“ — pe care o are conceptul față de anumit obiect. 

Vasăzică, metoda care ar trebui s-o urmăm și o putem urma la 
această cercetare, prezentarea esenței faptului religios, nu este în 
mod obligatoriu metoda psihologică, ci se recomandă metoda aceasta 
fenomenologică. Dacă am întrebuința cealaltă metodă — căci am 
putea-o întrebuința și pe aceea —, ea nu ne-ar da filosofia religiunii, 
ci psihologia vieţii religioase, care este cu totul altceva. Noi nu vrem 
să știm ce devine omul în actul religios, ci vrem să deducem, din ceea 
ce devine omul în actul religios, ce este religia însăși. Deci, la 
probleme diferite, metode diferite. 

Disciplina religioasă este o disciplină filosofică; ea nu duce, însă, 
propriu-zis la filosofie a religiunei, ci la o psihologie a omului, adică 
la o completare a icoanei totale pe care o avem despre sufletul 
omenesc. După cum există o psihologie a intuiției artistice, a 
creațiunii artistice, a marilor calculatori sau a jucătorilor de șah, 
există și o psihologie a vieţii religioase, care însă nu poate să ducă pe 
nici o cale și în nici un chip la studiul esenței religiunii, ci duce la 
cunoașterea omului și a omenescului. Pentru psihologie, religia este 
un mijloc; pentru filosofie, actul religios, din mijloc, devine scop. 


7. Conţinutul de adevăr al religiei 

În privinţa celei de-a doua mari grupe de probleme religioase, 
adică a conținutului de adevăr al religiunii, am puţine lucruri de spus 
deocamdată. Actul religios este procesul de desfăşurare a religiunii; 
conținutul de adevăr al religiunii este rezultatul în mare al acestui 
proces. Ceea ce stabilim și cercetăm în prima parte, în cadrul 
problemei convingerii religioase, este stabilirea obiectului acestei 
convingeri, iar precipitatul, rezultatul acestor convingeri materiale, îl 
studiem în partea a doua. În acest cadru mare, noi trebuie să studiem 
în genere care sunt problemele pe care și le pune religia, care sunt 
problemele pe care le soluţionează religia și cum sunt soluționate 
aceste probleme. 

Dinspre partea mea, adică urmând punctul de vedere pe care-l 
introduc aci — iar un lucru care poate să fie pus în discuțiune de alții 
—, spun: deduc, în această cercetare de natură strict religioasă, care 
sunt elementele extrareligioase şi determin anumite principii din 
viața religioasă și întrucât formele de viață religioasă sunt hotărâte, 


la rândul lor, de anumite fenomene istorice. 

În lecţiunea de astăzi, aveţi deja, în mare, cadrul prelegerilor ce 
vor urma. Ceea ce voi spune mai departe nu vor fi decât amplificări 
care, însă, trebuie s-o spun de la început, nu vor fi egale în toate 
direcțiunile. Sunt pentru noi unele probleme de mai mare importanță 
și altele de o importanță secundară. 


[2a]! Ioan 18.36 


III. Fenomenologia religiei. Experiența religioasă 


[6 martie 1925] 

1. Conceptul de experiență religioasă. Actul religios ca relație 
între individ și divinitate 

2. Georg Simmel și postularea existenței lui Dumnezeu 

3. Credinţa, mântuirea și trăirea proprie în viziunea lui Luther 

4. Determinarea imanentă a actului religios 


După cât aţi înțeles din prelegerea trecută, pe care aș vrea s-o 
rezum, pentru ca să vă rămână bine, planul acesta al cursului de 
filosofie a religiei cuprinde două părți bine distincte: o parte tratând 
probleme de fenomenologie a religiei, o altă parte tratând probleme 
nu chiar de logică, ci de metafizică religioasă; o primă parte 
raportându-se la conţinutul sufletesc al procesului spiritual pe care-l 
trăieşte individul, om în genere, în preocupările acestea religioase, o 
altă parte legându-se de-a dreptul cu problemele de interpretare a 
realităților pe care viața religioasă le pune la dispoziția 
credinciosului. În cadrul celor dintâi probleme — acel grup mare de 
probleme — intră, după cum vă spuneam, în primul rând cercetarea 
actului religios sau așa-numita experiență religioasă, ceea ce James 
numește experiența religioasă, în al doilea rând studierea convingerii 
religioase și în al treilea rând, în sfârșit, problema expresiunii sau 
expresiunea vieţii religioase. 

Anul trecut, în cursul de filosofie a religiei, n-am avut prilejul 
decât să schițez problemele generale și să ating, din problemele ceva 
mai speciale, punctele mai importante. A repeta ceea ce am făcut 
anul trecut nu este recomandabil nici pentru d-voastră, nici pentru 
mine. Zic deci că vom da o importanță mai mare unora din probleme 
şi rămâne să vedem cât din materialul ce ne-am propus să facem anul 
acesta va fi realizat. Ţin să vă dau nu o unitate închisă, ci să vă 
înfățișez problemele cât mai complet tratate și cât mai serios și 
conştiincios adâncite. 


1. Conceptul de experienţă religioasă. Actul religios ca relaţie 
între individ și divinitate 

În spiritul acestor consideraţiuni preliminare atacăm azi prima 
problemă din grupul anunțat, şi anume, problema experienței 
religioase. 

Experienţa religioasă a omenirii este, cu alte cuvinte, pe înţelesul 


tuturor, viața pe care omenirea, individul — individul însă abstract, 
în genere oarecum — o duce în împrejurările acestea, în care are 
preocupări religioase. Studierea experienței religioase este tocmai 
totalizarea observaţiilor pe care noi le facem asupra individului 
religios. 

Ce este acest individ religios? 

Ce este acest individ religios nu puteți să-mi cereţi să vă spun de 
acum, pentru că acesta este scopul întregii serii de prelegeri, să 
studiem ce este religia și ce este viața religioasă în general. 

Spuneam: admitem din capul locului că există o serie de fapte 
care se consideră ca fapte religioase și există în anumiţi indivizi — o 
să vedem mai târziu câți anume indivizi există — care au această 
viață specifică, pe care noi o numim viaţă religioasă. Experiența 
religioasă este constituită de totalitatea actelor religioase, adică de 
totalitatea actelor în care un om este în legătură cu altceva propriu- 
zis decât el însuși, și anume, cu un caracter deosebit de caracterul 
realității sensibile, cu anumite caractere pe care noi le numim divine. 

Esența care este de studiat în problema aceasta, a experienţei 
acesteia religioase, este însuși actul religios. 

Pentru marea majoritate a cercetătorilor în domeniul filosofiei 
religioase, actul religios are un caracter eminamente imanent, adică 
este o stare de spirit, care se desfăşoară înăuntrul omului cu prilejul 
unor anumite operațiuni speciale ale omului, dar care nu au nevoie 
de un terminus a quo[3a] sau de un terminus ad quemi3b], care nu au 
tendința de a se exterioriza, de a ieși din om. Aceasta însemnează 
caracter imanent al actului religios pe care-l preschimbă în general 
cercetătorii filosofiei religiei. 

Cu toate acestea, știți că nu există viață religioasă fără 
presupoziția existenței unei ființe căreia îi dăm caracterul de 
divinitate. 

Dar, atunci, dacă în actul religios există două elemente, eu și 
Dumnezeu, și dacă actul religios nu este decât trăirea aceasta 
obiectivă, în afară de mine, a lui Dumnezeu, atunci cum se poate 
vorbi propriu-zis de un caracter fundamental, aş zice absolut, al 
actului religios? Pentru că, dacă în adevăr Dumnezeu este în afară de 
mine, şi dacă actul religios se raportează, intenționează, cum zice 
scolastica, se raportează la Dumnezeu, atunci evident că este un 
proces tranzitiv, că actul religios constituie în esența lui un act 
auditiv, de ieşire a individului din el însuși și raportarea acestui 
individ la ceva în afară de el însuși. 


Vasăzică, deși toate încercările de teoretizare a religiunii şi de 
filozofare asupra religiunii admit necesitatea să postuleze un 
Dumnezeu — de orice natură ar fi el —; cu toate acestea, există un 
criteriu imanent al faptului religios. Și atunci, să analizăm și să 
vedem cam ce se întâmplă. 


2. Georg Simmel şi postularea existenței lui Dumnezeu 

lată pe unul dintre cei mai de seamă reprezentanți ai acestei 
teorii, pe Simmel, care a publicat, către sfârșitul vieţii lui, o broșură 
intitulată Lebensanschauung. Vier metaphysische Kapiteli3c], în care 
expune cam următoarea teorie: 

Actul religios este un proces psihic cu raportare înspre absolut. El 
este un fel de prindere, un fel de cunoaștere, de trăire entuziastă a 
realității, adică un fel de cunoaștere și un fel de trăire care 
debordează marginile cunoștinței raționale și conștiinței raționale — 
de aceea îi zice el entuziastă. 

Dar — zice el — în procesul acestei trăiri entuziaste a realității, 
momentul către care spiritul omenesc se îndreaptă nu este propriu-zis 
un moment de sine stătător, adică, curba pe care o urmează procesul 
acesta sufletesc pe care-l numim act religios, curba aceasta are o 
anumită formă, urmează vasăzică anumite căi care, la urma urmei 
trebuie să ducă la o închidere a curbei. Vasăzică, pleacă de la om și, 
plecând de la om, actul religios se întoarce tot la el. Adică, țelul către 
care se îndreaptă spiritul omenesc în actul religios nu este propriu-zis 
în afară de el, ci este în el însuși, este, adică, un fel de reducere 
subiectivă, sau o reducere a religiozităţii în cadrul strict, bine închis 
al subiectivității individuale. 

Trăim, vasăzică — spune Simmel —, în actul religios o cunoaștere 
a lui Dumnezeu. 

Dar această cunoaștere a lui Dumnezeu nu este scop — foarte 
caracteristic —, nu este un scop, ci cunoaşterea lui Dumnezeu este un 
mijloc. Adică, prin postularea acestui Dumnezeu — ca să spunem 
lucrurilor pe numele lor adevărat, pe care Simmel nu vrea să-l 
întrebuințeze —, prin postularea acestui Dumnezeu de către noi 
înșine, noi nu facem decât să întărim, să potențăm viața pe care noi o 
numim religioasă. 

Dar — zice el — obiectul acesta — creat de noi, zicem noi —, 
obiectul acesta care potențează viața religioasă sau această prindere 
entuziastă a realității, obiectul acesta nu este necesarmente acel 
Dumnezeu. Sau, mai exact, ca să nu fim acuzați de cine știe ce 


interpretări nepermise, procesul religios, viața religioasă își are 
specificul[3d] ei; adică, dacă în viaţa religioasă noi avem o prindere 
entuziastă a realității cu ajutorul conceptului de Dumnezeu sau cu 
ajutorul obiectului acesta, Dumnezeu, pe care noi îl punem în curba 
aceasta închisă a procesului, a procesului religios, există situațiuni 
analoage în care obiectul acesta nu mai este Dumnezeu. De pildă, în 
loc de Dumnezeu putem să punem, ca obiect, patria; în loc de patrie 
putem să punem, ca obiect, umanitatea. 

Deci, patriotismul, umanitarismul și viața religioasă sunt procese 
de aceeași esență — spunea Simmel —, în care procesul însuși este 
potențat, întărit prin postularea și prin introducerea în cercul acesta 
al evoluțiunii procesului religios, prin introducerea unor obiecte 
eterogene. Vasăzică, Dumnezeu, patrie umanitate ș.a.m.d. sunt 
elemente ale procesului religios, dar nu scopuri ale evoluţiunii, ale 
schimbărilor, ale procesului vieții religioase. Vasăzică, elemente, dar 
nu scopuri propriu-zise. 

Prin urmare, în actul religios — zice Simmel — ne îndreptăm spre 
Dumnezeu, dar nu ne îndreptăm spre Dumnezeu ca să ne oprim în el, 
ca să ne confundăm cu el, ca să ne unim cu el, să-l trăim pur și 
simplu, ci ne îndreptăm spre Dumnezeu căci acest Dumnezeu, 
existent sau nu, dar absolut în orice caz în noi, întărește 
religiozitatea, viața noastră religioasă. 

În cadrul acestor teorii sau al acestui fel de a vedea chestiunea, 
avem de-a face sau cu o raportare la Dumnezeu, vasăzică, cu ceea ce 
numeam noi adineauri un fel de obiectivare a procesului, și avem de- 
a face și cu o imanentizare, cu un caracter strict imanent al 
procesului acesta. Căci totul se întâmplă în om, prin om și pentru om. 
Dar nu este mai puțin adevărat că, pe curba aceasta pe care o descrie 
procesul acesta religios vine şi obiectul acesta eterogen care este 
Dumnezeu, sau poate să fie patria, sau poate să fie umanitatea. 

Ce este în fond, însă, această întreagă teorie simmeliană? Eu am 
impresiunea că la baza acestei concepțiuni stau anumite prejudecăţi 
metafizice. Dacă putem face ceva proaspăt în filosofia religiei, este să 
ne scăpăm tocmai de toate prejudecățile metafizice posibile. 

Și atunci, dacă de la început trebuie să punem la îndoială 
puritatea de metodă a  afirmaţiunilor lui Simmel, fiindcă 
imanentismul acestei credințe sau afirmări că actul religios se petrece 
numai în individ, prin individ și pentru individ, este în ultimă analiză 
un fel de — dacă voiți —, un fel de bergsonism: există propriu-zis o 
viață de sine stătătoare, de sine creatoare, şi această viață își are 


evoluțiunea ei proprie care, în anumite momente ale procesului ei de 
desfășurare, creează și anumite forme care servesc tocmai ca să 
potențeze această viață creatoare, cum ar fi în termeni bergsonieni, 
sau, în sfârșit, printr-un fel de simplificare, tot prin analogie. Viaţa 
este o forță într-o continuă desfășurare. Conștiința este la un moment 
dat creaţiune a vieţii. Această creațiune a vieţii spirituale în anumite 
împrejurări potenţează viața. Bergson spune că conștiința, și anume 
logica noastră, care este un instrument al conștiinței, este un 
instrument propriu-zis al vieţii, că viața se ajută pe ea însăși creându- 
şi acest instrument și întrebuințând acest instrument în sensul mai 
marei sau mai liberei și mai ușoarei ei dezvoltări. Cam același lucru 
este și în viaţa religioasă la Simmel. Viaţa religioasă este de sine 
creatoare, adică este o forță în continuă dezvoltare, și viaţa aceasta 
religioasă creează, la un moment dat, anume realități, care nu sunt 
decât mijloace de potențare a ei înseși. Acesta ar fi Dumnezeul lui 
Simmel. 

Dar ceea ce nu înțeleg eu în tot acest proces este însă altceva: 
vasăzică, viața religioasă, actul religios presupune cu necesitate 
existența lui Dumnezeu. Ce înțelegem noi în genere prin Dumnezeu? 

Nu există propriu-zis religie pe suprafața pământului care să nu 
înțeleagă prin divinitate un absolut, adică ceva de sine stătător, 
născut prin sine însuși și având şi scopul în sine însuși. Fie că este 
politeism, un politeism în care, printr-o arhitectonică oarecare, se 
cam eșalonează divinităţile, fie că este monoteism, panteism sau 
teism, fie că este deism, nu există religie în care divinitatea să nu fie 
considerată cu toate caracterele absolutului. Şi atunci, ce însemnează 
o divinitate care nu este scop al vieţii religioase, ci mijloc al acestei 
vieți? Ar însemna că divinitatea însăşi este însăși viața noastră 
religioasă, că actul religios este existent în sine și că-și are scopul în 
el însuși. De îndată ce Dumnezeu este motivul, elementul potențator 
al procesului religios, însemnează că principalul lucru absolut și 
necondiționat este însuși actul religios și că actul acesta religios 
devine, în această teorie a lui Simmel, Dumnezeu. Dar vedeți că 
asemenea lucru nu susține nimeni și nici nu poate să susțină; este o 
contradicție directă, pentru că nimeni nu poate să considere ca 
absolut ceea ce este imanent, condiționat. Actul religios este, în 
primul rând, condiționat de existenţa omului, de existenţa spiritului 
uman încarnat, adică realizat în forma aceasta pe care o vedem noi, 
pe care o căpătăm noi în experienţa sensibilă. 

Vasăzică, actul religios însuși nu poate să fie considerat ca un 


absolut, și, totuşi, Simmel relativizează pe Dumnezeu în raport cu 
actul religios. Vasăzică, teoria aceasta care introduce pe Dumnezeu, 
adică elementul obiectiv din actul religios, în însuși sânul actului 
religios și condiționează acest element obiectiv prin însăși existența 
actului religios, nu se ține în picioare. Pentru a înțelege acest lucru 
mai bine, vă dau un exemplu. Aţi auzit de diferite interpretări care se 
dau iubirii. Sunt unele teorii care spun că noi, în procesul de iubire, 
în actul de iubire, ne iubim pe noi înșine cu un anumit prilej, că 
adică în acest proces de iubire, care presupune materialmente doi 
termeni, al doilea termen nu este decât o ocaziune pentru noi de 
realizare a vieții noastre proprii; că, adică, dacă eu iubesc pe A, nu-l 
iubesc pe A pentru el, ci-l iubesc pe A pentru mine, adică mă iubesc 
pe mine în A. Aceasta este o analogie foarte apropiată de teoria lui 
Simmel. Eu nu înțeleg: dacă A iubește pe B, înseamnă pur și simplu 
că iubește pe B, sau atunci nu ne mai înțelegem. Atunci ar trebui să 
întrebuințăm limbajul celălalt, care zice: A iubește pe A în B. Se poate 
şi cazul acesta, dar cazul acesta în medicina mentală, în medicina 
aceasta sufletească se cheamă caz de auto-erotică, caz trecut în 
mitologie sub forma mitului lui Narcis. Vasăzică, se poate să existe și 
cazul acesta, însă este un caz absolut întâmplător și nu este normal. 

Vasăzică, A iubește pe B însemnează pur și simplu: A iubește pe 
B, nu înseamnă A se iubește pe el însuși în B. 

Tot astfel în actul religios. Un religios care crede în Dumnezeu 
crede pur și simplu în Dumnezeu, nu crede în el însuși, cu ajutorul lui 
Dumnezeu. Dacă reducem toată teoria simmeliană la scheletul ei 
propriu, vedeţi că chestiunea e foarte simplă, este un fel de 
demonstrare a absurdului unei teorii prin simplificarea ei. Adaug că 
această teorie strict imanentistă a actului religios nu este numai la 
Simmel. La Simmel, istoricește ea ar putea să aibă o explicațiune și 
prin faptul tradițiunii spirituale a lui Simmel însuși, care tradițiune 
spirituală este evident iudaică; și știți că există un anumit panteism 
iudaic, Cabala, a cărei fundamentală afirmaţiune este: omul își este 
suficient sie însuși pentru a se mântui. Vasăzică, omul n-are nevoie de 
nici un Dumnezeu pentru ca să se mântuiască. 

Vasăzică, în cadrul acestor teorii, care sunt de cel mai mare 
interes, cunoașterea lor este de cel mai mare interes pentru 
înțelegerea evoluției religioase și spirituale a Europei de Apus, în 
cadrul acestor teorii punctul de plecare al lui Simmel este perfect 
acceptabil, dar în cadrul acestor teorii, nu în cadrul logic, nici în 
cadrul realității. 


3. Credința, mântuirea şi trăirea proprie în viziunea lui Luther 

Dar nu numai Simmel susține un asemenea punct de vedere; 
protestantismul însuși nu este deloc deosebit, și o să vă spun imediat 
de ce. Luther a emis un fel de dogmă. După dogma aceasta, siguranța 
credinţei și siguranța mântuirei preced oarecum în procesul religios 
adevărata credință și adevărata mântuire. Şi siguranță este, în 
materie de religiune, act sufletesc, trăire proprie; adică, în materie de 
religie, este conținut obiectiv existenţa în afară de mine. 

Dacă Luther pune problema siguranţei credinței şi a mântuirii — 
el zice  Glaubensgewissheit şi  Himmelswahrheit —, atunci el 
condiționează realitatea obiectivă religioasă de realitatea subiectivă. 
Pentru că, în cazul acesta, eu trebuie să am mai întâi siguranța 
psihologică a faptului, de pildă, că lisus Hristos s-a jertfit pentru 
omenire și pe urmă să admit siguranța obiectivă, adică adevărul 
obiectiv al jertfirei lui Hristos pentru omenire. Este o varietate de 
proces stranie chiar pentru gândirea obișnuită, în afară de gândirea 
religioasă. Adevărul se fundează în conștiința noastră printr-un fel de 
existență obiectivă. La Luther, însă, adevărul, această existență 
obiectivă, este condiționată de ce? De un proces psihic anterior. Deci 
numai în momentul când eu voi crede, voi avea siguranța credinței 
mele. Deci, când vei crede că lisus Hristos s-a jertfit pentru omenire, 
numai atunci va fi adevărat că lisus Hristos s-a jertfit, pe când, 
normal, toată lumea spune: lisus Hristos s-a jertfit pentru omenire; 
credeți, sau nu credeți. 

Dar fundarea acestei credințe noi o aflăm pe două căi: o fundare 
religioasă, credința, și o fundare pozitivistă, istoria. Nu am destule 
dovezi materiale ca să cred că lisus Hristos s-a jertfit pentru omenire, 
deci nu cred. La Luther procesul este intervertit. El zice: în momentul 
în care eu voi crede că Hristos s-a jertfit pentru omenire, numai 
atunci va fi adevărat, adică numai atunci se va fi întâmplat jertfa lui 
lisus Hristos pentru omenire. Este aproape de neînțeles, trăim într-o 
atmosferă stranie a realității, prin ce? Prin credința mea în acea 
realitate. Realitatea, o crezi sau nu, ești convins de ea sau nu, pur și 
simplu. Dar să zici că această realitate nu există decât în măsura în 
care eu cred și nu există decât din momentul în care am început să o 
cred, este o absurditate care egalează pur și simplu idealismul 
absolut[3e] în materie de teorie a cunoașterii, în care se spune că 
numai în sau din momentul în care am ideea unui lucru, există acel 
lucru, prin urmare, că cunoștința mea este creatoare a realității 
înseși. Ei bine, în același fel vedem creându-se aci realitatea 


religioasă, adevărul religios — ceea ce este iarăși o intervertire a 
termenilor şi ceea ce este, cum vedeți, subiectivism pur și simplu, 
condiționare a procesului religios, sau nu a procesului religios, a 
adevărurilor religiunii, este afirmare cu toate acestea a religiunii. 
Prin ce? Prin individul care trăiește actul religios. 


4. Determinarea imanentă a actului religios 

Vasăzică, vedeţi care este cheia poziției care spune: există un act 
religios, dar actul acesta religios are un caracter pur imanent. 

În contra acestei atitudini noi zicem pur şi simplu: nu poate să 
aibă un caracter imanent. Ne opunem și pe baza experienţei 
religioase în genere, și pe baza bunului simț, a experienţei noastre 
sensibile; adică nu putem condiţiona o realitate întru atât întrucât 
există sau nu există în afară de noi înșine; în noi înșine, viața noastră 
interioară, cunoștința noastră în alte domenii este condiționată de 
existența obiectivă a acestora. 

Vasăzică, în procesul religios, după această metodă, trebuie să 
ajungem la concluziunea că dacă există în adevăr un proces religios și 
dacă acest proces presupune în adevăr doi termeni, adică individul 
care trăieşte actul religios și divinitatea care este în afară, dacă există 
vasăzică acest al doilea termen, este de natură obiectivă. Vasăzică, 
există și o determinare obiectivă a actului religios; şi anume, 
determinarea obiectivă a actului religios constă în afirmarea aceasta 
precisă că orice act religios are doi termeni: unul subiectiv, omenesc, 
altul în afară de om, transcendent omului, care este însăși divinitatea. 

Dar divinitatea nu este mijlocul pentru viața noastră sufletească 
religioasă, ci divinitatea este scop, adică punct către care se 
îndreaptă, se orientează viața noastră religioasă şi în a cărei ajungere 
sfârșește această viață. Dar înseamnă propriu-zis că determinarea 
aceasta obiectivă a actului religios face inutilă determinarea 
imanentă a lui? Evident că nu. Nu, pentru că, deocamdată, ce am 
făcut? Am stabilit cei doi poli ai actului religios. Ne rămâne, însă — 
în teoria aceasta a actului religios —, să constatăm, să cercetăm ce 
sunt acești doi poli; unul dintre ei, divinitatea, întrucât constituie 
miezul concepțiunii pe care noi, cu ajutorul religiunii, ne-o facem 
despre existență, nu poate să fie tratată în prima grupă mare de 
probleme. Ea intră în așa-numita metafizică a actului religios care 
este în adevăr imanent. 

Vasăzică, după ce am stabilit către ce se îndreaptă acest proces, 
trebuie să cercetăm acum în ce constă propriu-zis acest proces — 


cercetarea imanentă, după cum vă spuneam. Și determinarea 
imanentă a actului religios, și determinarea actului religios în ceea ce 
are el imanent, cum vă spuneam și în prelegerea trecută, poate să 
alunece foarte ușor în psihologie. Adică, noi nu vom face decât 
psihologie dacă vom dovedi că omenirea trăiește în adevăr actul 
religios. Chiar dacă am dovedi că de facto toți oamenii trăiesc actul 
religios, încă nu ieşim afară din aceste fapte. Ca să ieşim din această 
categorie de fapte care nu pot să ne intereseze aci pentru motivele 
arătate, trebuie să dovedim altceva; anume, că actul religios face 
parte constructivă din structura generală a omului. Căci dacă nu 
arătăm lucrul acesta, că anume actul religios este constituent în om, 
atunci evident că vom avea de-a face totdeauna cu contingențe. 
Dovedim că în adevăr toți oamenii au viață religioasă; dar cu aceasta 
nu am dovedit că toți oamenii, necesarmente, trebuie să aibă viață 
religioasă; se poate ca mâine-poimâine să se ivească un om care să nu 
aibă viață religioasă. Cu aceasta fac o afirmare care nu însemnează 
nici mai mult nici mai puțin decât că, necesarmente, orice om are 
viață religioasă, care s-ar părea că vine în contradicţie cu o anumită 
atitudine a mea din alți ani, care spunea cam așa: „Doamne! Cutare 
proces, ori îl ai, ori nu-l ai. Dacă nu-l ai, nu poți să ajungi la nimic!“ 

Veţi vedea, în desfășurarea temei acesteia, că contradicție nu 
există între punctul acela de vedere și afirmaţiunea aceasta, care este 
de natură sistematică şi generală. 


[3a]| Punct de plecare (lat.) 

[3b]| Punct de destinaţie (lat.) 

[3c]| Georg Simmel, Lebensanschauung : vier metaphysische 
Kapitel. Miinchen und Leipzig, Duncker & Humblot, 1918, 245 p. 
Georg Simmel (n. 1858, Berlin — m. 1918, Strasbourg). Lucrări: 
Einleitung in die Moralwissenschaft (2 vol., 1892-1893), Philosophie 
des Geldes (1900), Soziologie (1908), Grundfragen der Soziologie 
(1917). 

[3d]| Nu știm dacă la dactilografiere s-a pierdut doar un cuvânt 
(specificul?) sau chiar un rând întreg. 

[3e]| „Idealism absolut“ în sensul idealismului subiectiv al lui 
George Berkeley (esse ist percipi, a fi înseamnă a fi cunoscut), iar nu în 
sensul hegelian. 

Pentru motive pe care o să le înțelegeți mai târziu, nu am insistat 
ceva mai mult asupra afirmației că este imposibilă o determinare 
numai imanentă, subiectivă a actului religios. Am arătat, precum ați 
văzut, că actul acesta religios nu poate să fie conceput, nu poate să 
fie înțeles de noi și nici nu poate să există în el însuși, dacă se face 
abstracțiune de un obiect asupra căruia actul religios se raportează și 
dacă anume nu se consideră acest obiect ca existență reală. Am 
recunoscut însă, către sfârşitul prelegerii, că numai o determinare 
obiectivă a actului religios, şi anume că numai elementele obiective 
nu sunt suficiente pentru precizarea întru înțelegerea structurală a 
actului religios. Spuneam că, fără îndoială, punctul de greutate al 
cercetărilor acestora trebuie să cadă pe latura imanentă a acestui 
proces, în același timp, însă, făceam deosebirea, sau stabileam cel 
puţin în intenţie, că nu trebuie să se confunde această cercetare, 
această latură imanentă a actului religios cu o cercetare propriu-zis 
psihologică. 


1. Perspectiva filosofiei religiei și cea psihologică 

Problema aceasta este una dintre cele mai însemnate în filosofia 
religiei, pentru că rezolvarea ei îndreptățește sau, în sfârșit, 
condiționează însăși posibilitatea de existență și posibilitatea de 
constituire a disciplinei acesteia asupra filosofiei religiei 

În adevăr, spuneam altă dată că dacă actul religios nu este decât 
un act psihologic oarecare, atunci evident că filosofia religiei, cel 
puțin în acest capitol, devine o psihologie religioasă; sau, cum am 
spune cu alte cuvinte, o psihologie, o cercetare a sufletului omenesc 
în momentul de viață religioasă a acestui suflet, dar o cercetare 
făcută în același cadru și pe același plan cu cealaltă cercetare de 
psihologie obișnuită. 

Sunt foarte multe lucrări în materie de filosofie a religiei care 
procedează așa; sunt, adică, cercetări care stabilesc anumite facultăți 


ale sufletului omenesc. 

D-voastră știți că această problemă a facultății sufletului omenesc 
a fost ieșită din modă în veacul al XIX-lea. Orice psiholog care voia să 
fie modern și științific, de câte ori auzea cuvântul „facultate“ zâmbea 
cu milă. „Facultăţi“ sau „psihologie a facultăților sufletului omenesc“ 
erau de un medievalism așa de înjositor, încât orice om binecrescut 
trebuia să se întoarcă cu scârbă. Se pare încă că, de la începutul 
veacului al XX-lea, a început să se vorbească în psihologie iarăși de 
facultăţi, care, însă, de data aceasta, însemnează grupe de funcțiuni 
sufletești (digresiunea aceasta poate să vă intereseze și în legătură cu 
alte studii); grupe de funcțiuni sufletești în înțelesul că psihologia 
experimentală sau psihologia științifică, care încercase să reducă 
viaţa sufletească la un proces de analiză a elementelor psihice, 
această psihologie nu a izbutit să explice anumite fapte sufletești de 
un ordin ceva mai complicat; adică, în psihologie complicat nu se 
reduce la simplu, ci complicatul are o formă structurală de sine 
stătătoare. Vasăzică, psihologia mult mai rafinată a veacului al XX-lea 
a ajuns la concluziunea că faptele sufletești nu se reduc pur și simplu 
la fapte elementare sufletești, dar că sunt unități de sine stătătoare, 
care trebuiesc considerate şi studiate în ele însele. 

Vasăzică, odată cu introducerea, sau cu reintroducerea 
„facultăților“ în domeniul psihologiei, unii dintre cercetătorii acestui 
domeniu al filosofiei religiei au crezut că pot descoperi, în afară de 
facultatea noastră de a judeca, în afară de facultatea noastră de a 
gândi, de a simţi, de a cunoaște ețetera, au crezut că pot descoperi și 
altă facultate, anume facultatea aceasta religioasă, de a trăi un obiect 
în afară de noi, într-un plan oarecare de cunoaștere — obiect care se 
cheamă Dumnezeu. O facultate, deci, între celelalte facultăți, pe 
același plan de realităţi, în cadrul vieţii cunoștințelor obiective. 

Punctul acesta de vedere ar fi poate îndreptăţit la prima vedere, 
dacă nu am constata că, totuși, actul religios și viața religioasă 
trebuie să fie propriu-zis altceva decât o facultate sau rezumatul unei 
facultăţi a vieții noastre sufletești în genere; și anume, noi avem o 
facultate de a gândi, o facultate de a simţi, o facultate de valorificare 
a lucrurilor bune sau rele eţetera; dar, alături de toate aceste facultăți 
care, în totalitatea lor, formează un organism, o unitate care ar fi 
unitatea de cunoaștere a sufletului nostru, în această unitate nu 
putem să introducem propriu-zis și actul religios și viaţa religioasă, 
pentru un motiv foarte simplu. Există o facultate de a cunoaște, dar 
există și o facultate a noastră religioasă de a cunoaște. Vasăzică, 


cunoaștem, și cunoaștem sub raportul religiunii; simțim, şi simțim 
sub raportul religiunii; valorificăm în domeniul cunoștinței, dar 
valorificăm și din punct de vedere religios; și, ceva mai mult, trăim, 
avem o anume activitate în viață și avem o activitate specifică, 
regulată după principii luate tot din domeniul religios. Vasăzică, 
actul religios, în cazul acesta, nu mai este pur și simplu, nu se mai 
poate încadra pur și simplu în celelalte facultăți ale sufletului 
omenesc, ci formează oarecum o lume aparte, a sa proprie. Ei bine, 
tocmai această lume proprie, constituită de totalitatea actului religios 
este problema pe care trebuie s-o considerăm, încercarea noastră 
trebuie să meargă în primul rând spre stabilirea acestei afirmări 
precise: dacă credem că se poate constitui o disciplină a filosofiei 
religiei, atunci trebuie să-i găsim domeniul aparte în care ea lucrează, 
în care există. Deci, aceasta este problema centrală, fundamentală. 

Vă făgăduisem să vă fac o expunere, ceva mai amănunțită, a 
câtorva dintre problemele filosofiei religiei — câte se vor putea face 
—, între altele și pentru motivul că aş dori ca în fața d-voastră să se 
perinde problemele așa cum ele au luat naștere din necesitatea 
constituirii într-un corp de doctrină. Vasăzică, ceea ce ne interesează 
aci, în afară de precizările sistematice, teoretice, este și drumul pe 
care-l urmăm pentru ca să ajungem la diferitele adevăruri și să 
expunem cu suficiență fundarea diferitelor adevăruri. Vasăzică, din 
acest punct de vedere și păstrând acest punct de plecare, vreau să fac 
astăzi un fel de analiză a drumului pe care avem să-l urmăm. 


2. Actul religios — constituent al conștiinței 

Problema care ni se pune am precizat-o adineauri: anume, să 
stabilim dacă există ceva specific religios și ce anume există ca 
specific religios, întru cât este îndreptățită existența unei filosofii a 
religiunii alături de psihologie; care sunt factorii care, adunaţi la un 
loc, constituiesc un domeniu aparte, care nu poate să fie tratat decât 
într-un anumit cadru și cu anumită metodă, care diferă de cadrul 
psihologiei, şi metoda psihologică propriu-zisă. Aceasta este 
problema. 

În primul rând, trebuie să stabilim că nu avem de-a face cu 
anumite fapte sporadice, ceea ce se întâmplă o dată să nu se mai 
întâmple a doua oară, ceea ce a încetat într-un anumit moment. Dar 
în sine, în afară de orice considerațiuni, în timp și spaţiu, aceasta nu 
poate să constituie propriu-zis material pentru o disciplină aparte. 

Indicam în lecţiunea trecută și repet şi astăzi: pentru ca disciplina 


aceasta a filosofiei religiei să se poate constitui, noi trebuie să 
dovedim că actul religios, adică esenţa însăși a vieţii religioase, actul 
acesta este constituit conștiinței umane în genere. Vasăzică, un punct 
pe care trebuie să-l dovedim este că actul religios este constitutiv 
conștiinței umane. 

Acesta poate să fie un procedeu necesar, dar nu este încă 
suficient. Ce înseamnă constitutiv conștiinței umane în general? Sunt 
şi alte acte, tot aşa de constitutive; de pildă, actul de gândire. Dacă 
actul religios este constitutiv, aceasta însemnează că el există 
propriu-zis și mai înseamnă că el nu se poate să nu existe, că un prim 
material îl avem, există în viața noastră. Aceasta nu înseamnă însă că 
el este determinat și determinarea lui reclamă nevoia de a fi tratat 
într-un domeniu aparte. Vasăzică, faptul constituirii conștiinței 
umane, a actului religios este o condițiune necesară, dar nu este o 
condițiune suficientă. Ceea ce trebuie să facem imediat după aceasta 
este să căutăm, să urmărim și să găsim ceva care să deosebească acest 
act religios constitutiv al conștiinței umane de alte acte, și ele 
constitutive ale conștiinței umane, dar care sunt tratate în psihologie. 
Vasăzică, trebuie să căutăm o anumită calitate a conștiinței umane, 
care să nu fie împlinită decât tocmai de acest act religios. Și atunci, 
ne gândim la ce este actul religios în el însuși; ne gândim, de pildă, la 
faptul pe care-l indicam de asemenea, că actul acesta religios 
păstrează toate caracterele actului — se știe din psihologie ce este un 
act, spre deosebire de un fapt — în general, adică are și caracterul 
intențional, se raportează la ceva din afară, dar constatăm că acest 
act are nevoie de un obiect în afară, în afară de el, care obiect este 
absolut. 

De unde, atunci, necesitatea actului religios? Din faptul că 
conștiința umană, care i se opune sau care se opune obiectului 
absolut din afară, este finită. Prin urmare, spre deosebire de celelalte 
acte sufletești, actul religios este actul unei conștiințe finite. Din 
caracterul finit al ființei rezultă actul religios. Pe când un act de 
conștiință oarecare, actul de gândire pur și simplu, nu presupune 
finitatea, mărginirea conștiinței umane, actul religios presupune 
această finitate, prin opozițiunea conștiinței la obiectul din afară care 
este absolut. Obiectele din afară, în celelalte acte intenționale, nu 
sunt absolute, nici în valorificarea estetică, nici în cea morală, 
obiectele nu au un caracter absolut. Numai în actul religios obiectul 
asupra căruia intenționează acest act, la care se raportează 
intențional actul religios, singur obiectul acesta este absolut. Deci, 


din necesitatea conștiinței umane finite rezultă actul religios. 

Prin urmare, începem să creăm un fel de specificitate a acestui 
act. 

Dar, în legătură cu aceasta, actul, și într-un caz și-n altul, am 
spus, are ceva mai mult: acte care au un caracter tranzient, adică ies 
din însuși individ și se îndestulează, se realizează prin prinderea, prin 
stăpânirea a ceva din afară de conștiința umană; aceasta însemnează 
că actul acesta religios seamănă oarecum cu ceea ce numim noi, în 
psihologia obișnuită, dorință și necesitate. Într-o dorință noi vedem 
iarăși un act sufletesc a cărui realizare nu se întâmplă decât prin 
stăpânirea, într-un fel sau altul — stăpânire nu înseamnă numaidecât 
stăpânire fizică —, a obiectului care este ţel, care este intenționat, la 
care se raportează intențional actul nostru. 

Dar, spuneam adineauri, Dumnezeu, în actul religios, este absolut, 
şi spuneam, actul religios se definește prin aceea că conștiința 
religioasă este o conștiință finită — prima determinare sub raportul 
conștiinței. 

A doua determinare urmează imediat după aceasta, și anume, este 
în legătură cu obiectul. Obiectul este esențialmente deosebit de toate 
celelalte obiecte, de toate celelalte țeluri ale actelor sufletești. Eu nu 
soluționez nimic, indic deocamdată numai calea pe care o s-o urmăm, 
lucrurile acestea o să le tratăm deosebit. 

În fine, a treia, care sunt deosebirile determinate de obiectul către 
care tinde actul sufletesc. Vasăzică, deosebirea esenţială a conștiinței 
religioase de conștiințele celelalte, deosebiri esenţiale ale obiectului 
care îndestulează actul religios de obiectele celelalte. 

Cum se întâmplă faptele în actele obișnuite, în viața sufletească 
obișnuită? Există o înlănțuire, aș zice cauzală, un fel de cauzalitate 
între actele sufletești; toate se înseriază într-o anumită ordine, care 
ordine e stăpânită de anumite legi — legi care se pot studia cu 
mijloacele noastre de cunoaștere obișnuită. Vasăzică, în domeniul 
acesta al faptelor sufletești obișnuite există cauzalitatea aceasta pe 
care noi o numim cauzalitate psihică, în domeniul celălalt, nu se pot 
explica propriu-zis faptele numai prin această cauzalitate psihică; iar 
pe de altă parte, este ciudat că nu se pot explica nici printr-un fel de 
teleologie. Adică, faptul religios este el născut dintr-o necesitate 
propriu-zisă a vieții noastre? Dacă ar fi născut dintr-o necesitate a 
vieții noastre, atunci ar fi foarte simplu: ar fi o explicare mecanică, de 
ordin cauzal, o explicare teleologică. Faptul cutare se întâmplă în 
scopul cutare. 


Eu cred că se poate dovedi, în legătură cu ceea ce spun, că faptul 
religios nu rezultă din necesităţile noastre biologice — punct foarte 
important, a cărui dezvoltare o să ne arate o mulțime de secrete ale 
vieţii religioase —; faptul acesta religios are — cum aș spune — un 
fel de legiferare proprie, care legiferare proprie provine din aceea că 
el constituie un alt plan de realitate, se mișcă în alt plan de realitate, 
în realitatea vieții. Nu știu dacă este clar ceea ce spun. Eu plec de la 
un fapt, anume că, de câte ori încercăm să ne explicăm fapte de viață 
religioasă, fără ieșiri din cadrul obișnuit al vieţii, simțim numaidecât 
un fel de repulsiune, zicem, e absurd, nu poate să existe așa ceva! Mi- 
aduc aminte de adagiul credo quia absurdumi4a], este culmea 
absurdităţii. Cred un lucru, pentru că este absurd, cu toate că este 
absurd. Este de neconceput o asemenea afirmaţie și totuși există. Cum 
se explică? Ar fi foarte simplu să spunem: omul care a făcut această 
afirmaţie nu e în toate minţile. Nu este așa. Aceasta nu reprezintă 
propriu-zis o afirmaţie, o afirmare a unei credinţe, ci este o întreagă 
mentalitate. Şi atunci, emitem ipoteza: este probabil că există un alt 
plan de realitate, în care legile obişnuite ale vieţii noastre sufletești, 
adică așa-numita cauzalitate psihică nu mai este valabilă, legile 
acestea nu mai sunt valabile. 

Vasăzică, nu numai că conștiința religioasă este separată, este 
altfel decât cea obișnuită, nu numai că obiectul din afară este aci 
altfel decât celelalte obiecte obişnuite din afară, la celelalte acte 
sufletești, dar înșirarea actelor acestora sufletești constituie, prin ea 
însăși şi în totalitatea ei, un domeniu separat, aparte, cu o altă 
legiferare, proprie. 


3. Actul religios ca act noetic 

Încă o cale pe care o indic eu, pe care se poate constitui acest 
domeniu de sine stătător al faptului religios și, în sfârșit, ultima, 
pleacă tot de la act în genere, dar constată că actul religios face parte 
dintr-o anumită categorie de acte. El nu este propriu-zis un act 
psihologic, ci un act noetic. Ştiţi ce sunt actele noetice: actele 
sufletești ce constituiesc grupa actelor valabile în logică, sau grupa 
actelor valabile în estetică, sau grupa actelor valabile în morală — 
toate constituiesc așa-numitele acte noetice. Vasăzică, și viața 
religioasă este tot un act noetic. Şi atunci, nu cumva este el de 
aceeași natură cu celelalte acte noetice și nu cumva actul acesta 
religios noetic rezultă din combinațiunea diferitelor acte noetice 
sufletești? Şi dacă nu rezultă din aceasta, dacă nu este un rezultat al 


îmbinării acestor diferite acte sufletești, atunci ce este el? 


4. Căi pentru constituirea fenomenologiei religiei 

Dacă rezumăm în ce constă sau la ce se reduc punctele acestea 
înfățișate d-voastră şi care, fiecare, reprezintă drumuri de urmat în 
căutarea adevărului pe care voim să-l stabilim aci, o să vedeţi că, 
pentru ca să ajungem la constituirea acestei discipline a 
fenomenologiei religiunii, cum îi spuneam în lecțiunea trecută, 
întrebuințăm trei căi deosebite, și anume (ordinea lor este 
indiferentă) 

Întâi vrem să stabilim dacă în adevăr actul sufletesc este 
constitutiv conștiinței umane în genere, adică dacă actul acesta 
sufletesc religios este trăit de universalitatea omenirii, și anume trăit 
cu necesitate; în al doilea rând, trebuie să vedem dacă actul acesta 
sufletesc este de sine stătător, formând un grup aparte, și dacă el se 
deosebeşte suficient de toate celelalte acte sufletești, așa de suficient 
încât el să îndreptăţească constituirea unei științe aparte; al treilea, 
dacă în cadrul acestui domeniu aparte există o legiferare, există legi 
speciale și caracteristice. 

Deci, pentru studierea actului religios și în același timp — vedeți 
că lucrurile acestea merg toate paralel — pentru constituirea 
fenomenologiei religioase, trei sunt problemele fundamentale: 
universalitatea actului sufletesc, specificitatea actului sufletesc și 
specificitatea legiferării sau a legilor actului sufletesc. Acestea vor 
forma obiectul următoarelor trei lecţiuni. 


5. Partea suspectă a cursului 

Dacă vom ajunge să constituim pe această cale o filosofie sau o 
fenomenologie a religiunii, vă daţi seama imediat că ea va avea două 
calități sau două caractere: va indica propriu-zis, va fi cheia pentru 
ceea ce este în adevăr constitutiv în viața religioasă a omenirii, dar în 
același timp va fi cheia unei norme de măsurătoare pentru ceea ce 
este propriu-zis viața religioasă și ceea ce nu este viaţa religioasă. 
Fenomenele religioase sunt foarte variate în ele însele și într-un 
fenomen de viață religioasă se amestecă de multe ori o mulțime de 
elemente. Dar prin expresiunea aceasta, pe care încercăm să o dăm 
nu numai actului religios, dar și actelor psihice obișnuite, vom avea 
un fel de normă, de măsură, ca să știm întotdeauna ce este 
religiozitate pură și ce nu este. Aci începe însă partea suspectă a 
întregului curs. De aceea, vreau să vă atrag atenţia de la început. 
Dacă noi, la cercetările care vor urma, vom avea în vedere numai 


anumite acte religioase, adică acte religioase care trăiesc în cadrul 
unei anumite concepţiuni religioase, atunci evident că criteriile de 
apreciere pe care le vom scoate vor fi valabile numai pentru acea 
religiune; dacă însă metoda noastră va fi îndeajuns de obiectivă, 
atunci rezultatele la care vom ajunge ne vor da dreptul să spunem: 
această religie este adevărul pur, lipsită de orice elemente 
extrareligioase; cealaltă religie nu este pură, deoarece nu este lipsită 
de orice elemente extrareligioase. 

Adică — şi aceasta este foarte important de reținut —, mergem 
spre constituirea unei fenomenologii a religiunii, care în același timp 
ne va da dreptul să judecăm toate formele de viață religioasă 
existente sub raportul purității religiozităţii lor. Aceasta însemnează, 
însă, că desfăşurarea de mai târziu a întregii teorii poate să aibă și un 
caracter polemic cu diferite religii existente azi. 


[4a]! „Cred pentru că e absurd“ (lat). 


V. Structura actului religios 


[13 martie 1925] 

1. Unitatea organică a celor doi termeni ai vieţii religioase: 
subiect și obiect, om și divinitate 

2. Natura absolută a divinității 

3. Îndreptarea subiectului către divinitate, coborârea divinității 
spre om 

4. Revelația ca bază a religiozităţii și parte constitutivă a actului 
religios 

5. Religiune naturală și metafizică 

6. Religiune adevărată și religiune falsă 


Aţi văzut în lecţiunea trecută calea care ar fi de urmat pentru ca 
să ajungem la rezolvarea problemelor pe care ni le-am propus, între 
care cea dintâi este tocmai rezolvarea sau stabilirea caracteristicei 
specifice a actului religios, şi ați văzut că aceste probleme se pot 
grupa în jurul câtorva întrebări fundamentale, și anume: analiza 
obiectului asupra căruia transcende actul religios și analiza structurii 
actului acesta religios în el însuși. 


1. Unitatea organică a celor doi termeni ai vieții religioase: 
subiect și obiect, om și divinitate 

Ar însemna ca astăzi să trecem la însuși fondul cercetărilor 
noastre, adică să încercăm să rezolvăm ceva din problemele pe care 
numai le-am indicat în lecţiunea precedentă. 

Aţi auzit de Augustin, de Fericitul Augustin sau Sfântul Augustin, 
ştiţi cine este. Istoria cunoaște un Augustin, religia pe altul. Eu aş 
vrea ca d-voastră să cunoașteţi și pe unul, și pe celălalt. 

Propriu-zis, Augustinul istoriei este un mistic, acela al bisericei 
este un organizator. Din el, aş aminti o frază care este foarte curentă 
și îndeobște cunoscută, și care are pentru noi marele merit că 
dezvăluie ceva din caracterul actului religios: inquietum est cor 
nostrum donec requiescat in te; adică: neîndestulată va fi inima mea 
până nu se va odihni întru tine. Aceasta este, până la un punct, un fel 
de traducere într-un limbaj direct, un fel de traducere a actului 
religios; adică, se presupune în acest adagiu un raport între doi 
termeni; și anume, o necesitate personală a mea, care nu se 
îndestulează decât în raport cu un termen din afară de mine. 
Vasăzică, a presupune că în adevăr în actul acesta religios se 


tranziază, se iese din conținutul de conștiință propriu-zisă, trecând în 
afară. Ce se tranziază și care este propriu-zis obiectul peste care se 
trece ca să ajungem la termenul cel de-al doilea al procesului? 

În orice act religios trebuie să se presupună că există o unitate, o 
unitate din care acela care trăiește actul religios face propriu-zis 
parte. Această unitate este însăși lumea, este însuși universul. 

Vasăzică, prima presupoziţie, primul postulat al vieţii religioase 
este unitatea aceasta organică a lui. Dacă lumea n-ar fi concepută ca 
un tot unitar, ca un tot organic, și dacă din această unitate și din 
acest organ însuși acela care trăiește actul religios n-ar face parte 
integrantă, actul religios propriu-zis n-ar fi posibil; și n-ar fi posibil, 
pentru că existența aceasta sensibilă pe care noi o numim lume, 
cosmos, nu s-ar putea opune celuilalt termen, pe care-l intenționează 
propriu-zis actul religios. De ce? Pentru un motiv foarte simplu: 
termenul de îndestulare a actului religios, vom vedea numaidecât că 
nu este un termen obiectiv, din lumea aceasta sensibilă. Prin urmare, 
acest termen, care nu este din lumea noastră, este opus, ca esență, 
nouă și lumei în care trăim noi. Din acest punct de vedere, al 
opoziției esenţiale dintre cei doi termeni ai actului religios, din acest 
punct de vedere lumea întreagă formează un tot. Este adevărat că în 
actul religios lumea este copiată, și anume, caracterul de totalitatea 
organică şi de unitate este copiat; dar aceasta, pentru un alt motiv, pe 
care-l vom vedea mai târziu, când vom cerceta substratul metafizic al 
religiei. Aci, din actul religios, nu se poate deduce decât un singur 
lucru: că există doi termeni ai actului. Acești doi termeni sunt 
esențialmente deosebiți ca natură. Din deosebirea esenţială a 
termenilor, pe care intenționează actul religios, se constituie, prin 
opoziție, unitatea aceasta calitativă a celuilalt termen. 

Vasăzică, faptul că noi, care trăim actul religios, suntem de 
aceeași natură cu lumea cealaltă, afară de divinitate, care este celălalt 
pol al actului religios, faptul acesta nu se deduce aci decât în 
caracterul acesta distinctiv și nu se deduce decât în opoziţie cu polul 
celălalt al actului. Nu se poate deduce, prin urmare, cum vrea să facă 
uneori panteismul, unitatea lumei din însuși actul religios, ci numai 
identitatea de esenţă. Unitatea organică a lumei este o consecință a 
altui fapt, nu este o consecinţă a însuși actului religios. 

Vasăzică, există în primul moment o unitate calitativă a lumei — 
aceasta ca prim moment, ca prim element al actului religios. Această 
unitate este întrecută, se trece peste marginile ei, căci în actul 
religios, aşa spunem și așa spune și Sfântul Augustin: inquietum est cor 


nostrum donec requiescat in te: până când nu mă voi odihni întru tine, 
până atunci nu mă voi linişti. Până când nu mă voi odihni întru tine, 
vasăzică până când, în actul religios, nu trecem dincolo de marginile 
realității noastre. 

Vasăzică, există un caracter tranzient al actului acesta religios. 
Dar caracter tranzient propriu-zis are orice act, căci orice act, întrucât 
este act, intenționează ceva în afară de el, adică trece peste marginile 
conținutului acesta sufletesc, îndreptându-se către o realitate în afară 
de acest conținut. Prin urmare, caracterul numai tranzient propriu-zis 
al actului religios nu poate să fie definitoriu pentru actul religios. Și 
atunci, acest caracter de tranzient, împreună cu caracterul celălalt, pe 
care-l notam, de trecere dincolo de toată existența sensibilă, de toată 
existența reală sensibilă, acesta este un caracter fundamental al 
actului religios, acesta este un caracter definitoriu al lui. 

Prin urmare, ca să rezumăm, o caracteristică a actului religios 
este tranziența actului, ca tranziere, peste totalitatea existenței 
sensibile. 


2. Natura absolută a divinității 

Dar nu acesta este cel mai tare dintre toate elementele 
caracteristice actului religios, ci altul. Vă spuneam că în orice act 
există o explicare a actului, există adică un termen care îl 
intenționează actul, către care se îndreaptă, un termen în afară de 
conținutul însuși psihologic, către care se orientează, pe care-l 
intenționează actul. În actele sufletești obişnuite, termenul acesta este 
şi mai obișnuit; adică, în actele sufletești pe care le studiem noi în 
psihologie în genere, termenul religios este totdeauna în cealaltă 
lume. În actul religios, termenul acesta este în afară de lume, adică 
termenul acesta constituie cam ceea ce am putea noi numi un fel de 
absolut. De ce? Afirmarea mea nu este deloc nouă și nici nu cred să 
fie combătută. Necesitatea ca termenul care împlinește actul religios, 
celălalt pol al actului religios, să fie în adevăr de natură absolută, este 
simțită în genere în toate religiile existente. Chiar la panteism, adică 
sistemul de religiune în care cel care trăiește actul religios se 
confundă oarecum cu obiectul din afara lui, adică în care divinitatea 
și existența sunt noțiuni ce se suprapun, în care divinitatea este 
tocmai sinteza totală, unitatea existenței în genere, chiar și în 
caracterul acesta de religiune se subliniază caracterul absolut al celui 
de-al doilea pol al actului religios, prin afirmarea că universul este 
infinit. 


De ce universul este infinit propriu-zis în panteism? Nu este vorba 
de o deducțiune strict filosofică. Universul, sub raportul filosofic, 
poate să fie infinit sau poate să fie finit. Universul grecesc, în cea mai 
mare parte a speculațiunilor grecești, este mărginit. Universul 
fizicienilor de astăzi, adică în formele einsteiniene, este iarăși finit. 
Universul — hai să zicem al — lui Leibniz nu este finit; este într-un 
fel finit, în alt fel infinit. Adică, propriu-zis, este un univers care se 
mișcă în anumite limite, un microcosm. Microcosmul se mișcă în 
anumite limite, fără să le atingă vreodată. Sub raportul filosofic, prin 
urmare, universul poate să fie finit sau infinit. Sub raportul religios, 
nu este vorba de o deducțiune oarecare, de o demonstrație oarecare, 
ci de un simțământ, la fel cum trăim noi acest univers. Ei bine, 
panteismul trăiește universul sub forma lui infinită. Și dacă forma 
religioasă, structura religioasă a panteismului simte și ea necesitatea 
aceasta, de a trăi universul în forma infinită, este tocmai pentru că 
simte nevoia ca între aceşti doi poli ai actului religios — cel care 
trăieşte actul religios şi cel care împlinește sau îndestulează actul 
religios — să se stabilească o deosebire de esenţă. De aceea, substanța 
la Spinoza este infinită, iar noi nu suntem decât materie finită. Și nu 
este vorba, atunci când se vorbește de infinitul acestui termen — al 
doilea termen al actului religios —, nu este propriu-zis vorba de 
infinit într-un singur fel, ci de infinitul absolut. 

În actul religios, punctul către care se îndreaptă conștiința noastră 
nu este de aceeași esență, de aceeași natură cu lucrurile pe care le 
cunoaştem noi, chiar dacă aceste lucruri, după cum spuneam, ar fi 
infinite într-un oarecare fel. De pildă, timpul este infinit în esenţa lui, 
spaţiul este infinit ș.a.m.d.. Ei bine, în actul acesta religios infinitul 
este un infinit absolut — dacă se poate spune astfel —, pe câtă vreme 
în celălalt am găsi un infinit relativ, cum ar fi, de exemplu, în 
spinozism, infinitul întinderii sau infinitul spirit. Cele două atribute 
cunoscute de noi dintr-o substanță, în substanța spinozistă, sunt 
infinite într-un sens, dar numai într-un sens. Ei bine, în actul religios 
propriu-zis, infinitul acesta are ceva de absolut; în actul religios, noi 
avem dorinţe, iubim, nădăjduim, ne îngrozim. Unul din elementele 
fundamentale în orice religie existentă este groaza, un fel de teroare 
sfântă, teroare sacră, mistică în fața divinității şi în fața existenţei 
acesteia hipersensibile, în fața religiunii propriu-zise. 

Lucrul acesta l-a analizat, foarte mult, Rudolf Otto, în Das Heilige, 
[5a] care, sub raportul analizei faptului, este minunat. El stabilește că 
nu există religie în care să nu fie sentimentul acesta de groază, în 


care sentimentul de groază să nu facă parte integrantă din însăși 
structura religiei. Şi atunci, vă întreb: de unde sentimentul acesta de 
groază? Groază, înaintea cui? Groază, de ce? În actul religios ne 
supunem unei judecăți care stă deasupra noastră. După ce criterii 
judecăm noi acele judecăţi care stau deasupra noastră? Dacă le-am 
cunoaște, atunci poate că sentimentul acesta de groază ar fi ceva mai 
redus. Este, fără îndoială, un fel de scară de felul cum se graduează 
sentimentul acesta de groază din religie. Cu cât elementul rațional 
este mai puternic într-o religie, cu atât mai mult sentimentul de 
groază este mai redus; adică, cu cât avem pretențiunea că știm mai 
mult, care este felul de interpretare și cum trebuie să ne purtăm în 
domeniul religios, și responsabilitatea este mai mică. Sau, mai bine 
zis, groaza de necunoscut este mai mică. Dar, totuși, rămâne 
întotdeauna ceva necunoscut și ceva grozav. Ceva grozav, înaintea 
cui? Și dacă există sentimentul acesta de teroare sfântă, la ce se 
raportează ea? Se raportează la ceva de dincolo de limitele 
cunoscutului și de dincolo de realitatea, de limitele realității 
sensibile, se raportează la ceva în adevăr absolut. Sub raportul 
empiric, groaza aceasta nu are nici sens, nici scop. 

De aceea, întotdeauna, orice act religios, măsurat cu criteriile 
vieții empirice, apare absurd. Dar nu este mai puţin adevărat că, cu 
toată absurditatea, actul acesta religios continuă să subziste. 

Vedeţi, dar, că acest al doilea pol al actului religios este în adevăr 
ceva care trece dincolo de limitele universului nostru, este în adevăr 
un absolut. Ei bine, absolutul acesta este ceea ce numim noi în genere 
divinitate sau Dumnezeu, o existență care are, oarecum, o influență 
asupra noastră, și o să vedem ce influenţă are, dar ale cărei legi de 
existență nouă ne scapă, și ne scapă tocmai pentru acest al doilea 
termen, Dumnezeu, este esențialmente deosebit de noi și de tot ce ne 
înconjoară pe noi. 

Deci, încă o dată rezumăm: o totalitate calitativ omogenă, din 
care facem și noi parte, un pol al actului religios — un act care 
transgresează și care transcende această întreagă realitate calitativ 
omogenă și care se îndreaptă spre un obiect din afară și, în sfârșit, un 
obiect din afară, care îndestulează actul religios şi care este ceea ce în 
general se numește Dumnezeu sau divinitate. Iată prin urmare actul 
religios cu cei doi poli ai lui. 


3. Indreptarea subiectului către divinitate, coborârea divinității 
spre om 


Este el suficient definit? Pentru că mai este un element, iarăși 
foarte caracteristic. Actul religios, așa cum l-am definit noi, cum l-am 
încercuit până acum, este nota unui act caracterizat prin 
specificitatea unuia din cei doi poli ai lui; pe când în actele obişnuite 
cei doi poli sunt de aceeași esență, în actul religios, spunem noi, cei 
doi poli sunt de aceeași esenţă, iar fenomenul acesta de transcendere 
se raportează la totalitatea lumei existente. Ei bine, actul religios mai 
are încă ceva specific, în actul psihic obișnuit, intenționez un obiect 
din afară de mine numai, sau îmi este suficient ca eu să merg la un 
obiect din afară de mine atunci când voiesc eu acest lucru; adică, stă- 
n puterea conștiinței mele ca să am actul religios în toată plinătatea 
lui, să satisfac actul acesta sufletesc indiferent de atitudinea pe care 
obiectul o are asupra mea. Un act simplu de gândire, care este tot un 
act, intenționează, adică transgresează, transcende, din conţinutul de 
conștiință, asupra unui obiect care este în fața mea; indiferent de 
atitudinea acestui obiect față de mine, actul este împlinit. Cu alte 
cuvinte, eu pot să cunosc ceasornicul acesta, care este în fața mea, 
indiferent dacă el este activ sau pasiv față de conștiința mea. În actul 
religios, lucrul nu se întâmplă așa. În actul religios propriu-zis, 
existența unei schimbări, adică îndestularea mea, nu se face numai 
printr-o acțiune de la mine la celălalt termen, ci și printr-o contra 
acțiune de la termen înspre mine. Pentru ca în adevăr actul religios să 
fie împlinit, pentru ca eu să am îndestularea religioasă, trebuie ca la 
chemarea mea către Dumnezeu să răspundă o chemare de la 
Dumnezeu înspre mine. Vasăzică, actul religios nu este direcțional 
numai într-un singur sens; are doi poli, care, amândoi, trebuie să fie 
atinși. Aceasta este o deosebire fundamentală între act în genere și 
actul religios. Actul estetic? O singură direcțiune. Actul moral, iarăși 
o singură direcțiune; actul de gândire, la fel. Singur actul religios are 
două direcţiuni, are doi poli activi. 


4. Revelația ca bază a religiozităţii și parte constitutivă a actului 
religios 

De aceea s-a și spus în religie în genere: orice cunoaștere a lui 
Dumnezeu este cunoaștere prin Dumnezeu; adică, nu pot să știu 
nimic de la Dumnezeu decât în măsura în care eu cer ceva de la 
Dumnezeu și Dumnezeu îmi dă ceva mie. Acesta este actul cunoscut 
în genere în religie sub numele de revelație. Revelația este, iarăși, un 
act general în toate religiile. Dacă ați auzit de religia pozitivă și 
religia naturală, deosebirea între ele nu se face pe existența sau 


inexistenţa actului de revelațiune, cum au început să facă unii deiști, 
adică în filosofia religiei englezeşti. Religia naturală însemnează 
cunoașterea lui Dumnezeu prin revelațiune, dar o cunoaștere 
mijlocită prin întâmplările din natură; adică, din ceea ce se întâmplă 
în natură sau prin ceea ce se întâmplă în natură, Dumnezeu revelează 
existența lui pur şi simplu, nu doar că noi am deduce raţional 
existența lui Dumnezeu. Deducerea rațională a existenței lui 
Dumnezeu nu face parte din domeniul faptului religios, ci din 
domeniul faptelor metafizice. Dar este o deosebire fundamentală 
între Dumnezeul metafizic și Dumnezeul religios. Dumnezeul religios 
este Dumnezeul trăit, simţit, cu care sufletul religios vine în contact 
direct; Dumnezeul metafizic este un termen-limită, către care se 
îndreaptă speculațiunea noastră și pe care speculaţia aceasta nu-l 
atinge niciodată. 


5. Religiune naturală și metafizică 

Vasăzică, în religia naturală nu este vorba de o deducere rațională 
a lui Dumnezeu, aceasta iese din cadrul specific al religiei, și iese 
dintr-un alt motiv; și anume: dacă în adevăr actul religios presupune 
doi termeni, şi doi termeni în activitatea reciprocă, atunci este 
evident că pozițiunea deiștilor, care presupun că Dumnezeu a creat 
lumea odată, dar nu se mai amestecă în cursul evenimentelor, nu fac 
decât să pună problema religioasă într-un cadru metafizic. 

Religiunea naturală nu este tot una cu metafizica. Religiunea 
naturală presupune revelațiunea exact în același grad în care această 
revelațiune este presupusă de religia pozitivă, numai că, acest caz din 
urmă, religia pozitivă, existența lui Dumnezeu și contactul cu 
divinitatea trebuie să fie considerat imediat. Sub anumite persoane, 
în anumite timpuri ale istoriei, anumite persoane care au darul acesta 
de a intra în contact direct cu Dumnezeu și prin revelațiunea acestor 
persoane, prin contactul direct cu Dumnezeu, noi căpătăm cunoștință 
despre Dumnezeu. Aceștia sunt profeții. Aceasta este legea pe care a 
dat-o Dumnezeu, cum zice Sfânta Scriptură, lege pe care a dat-o 
Dumnezeu, și prin Moise, și prin alţii. De aceea se spune, în Simbolul 
Credinței, Duhul Sfânt, Tatăl și Fiul, carele au grăit prin prooroci. 
Avem de-a face aci cu o religie pozitivă, adică o revelațiune directă, 
personală, către anumite persoane, care transmit această revelațiune 
mai departe. Pe câtă vreme, cum spuneam adineauri, în religiunea 
naturală revelațiunea aceasta nu are caracter personal, adică nu se 
raportează la anumite persoane îndeosebi, cum s-ar zice, „unse“, 


persoane asupra cărora grația divină se coboară în special, ci avem 
de-a face cu o revelațiune prin însăși existența. 

Argumentul cosmologic din metafizică nu este, iarăși, decât 
tocmai un fel de trecere în alt plan, tocmai a religiozității și a actului 
religios din religiunea naturală. 


6. Religiune adevărată și religiune falsă 

Vasăzică, religia este propriu-zis o caracterizare a actului religios; 
şi anume, caracteristica aceasta care spune că, în actul religios, 
procesul are o dublă direcțiune: există o încercare de a ieși din noi 
spre obiectul din afară, spre cel de al doilea termen al actului, și o 
trecere a celui de-al doilea termen al actului spre noi. Problema 
aceasta a revelațiunii pune, iarăși, o problemă însemnată, pe care, 
însă, o voi atinge numai în treacăt: ce înseamnă religiune adevărată și 
ce însemnează religiune falsă? Dacă în adevăr revelaţiunea stă la 
baza religiozității, dacă revelaţiunea este parte integrantă în actul 
religios, cum se face că există religie adevărată și religie falsă? Cum 
se face, cu alte cuvinte, că sunt unii care spun: adevărata religie este 
a mea, pe când religiozitatea pe care o trăiești tu este falsă? Ar 
însemna, poate, că în așa-numitele religii false nu există revelațiune? 
Ba există. Revelaţiunea este însă un regim general al vieţii religioase; 
în cadrul revelațiunii acesteia există însă adevărat și fals, după cum 
în cadrul percepțiunilor și al judecăților absolute există adevărat și 
fals. Eu pot să am o percepţiune adecvată și pot să am o percepțiune 
neadecvată; actul de cunoaștere există și într-un caz, și în altul. 
Numai că, într-un caz actul de cunoștință obișnuit poate să ducă la 
concluziunea unei exacte realități sensibile, altă dată, nu. Sau 
adevărate, sau false, concluziunile mele nu pun în discuţiune 
existența și valabilitatea actului de cunoaștere. Ei bine, tot așa 
adevăratul și falsul în religie — și o să vedem ce însemnează adevărat 
şi fals într-o religie — nu pun în discuție valabilitatea sau 
generalitatea revelațiunii în actul religios, ci adevăr și fals sunt 
fenomene ce se întâmplă înăuntrul cadrului acesta general al actului 
religios, în care revelațiunea intră ca parte integrantă. 

Cam aceasta este schema generală a unei teorii a actului religios. 
Dar, toată această teorie se sprijină pe un punct care este, 
deocamdată, în demonstraţia noastră, slab; anume, se sprijină pe 
existența propriu-zisă a acestui al doilea pol al procesului, adică 
existența însăși a divinității. 

Ei bine, o să încercăm, în prelegerea viitoare, să vedem dacă nu 


cumva existența actului religos pur și simplu, adică existența 
nedeterminată și neanalizată a actului religios nu este suficientă ca să 
fundeze existenţa însăși a lui Dumnezeu. 


[5a]!| Rudolf Otto, Das Heilige: über das Irrationale in der Idee 
des Gottlichen und sein Verhältnis zum Rationalen. 17.-22. Auflage. 
Gotha, Leopold Klotz Verlag, 1929. (Ed. I: 1917.) Vezi și: Rudolf Otto, 
Sacrul. Despre elementul irațional din ideea divinului și despre 
relaţia lui cu raționalul, în românește de Ioan Milea. Cluj, Ed. Dacia, 
1992. (Trad. după ed. a 14-a, 1926). 


VI. Existenţa lui Dumnezeu 

1. (O paranteză. Despre minune) 

2. Empirismul și existența lui Dumnezeu 

3. Kantianismul și existența lui Dumnezeu 

4. A dovedi și a demonstra 

5. Deducerea existenței lui Dumnezeu din existența actului 
religios 

6. Punctul slab al teologiilor și al câtorva filosofii 

7. Concluzie. Imposibilitatea dovedirii existenței lui Dumnezeu 


În prelegerea trecută am stabilit că un act religios este un act 
sufletesc oarecare, cu doi termeni, dintre care unul este totalitatea 
universului considerat într-o solidaritate colectivă, iar celălalt act este 
divinitatea; că, în actul acesta religios, ceea ce se transgresează sau 
ceea ce se transcende este tocmai totalitatea aceasta a universului 
colectiv, solidar. Afară de aceasta, afirmam că o caracteristică 
fundamentală a actului religios este tocmai dubla direcțiune a 
mișcării în acest act, adică o îndreptare de la subiect spre obiect, spre 
divinitate; a doua, o coborâre de la divinitate spre om. Spuneam că 
numai prin această dublă acțiune a ambilor termeni ai raportului, 
adică numai prin actul acesta al revelațiunii, este posibil propriu-zis 
actul religios. De unde scoatem, întâi, că Dumnezeu nu poate să fie 
conceput decât ca esențialmente deosebit de tot universul sensibil, în 
al doilea rând, că nu poate să fie conceput decât ca personal și, în al 
treilea rând, ca acţionând continuu asupra universului. 

Aceasta înlătura, dintr-o dată, pozițiunea panteistă care confundă 
universul cu Dumnezeu și care nu poate să stabilească, decât printr- 
un fel de prestidigitațiune logică, dualismul termenilor în actul 
religios. Iar în al doilea rând, înlătură pozițiunea deistă, care crede că 
intervențiunea divinității nu are loc în viața universului, că 
divinitatea a așezat lucrurile odată pentru totdeauna, și că lucrurile 
merg așa cum au fost așezate, în virtutea unei armonii prestabilite, 
fără ca divinitatea să mai aibă interes să mai intervină. 


1. O paranteză. Despre minune 

(Deschid aci o mică paranteză pentru a vă indica, mai mult, 
problemele ce se pun în legătură cu aceste afirmări. 

Este adevărat că există legi de funcţionare a universului și este 


adevărat că aceste legi sunt în însăși natura universului, adică decurg 
oarecum, fac parte integrantă oarecum din univers, aşa cum a fost el 
creat. Problema creaţiunii este o problemă separată pe care, poate, o 
s-o tratăm anul acesta. 

Dar, dacă există o intervenţțiune divină sau posibilitatea unei 
interventiuni divine, în ce sens se face această intervenţiune? În 
sensul explicării legilor cauzale? Evident că nu. Pentru că legile 
cunoscute de noi, adică legile imanente universului, acestea se 
împlinesc în virtutea însăși a poziției universului, aşa cum este el. 
Împlinirea legilor universului este o calitate structurală a acestuia. 
Dacă este, totuși, intervențiune divină, ea se poate manifesta și altfel, 
prin urmare, decât în conformitate cu legea, alături de această lege, 
rupând oarecum însăși unitatea și armonia acestor legi. 

Vasăzică, dacă există o intervențiune divină, aceasta se poate 
manifesta sub forma de minuni. Minunile, prin urmare, sau realitatea 
minunilor este o consecință logică a intervențiunii necontenite a 
divinității în viaţa universului care, la rândul ei, este o consecință 
imediată a principiului că Dumnezeu este personal, care, iarăşi, este o 
consecință imediată a existenței actului religios în forma pe care am 
înfățișat-o în lecțiunea trecută. lată, prin urmare, cum se leagă 
lucrurile acestea și cum se explică, din punct de vedere filosofic, 
posibilitatea — cel puţin logică, deocamdată — a minunilor, de ce 
logica admite existenţa minunilor, posibilitatea lor în univers. Acum, 
dacă există sau nu există minuni, dacă se întâmplă asemenea fapte 
care vin să rupă legiferarea obișnuită, să întrerupă calea trasată 
dinainte universului, aceasta este altă chestiune. Însă logiceşte 
vorbind, posibilitatea minunilor este fundată în însuși actul religios, 
şi anume în forma actului religios, așa cum am stabilit-o în prelegerea 
trecută. 

Căci posibilitatea minunilor nu este fundată, în cadrul unui 
panteism, al unui imanentism. Acolo legea nu poate să fie în nici un 
fel înfrântă. De aci, și caracterul strict deductiv şi determinist al 
filosofiei spinoziste.) 


2. Empirismul și existența lui Dumnezeu 

Dar spuneam, în lecţiunea trecută, că rămâne, totuși, un punct 
care trebuie să fie oarecum elucidat în legătură cu problema aceasta a 
actului religios, adică cu structura — enunțată aci — a actului 
religios, adică existența însăși a lui Dumnezeu. Existenţa actului 
religios este ea suficientă ca să fundeze existența lui Dumnezeu? Se 


poate deduce, din existența actului religios, existența însăși a lui 
Dumnezeu? Aceasta este întrebarea care trebuie să facă obiectul 
prelegerii de astăzi. 

Să nu credeţi că întrebarea este așa de simplă și că se poate 
rezolva prin două silogisme puse cap în cap. Împotriva acestei 
afirmaţiuni sunt o mulțime de pozițiuni filosofice și — hai să zicem 
— teologico-filosofice, care îngreunează mersul cercetărilor noastre. 
În primul rând, trebuie să menţionez afirmaţiunea că nu există nici 
un mijloc de informaţiune, afară de mijloacele pe care ni le oferă 
experiența noastră. Dacă noi voim să dovedim existența lui 
Dumnezeu, trebuie să dovedim această existență cu materialul luat 
din experiență sau, prin urmare, făcând de-a dreptul dovada 
existenței în experiența sensibilă, sau dovedind cu ajutorul diferitelor 
operațiuni şi raționamente, deducând, vasăzică, din experiența 
sensibilă existența lui Dumnezeu. Nu știu dacă este îndreptăţit să 
urmăm calea aceasta. 

Ce afirmă, întâi și întâi, această pozițiune pe care o iau și unii 
teologi? Această pozițiune afirmă că noi avem o experienţă, și că 
experiența aceasta reprezintă totalitatea existenței. Aceasta ar fi 
pozițiunea cea mai îndreptățită, adică pozițiunea cu adevărat logică, 
în fapt însă, când se vorbește de experiență, se înțelege experiența 
sensibilă; se încercuiește, deci, conceptul de experienţă și, pe urmă, 
datele căpătate, raționamentele făcute cu date din acest cerc restrâns, 
al experienţei, se aplică adevărurilor generale, pe care vrem să le 
tragem noi și se găsește că materialul acesta e insuficient pentru a 
rezolva problema existenței lui Dumnezeu. Și atunci se spune: în 
cadrul experienţei noastre nu sunt elemente suficiente pentru a 
afirma existența lui Dumnezeu. Aceasta este pozițiunea cea mai 
simplă și mai clară în același timp. 

Nu mai departe decât zilele trecute am primit o carte de Kohler, 
Die physischen Gestalten in Ruhe und im stationăren Zustand, adică 
Structurile fizice în repaos și în stare staționară. Kohler este, alături 
de Wertheimer, unul dintre reprezentanții cei mai autorizați astăzi și, 
aş zice, acel care bate toba mare a teoriei structurii. Teoria 
structurilor o cunoaşteţi, în manualul de psihologie al d-lui 
Rădulescu-Motru este un capitol special despre această structură [6a]. 
Ei bine, ce se spune în această carte? Ştiţi ce este o structură. Ea nu 
este un obiect, ci o unitate organică de raporturi; adică, spațiul nu 
este un obiect, ci o unitate de raporturi. De exemplu, dacă am două 
cartoane deosebit colorate, unul cenușiu mai închis și altul cenușiu 


mai deschis, şi dacă învăţăm un pui de găină să mănânce de pe un 
anumit carton, de pe cartonul cel mai deschis, și dacă, pe urmă, 
schimbăm cartoanele, sau punem un ton mai deschis de carton, puiul 
de găină se va îndrepta, întotdeauna, nu înspre cartonul de pe care 
mânca el, ci spre cartonul cel mai deschis. Vasăzică, se spune că puiul 
de găină păstrează în mintea lui un raport; el vede în fața lui două 
cartoane, unul mai deschis, unul mai închis, și el știe că trebuie să se 
îndrepte spre cartonul mai deschis. Nu este o anumită culoare care s- 
a asociat în creierul lui, ci raportul de culoare s-a asociat de hrană, 
culoarea cea mai deschisă, culoarea unde găsește hrana. Așadar este 
un raport, o unitate pe care o stabilește puiul de găină. Prin urmare, 
nu obiectul este hotărâtor pentru acțiune, ci raportul în care se găsesc 
obiectele. Ei bine, cam aceasta este ceea ce se înțelege prin 
Gestaltqualităt, prin structură în general. Spaţiul este și el tot o 
structură oarecare, nu este un obiect. Spaţiul se rezumă pentru noi la 
anumite raporturi. Timpul, tot asemenea. Ei bine, aceste structuri fac 
parte propriu-zis din experiență, în experiența noastră sensibilă sunt 
iarăși senzațiuni și percepțiuni — atât și nimic mai mult. Vasăzică, 
lumea experienței propriu-zis este lumea aceasta a senzaţiunilor. 

Dar este propriu-zis senzațiunea elementul care să dea o vedere 
de ansamblu a realității? Senzațiunea nu este propriu-zis un element 
de cunoaștere, este un element de analiză a realităţii; senzațiunea 
este un fel de sistem de semne. Cu ajutorul senzațiilor, noi ne 
orientăm, practic în realitate, ceea ce este acceptabil și cea ce este 
inacceptabil, ceea ce e pentru mine şi ceea ce nu e pentru mine. 
Senzaţiunea are, vasăzică, o funcțiune analitică în realitate. 
Proprietatea de cunoaștere nu este în realitate, sau instrumentul de 
cunoaștere, pentru cunoașterea realității, nu este decât — ceea ce 
este cu mult deasupra senzațiunilor — genul, sau, cu un cuvânt — 
altul decât acela pe care-l întrebuințează Bergson — concept. 

Vasăzică, experiența ne dă nouă propriu-zis altceva decât 
cunoaștere. Evident că aci avem două dificultăți de înlăturat sau două 
pozițiuni care au făcut mari dificultăți. Mai întâi, pozițiunea 
empiristă. Poziţiunea aceasta afirmă că totul se rezolvă în senzațiuni 
şi că de la senzațiuni pornește totul. Dar, vedeţi, noi avem alte date, 
avem aceste structuri care sunt ordonatoare în haosul de senzațiuni. 
Nu este nimic mai fals decât ceea ce se spunea întotdeauna: Nihil est 
in intellectu quod non prius fuerit in sensu.[6b] Căci sunt o mulțime de 
lucruri care nu au fost niciodată în experiența noastră. 


3. Kantianismul și existența lui Dumnezeu 

A doua pozițiune care a creat dificultăți este kantianismul. 

În definitiv, ce a făcut criticismul kantian? A luat elementele 
teoriei cunoașterii de la empiriști și a zis: sunt satisfăcătoare, dar nu 
suficiente. Senzaţiunile sunt materialul. Acest material este prelucrat 
de noi înșine; vine numaidecât funcțiunea sintetică a cunoștinței 
noastre, care ordonă materialul după anumite legi, care sunt înșirate 
toate în amănunt. Mai întâi, senzualismul este luat fără nici o critică; 
toată teoria senzualistă este luată fără nici o critică în noul sistem de 
filosofie, cel kantian, este luată numai ca o parte, nu ca tot, ci ca un 
element. 

Dar în ceea ce priveşte unitatea aceasta sintetică, aci trebuie 
numaidecât să ridicăm proteste. Spațiu, timp, cauzalitate, mișcare, 
număr sunt structuri de sine stătătoare, nu sunt creațiuni ale noastre, 
ci sunt pur și simplu existențe, așa cum sunt existențe și celelalte 
lucruri, numai că acestea sunt de un alt ordin. Existenţele acestea nu 
sunt formațiuni ale noastre, ci, logicește, trebuie să fie considerate 
pur și simplu ca obiecte. Și atunci, vedeți că dintr-o dată se lărgește 
considerabil cadrul general al experienţei. 


4. A dovedi și a demonstra 

Ce înseamnă experiență? Experienţă sensibilă? Nu! Experienţa 
sensibilă nu pune limite și, prin urmare, nu se poate spune că tot ceea 
ce se poate dovedi se dovedește prin materialul de experiență. 

Conceptul de experiență — care ar trebui, în încercările acestea 
de experiență, de a deduce, de a da existență lui Dumnezeu din 
experiență —, acesta este cu mult prea strâmt. Noi primim oferta ce 
ni se face sau dificultățile ce ni se opun. Deduceţi existenţa lui 
Dumnezeu din experiență, o primim, cu o singură condițiune: să ne 
înțelegem asupra conceptului de experiență. Dacă experiență 
înseamnă experienţă sensibilă, atunci, evident, este o dovadă care nu 
se poate face. Dar dovada acestei afirmaţiuni se poate face atunci 
când experiența este ceva mai largă decât această experiență 
sensibilă. 

Și, pe urmă, a doua mare dificultate: să dovedești, ce? Să 
dovedești o existență. Cum? O existență nu se dovedește, o realitate 
nu se poate dovedi. Realitatea există pur și simplu. Cuvântul „a 
dovedi“ are o mulțime de înțelesuri. El înseamnă și a demonstra, 
înseamnă și a indica, înseamnă și a pune în prezență. Nu este, prin 
urmare, un cuvânt cu un singur sens. Dar a dovedi o existență este o 


imposibilitate și un nonsens. Se dovedește altceva; se dovedește 
afirmarea asupra realității, şi se mai dovedeşte încă ceva: este 
posibilă de dovedit o afirmare care adaugă predicatul realităţii, o 
observație oarecare. Aceasta, da, se poate dovedi. Dar dovada pur și 
simplu a realităţii, aceasta este ceva absolut imposibil. 

În legătura cu dialectica aceasta a dovezii, trebuie să mai 
adăugăm ceva: că nu se pot dovedi propriu-zis decât lucrurile ce sunt 
adevărate. Numai ceea ce este adevărat se poate dovedi. Dacă 
întoarcem afirmația aceasta: numai ceea ce se poate dovedi este 
adevărat, suntem în fals. Nu este adevărat numai ceea ce se poate 
dovedi; este adevărat și ceva care nu se poate dovedi. Dar ca să 
dovedești ceva, trebuie ca acel ceva să fie deja adevărat. Aceasta în 
primul rând. Și în al doilea rând, nu se poate dovedi decât ceea ce 
deja posedăm. Pentru ca eu să dovedesc o afirmaţie a mea, trebuie ca 
corespunzătorul acelei afirmaţii să existe în realitate și trebuie ca eu 
să cunosc deja acea realitate, trebuie ca eu să mi-o fi însușit deja. Eu 
nu pot să caut să dovedesc ceva pe care nu-l știu. 

Lucrurile nu sunt aşa de simple și așa de ușoare și vă rog să 
credeți că nu există în toată această desfășurare. Nu pot să dovedesc 
decât ceea ce există deja în cunoștință. Există un singur caz în care 
dovada merge pas cu pas în crearea realității care se dovedește: este 
matematica, în matematică, este adevărat, noi construim, pe măsura 
raționamentului ce-l facem, realitatea, pe măsura acestor 
raționamente. De ce? Pentru că în matematică, în adevăr, avem de-a 
face cu adevăruri ce se construiesc. Toată realitatea din matematică 
este o construcțiune a noastră proprie. și atunci, însăși operațiunea de 
dovedire, adică înșirarea raționamentelor, este în matematică și 
instrument de creare. De aceea — lucru pe care l-am spus și la istoria 
logiceil6c] — toți matematicienii au fost înclinați să confunde logica 
de demonstraţie cu logica de creațiune. Procesul de creațiune în 
logică este ceva cu totul deosebit de procesul de demonstrație. Numai 
în matematică este cazul acesta, unic, în care procesul de creațiune se 
acoperă cu acela de demonstrație, pentru că, spun unii, matematica 
creează demonstrând și demonstrează creând, în toate celelalte 
cazuri, tot ceea ce este de demonstrat există mai dinainte, ca 
cunoscut de mine personal. 

Vasăzică, a dovedi existența lui Dumnezeu în asemenea 
împrejurări înseamnă a demonstra existența lui Dumnezeu. Adică, 
cum? Înseamnă că eu sunt deja convins dinainte de existenţa lui 
Dumnezeu. 


Dar, cu aceasta, nu cumva intrăm într-un cerc vițios? Vă aduceți 
aminte de argumentul ontologic al lui Descartes:[6d] nu mă înșel, 
pentru că nu se poate ca Dumnezeu, care este deasupra mea, să lase 
pe acel malin génie să-și bată joc de mine. Unde este garanţia 
cuvântului? În Dumnezeu şi pe urmă, imediat, în mine, în om; deci, 
Dumnezeu există. Unde? Cum? Dovedesc valabilitatea cunoștințelor 
mele prin existența lui Dumnezeu și existența lui Dumnezeu prin 
valabilitatea cunoștințelor mele. 

Este cert că toate subtilitățile și sofismele care s-au făcut în jurul 
argumentului ontologic nu pot să ridice cercul acesta vițios, pentru că 
aci ne învârtim în domeniul demonstrației pur și simplu. Aci sunt 
fapte de la care se pleacă? Nu, ci sunt numai raționamente pe care se 
sprijină  afirmaţiunea. Ce vrea Descartes? El spune: fundez 
valabilitatea cunoașterii omului pe existența lui Dumnezeu. Foarte 
îndreptăţită procedare, așa de îndreptățită încât Nietzsche însuşi a 
afirmat că nu există teorie a adevărului căreia să nu-i corespundă 
credința în existenta lui Dumnezeu. lar Nietzsche, când a vrut să 
distrugă pe Dumnezeu, în ateismul lui, a distrus și adevărul, fiindcă 
ştia că Dumnezeu şi fundarea adevărului sunt fapte corelate. 


5. Deducerea existenţei lui Dumnezeu din existența actului 
religios 

Vasăzică, foarte fundată pretenţia lui Descartes de a stabili 
valabilitatea adevărului prin existenţa lui Dumnezeu. Numai că, unde 
începe dificultatea? Fl vrea să stabilească dificultatea afirmaţiunii 
„Dumnezeu există“ pe rațiune. Aci este greșeala. Dacă el, în locul 
acestei demonstraţiuni, pleca de la existenţa lui Dumnezeu ca fapt, de 
la credința în existența lui Dumnezeu, atunci cercul nu mai exista. 
Așa este cazul la noi, în expunerea pe care o fac eu acum. Noi 
propriu-zis plecăm de la fapt, de la faptul religios. Existenţa faptului 
religios este evidentă. Dacă n-ar fi, nu s-ar povesti! Dacă n-ar exista, 
n-am avea ce să analizăm. Ceea ce vă spun eu acum nu sunt povești 
scornite de mine, ci sunt analize de fapte care există. De pildă, viaţa 
Sfintei Tereza, viața Sfântului Augustin, a Sfântului Paul eţetera sunt 
summum de viaţă religioasă. 

Vasăzică, faptul religios există în forma pe care am expus-o noi în 
lecțiunea trecută. Această formă presupune doi poli: eu, solidar cu 
întreg universul, şi termenul celălalt, Dumnezeu. Vasăzică, existența 
lui Dumnezeu este fundată în existenţa actului religios așa cum am 
înfățișat-o noi în lecţia de ieri. Aci nu este nici cerc vițios, nici sofism. 


Ce vreţi să dovedim? Nu putem să dovedim realitatea. Eu nu mă 
întreb dacă există Dumnezeu și nici nu pot să dovedesc dacă există 
Dumnezeu; eu mă întreb: există actul religios? Există. Există în forma 
pe care am demonstrat-o? Există. Vasăzică, există cei doi poli, dintre 
care unul este Dumnezeu, și Dumnezeu este partea integrantă în actul 
religios. Poate să vi se pară ciudat felul argumentării, și aceasta între 
altele pentru simplul motiv că este altfel decât cele obișnuite sau 
pentru că uitaţi că trăim într-un alt plan de realități decât cel 
obișnuit, în logica de toate zilele, adică în logica aceea care are de-a 
face cu acte obișnuite, altul este planul de realităţi. Aci, se afirmă pur 
și simplu existența. Există ceasornicul acesta? Există. Pot să 
dovedesc? Propriu-zis nu, dar pot să ţi-l pun înaintea ochilor sau în 
mână, pot să te pun în contact cu el, poţi să iei cunoștință de el și să- 
ți faci tu singur dovada existenţei lui. D-voastră o să spuneți: dă-mi o 
probă analogă pentru existenţa lui Dumnezeu! Răspund: suntem într- 
un cerc de experiență. Am admis însă cu toții că există un cerc mai 
larg de experienţă, care cuprinde şi experiența religioasă, în cadrul 
lărgit al experienţei religioase, evident că ai aceeași posibilitate ca și 
în cadrul experienţei sensibile. Se admite experienţa actului religios, 
şi atunci Dumnezeu este tot așa de pipăibil cum este în cadrul 
experienței sensibile pipăibil ceasornicul acesta. Căci a nega existența 
lui Dumnezeu însemnează a nega, pur şi simplu, existenţa experienței 
religioase. Dar experiența aceasta religioasă, adică existenţa actului 
religios, este un lucru pe care l-am admis și este un lucru pe care nu 
putem să-l negăm, a cărui dovadă nu putem să o facem decât prin 
reprezentare directă la el. Există actul religios pentru că l-am văzut 
trăit de un altul sau pentru că-l trăiesc eu însumi. Și nu există, și în 
dovedirea afirmațiilor de toate zilele, asemenea probe? Existenţa 
Americei cum se dovedește? Existența Americei se dovedeşte, pentru 
noi, prin ceea ce am cetit despre America, căci de văzut, n-a văzut-o 
nici unul din noi, sau n-a văzut-o marea majoritate. Vasăzică, există 
și-o dovadă nemijlocită în lumea sensibilă. Noi credem cu toții în 
existența Americii, suntem siguri că America există. Același lucru și 
în experiența religioasă: n-am trăit noi până acum actul religios, dar 
actul religios este o realitate, ne putem convinge citind viața Sfintei 
Tereza, sau Legenda Aurită, sau pe Ruysbroeck Admirabilul. 

Vasăzică, viaţa religioasă există, actul religios există ca element al 
vieții religioase. Actul religios presupune doi poli, deci există 
amândoi polii actului religios, deci există Dumnezeu. Dovada? Este 
cea trăită, după cum trăită este și cunoașterea ceasornicului pe care-l 


țin eu în mână. lată prin urmare cum, din existența actului religios, 
se poate deduce afirmaţiunea existenței lui Dumnezeu: adică există 
Dumnezeu ca termen ultim al actului religios, și există în măsura 
actului religios. 


6. Punctul slab al teologiilor și al câtorva filosofii 

De ce această toată demonstrație sau această toată expunere a 
mea? Pentru un motiv foarte simplu: pentru că punctul slab al tuturor 
teologiilor este pretenţia, absolut nefundată și primejdioasă, de a 
dovedi cu argumente existența lui Dumnezeu. Aceasta este o 
imposibilitate, o imposibilitate a tomismului, a religiunii catolice de 
nuanţă intelectuală, a teologiei filosofante, adică a tuturor acelora 
care au întrebuințat, în problema teologică, argumente și metode 
filosofice, începând de la Descartes și sfârșind cu Kant. 

Nu se putea mai ușoară poziţie și mai ușoară însărcinare decât 
aceea pe care și-a luat-o Kant, căci nu există mai falsă încercare de a 
funda existența lui Dumnezeu decât încercarea carteziană a 
argumentului ontologic. Dar o să ziceţi: aceasta este luată de la 
Sfântul Anselm din Anglia. Anselm nu face propriu-zis filosofie; 
argumentul ontologic era fundat, la acesta, în trăirea lui Dumnezeu în 
actul religios; și atunci, toată argumentarea ontologică a Sfântului 
Anselm este fundarea cunoștinței în fundarea lui Dumnezeu. 

Vasăzică, Anselm din Canterbury îndeplinea prima parte a 
procesului cartezian. Funda cunoștința prin existența lui Dumnezeu, 
nu pe Dumnezeu prin valabilitatea cunoștinței. Căci, ceea ce era viu 
în sufletul teologului și omului religios era Dumnezeu care trăia. Căci 
procesul acolo nu era proces, ci argument ontologic. Numai filosofii 
au falsificat termenii problemei și au zis că Sfântul Anselm acesta nu 
este fundatorul argumentului ontologic, ci este fundatorul conștiinței 
că ideea de Dumnezeu, pe care Descartes, pe urmă, a crezut că o 
poate întoarce ca să fundeze și existența lui Dumnezeu prin 
valabilitatea cunoștinței. 


7. Concluzie. Imposibilitatea dovedirii existenței lui Dumnezeu 

Vă spun toate lucrurile acestea pentru ca să înțelegeţi, odată 
pentru totdeauna, că în momentul când religia se pune pe terenul 
demonstraţiei, ea este definitv abătută și orice încercare de dialectică 
sau sofistică nu poate să ducă la nici un rezultat. Pentru că, propriu- 
zis, existența Lui Dumnezeu nu se poate dovedi. Ea se poate cel mult 
arăta. Existenţa lui Dumnezeu este o chestiune de legătură directă și 
de trăire în condițiunile, în cadrul restrâns al experienţei sensibile. 


Pentru îndeplinirea acestei condiţii trebuie, cum spuneam încă de 
la începutul lecţiunii, întâi, să lărgim conceptul de experienţă și, în al 
doilea rând, să aplicăm termenul de dovadă numai acolo unde 
trebuie și unde se poate. 

În prelegerea viitoare vom vedea ceva în legătură cu 
universalitatea actului religios. 


[6a]! C. Rădulescu-Motru, Curs de psihologie, partea a III-a, cap. 
III, paragr. 6, Structura obiectivă a intuiției. Spaţiu, timp, mișcare. 
Raporturile de asemănare, deosebire, tot și parte, identitate. 
București, Cultura Naţională, 1923, p. 139-154. (Ed. a Il-a, 1929, p. 
146-161.) 

[6b]| Nimic nu există în intelect care să nu fi existat mai înainte 
în simțuri, (lat.). Este principiul clasic al senzualismului. La John 
Locke are forma: „Nu apare nici o idee în minte înainte ca simţurile 
să fi adus vreuna acolo“ (John Locke, Eseu asupra intelectului 
omenesc, cartea II, cap. I, paragr. 23 (1690). Vol. I. Trad. de Armand 
Roșu. București, Ed. Științifică, 1961, p. 95). Clasicului principiu 
Leibniz îi adaugă: nisi ipse intellectus (afară de intelectul însuși). 

[6c]| Nae Ionescu, Curs de istorie a logicei. 1924-1925, Bucureşti, 
Ed. Eminescu, 1997. 

[6d]! Rene Descartes, Meditationes de prima philosophia, 
meditaţiile a treia și a cincea (trad. rom. de Constantin Noica, 1937, 
și Ion Papuc, 1997). 


VII. Universalitatea actului religios 


[20 martie 1925] 

1. Momente ale actului religios 

2. Sensuri ale termenului de credință 

3. Credința ca act omenesc universal 

4. Varietatea obiectelor credinţei 

5. Nodul problemei. Forma autentică și forme denaturate ale 
absolutului 

6. Concluzie. Necesitatea trecerii de la idol la Dumnezeu 


Aţi reţinut, din prelegerile trecute, care sunt termenii procesului 
pe care-l dezbatem aci; și anume, că analizăm un act sufletesc, care 
are doi termeni preciși, şi anume un act sufletesc de ordine absolută, 
adică în care cel de al doilea termen întrece cu totul limitele 
contingenței și ale realității sensibile şi, în sfârșit, ați văzut că 
existența actului acestuia, pe care l-am numit act religios, implică cu 
necesitate existența realiter a celui de-al doilea termen, adică a 
divinității, așa încât problema existenţei acestei divinități nu se pune 
propriu-zis în termeni logici; adică, dovedirea existenței lui 
Dumnezeu nu se ține de o înşirare de raționamente și nu se sprijină 
pe o pretenție de argumentare valabilă și această dovedire nu este 
propriu-zis o dovedire dialectică, ci o raportare directă la fapte. Cu 
această a doua problemă pe care am lămurit-o, noi am lămurit câteva 
dintre punctele esențiale din preocupările noastre; și anume, am 
lămurit întâi specificitatea ca natură a actului religios și iarăși 
specificitatea ca lege, ca legiferare, ca structură a acestui act. 
Rămâne, pentru ca să epuizăm primul capitol al cercetărilor noastre, 
să punem problema universalităţii actului religios. 

Nu trebuie să vă surprindă dacă, și în această direcție, adică în 
problema universalității actului religios, nu o să vă înfățișez propriu- 
zis argumentele dialectice, ci o să vă expun numai puncte de vedere 
— aceasta pentru simplul motiv că și problema universalității actului 
religios nu este pasibilă de dovedire. Totuşi, trebuie să plecăm, în 
expunerea aceasta, de la analiza datelor fundamentale, adică metoda 
noastră este, și în cazul acesta de față, tot descriptivă. 


1. Momente ale actului religios 
În actul religios noi avem de-a face cu un fel de punere în posesie 
a subiectului asupra obiectului, adică subiectul intră în stăpânirea 


obiectului. Realizarea unităţii acesteia a actului religios constă tocmai 
într-o întrepătrundere a celor doi poli ai actului. Deci subiectul, unul 
din cei doi poli, omul, conștiința umană în genere, pune stăpânire 
asupra obiectului. Aceasta este schema generală a procesului. Numai 
că, în acest proces de punere în posesie, distingem două acte bine 
despicate: este, în primul rând, actul prin care subiectul se îndreaptă 
asupra obiectului şi ia contact cu el, îl mărginește, îl definește, îl 
încadrează în spiritul acesta că, precizându-i în esenţa lui, îl 
cunoaște, ia contact cu el. Un al doilea moment, deci al doilea act, 
deosebit de acesta, este propriu-zis actul de luare în posesie. 

În ce constă această luare în posesie? Constă în nici mai mult nici 
mai puţin decât în identificarea subiectului cu obiectul. Ce 
însemnează identificare în cazul acesta? Însemnează, propriu-zis, nu 
contopirea unuia în celălalt ci altceva, deosebit, sau, într-o expresie 
obișnuită: sunt ceea ce ești, te pot înlocui, pot sta pentru tine. 
Vasăzică, nu o contopire definitivă în sensul că unul devine celălalt, 
dar un fel de apropiere, un fel de înlocuire, sau o calitate funcțională 
de a înlocui un obiect prin celălalt, subiectul pe obiect și, evident, 
obiectul pe subiect. Lucrul nu se poate spune așa de clar, dar 
identificarea, în cazul despre care vorbesc acum, nu este completă, în 
sensul că unul dintre termeni nu capătă conștiința sau nu-și însușește 
conștiința celui de-al doilea. Adică, dacă punem în prezență 
conștiința şi pe Dumnezeu, conștiința umană, în procesul acesta de 
identificare, nu devine propriu-zis divinitate, nu capătă caracterele 
divinității, şi, totuși, conștiința umană se simte oarecum de aceeași 
natură cu divinitatea. De aceea, ziceam: se identifică și, totuși, nu 
este identificare. 


2. Sensuri ale termenului de credință 

Dar procesul pe care vi-l descriu acum are un nume mult mai 
simplu, pe care-l cunoașteţi: este așa-numita credință. Numai că și 
credința are, și ea, două sensuri diferite: eu cred că se va întâmpla 
ceva, este un sens; eu cred în ceva, este celălalt sens. Aceste două 
sensuri nu se pot confunda, iar în procesul religios, numai „eu cred în 
ceva“ are sens, are rost. 

Lucrurile acestea vi le spun pentru că sunt direcțiuni în filosofia 
religiei și în anumite feluri de a interpreta religia chiar; vasăzică, în 
afară de filosofie, şi în trăirea religioasă, care se depărtează de la 
acest punct de vedere. 

Mi se pare că vă spuneam altă dată despre un prieten al meu, care 


spunea: Eu nu cred în Dumnezeu! De ce? Pentru că nu am siguranța 
existenței lui Dumnezeu. Dar d-ta crezi că acum afară este ziuă? D-ta 
ştii că afară este ziuă. Ei bine, eu, cu siguranţa cu care d-ta crezi că 
acum e ziuă afară, cu aceeași siguranţă eu știu că este Dumnezeu. 
Prin urmare, nu credea că există Dumnezeu, nu știa precis că există. 

Ce este aceasta? Este pur și simplu o deviere de la linia adevărată 
a problemei. 

Dar credinţa, pe lângă cele două înțelesuri stabilite, are, pe drept 
sau pe nedrept, și o mulțime de alte funcțiuni. Pentru unii credința 
înseamnă pur și simplu un nou mijloc de cunoștință. Vă spuneam 
rândul trecut că sunt unele adevăruri de care nu putem să luăm 
contact direct, și arunci garantează, pentru valabilitatea adevărului 
acesta, altceva: existența Americii este garantată de cei care au văzut- 
o, de afirmațiunea lor. 

Ei bine, nu zic că acest fel de a cunoaște înseamnă credinţă. 
Propriu-zis aceasta nu este credință, ci este altceva, este o transmitere 
a adevărului, o transmitere a unei afirmări — transmitere care nu 
garantează, prin ea însăși, conținutul afirmaţiunii, ci care depinde de 
prestigiul celui care face afirmația. Vasăzică, este un adevăr a cărui 
fundare stă în elemente exterioare adevărului însuși. Aceasta — zic 
unii — ar fi credinţa. Aceasta propriu-zis nu este credință; eu te cred 
pe d-ta când îmi spui că există America, dar aceasta nu înseamnă că 
eu cred în d-ta, ci înseamnă pur și simplu că te cred pe d-ta, adică zic 
că ai dreptate, am eu motivele mele pentru care nu pun la îndoială 
afirmaţia d-tale — atât, și nimic mai mult. 

A spune: „Nu cred în Dumnezeu pentru că nu sunt sigur că există“ 
este cea mai mare greșeală. Pentru că, a crede în Dumnezeu este una, 
şi a crede că există Dumnezeu este alta. A crede că există Dumnezeu 
este, aproximativ, a fi convins de existenţa lui; pe când a crede în 
Dumnezeu este ceea ce am să vă spun acum. 

Vasăzică, credinţa, actul de credință, are două interpretări: cred 
în cineva şi cred pe cineva. 

A crede pe cineva, este tocmai rădăcina aceasta de cunoaștere; a 
crede în cineva este rădăcina religioasă a actului religios. 

Ei bine, a crede în cineva este tocmai ceea ce vă spuneam 
adineauri: înseamnă a te identifica cu celălalt obiect, în marginile pe 
care le şi indicasem. Aceasta înseamnă actul de credință propriu-zis. 


3. Credința ca act omenesc universal 
Astfel pusă problema, adică distingând în actul religios cele două 


rădăcini, precizarea obiectului și luarea în posesiune propriu-zis a 
obiectului, identificarea cu obiectul, vedeţi că însăși problema actului 
religios ia altă înfățișare. 

Întrebarea pe care trebuie să ne-o punem însă imediat este 
următoarea: actul acesta de credință este un act universal sau nu? Nu 
este greu de răspuns la această întrebare. Actul de credință este 
desigur un act universal, adică toată lumea trăieşte acest act de 
credință. A crede în ceva, indiferent dacă este Dumnezeu sau altceva 
acel ceva, este un act universal, este un act pe care-l trăieşte toată 
lumea. Nu este nevoie să dovedesc lucrul acesta, este un lucru de 
experiență, după cum lucru de experiență este că toată lumea vede 
ceva. Nu se poate dovedi că toată lumea vede ceva, dar acesta este un 
lucru care se trăiește direct, este un fapt care se petrece, și faptele 
care se petrec, după cum am mai spus, nu se pot dovedi. 

Prin urmare, credința în ceva este un fapt universal omenesc, 
orice conștiință omenească trăiește acest act de credință. 


4. Varietatea obiectelor credinței 

Orice act de credință are cei doi poli pe care i-am indicat 
adineauri, dintre care unul este întotdeauna conștiința omenească. 
Dar celălalt pol? Celălalt pol variază. 

Don Juan — d-voastră îl cunoaşteţi — trăiește și el un act de 
credință, numai că celălalt pol al actului acesta este veșnicul feminin. 
Una din interpretările ce se dau lui Don Juan este că el, propriu-zis, 
nu iubea, în toate femeile pe care le-a iubit, pe o anumită femeie, ci 
realiza pur și simplu iubirea, adică iubea iubirea însăși. Iubirea 
aceasta devenise pentru el un fel de absolut hipostaziat, care trecea 
dincolo de limitele lumii. Vasăzică, actul continuu de iubire al lui 
Don Juan este ceva analog cu actul de credință, el se identifică cu 
iubirea însăşi. De aceea se zice: Don Juan este simbolul iubirii. De ce? 
Ce însemnează aceasta? Este identificarea cu iubirea însăși. Un caz. 

Alt caz. Vă aduceţi aminte, desigur, din psihologia pe care aţi 
făcut-o în clasa a VII-a secundară, de cazul acelui ungur care, pe 
vremea Comunei din Paris, ședea pe un scaun, cu picioarele într-o 
ladă și făcea matematică. Era un pasionat al științei. Ce însemnează 
aceasta? Mai mult sau mai puțin fiecare dintre noi facem știință, mai 
mult sau mai puţin fiecare ne ocupăm cu probleme de știință; dar, 
pentru fiecare dintre noi, știința constituie un domeniu de cercetare și 
are o înfățișare contingență, adică din lumea realităţii sensibile. 
Pentru maniacul pe care vi-l amintii adineaori, știința devine, și ea, 


un fel de absolut, se hipostaziază și ea dincolo de limitele realității 
sensibile și, prin urmare, trăia el în actul acesta sau în activitatea lui 
ştiinţifică, care de altfel n-a ajuns la nici un rezultat; activitatea 
aceasta a lui științifică era propriu-zis numai o manifestare a actului 
de credință pe care-l trăia el în fiecare clipă, în legătura aceasta 
dintre el și ştiinţa hipostaziată. Vasăzică, tot un act de credință. El 
credea în știință. 

Exemple de acestea se pot înmulţi la infinit. Ce credeţi că este 
mamonismul, iubirea de bani, decât tot un act de credință și, aș zice, 
un act deviat de credință? De ce deviat? În toate raporturile acestea 
pe care le-am înșirat se petrece ceva neobișnuit; și anume, parte din 
faptele de toate zilele pierd caracterul lor de fapte din viaţa de toate 
zilele și se ridică pe un piedestal care le schimbă oarecum natura. 
Ştiinţa pe care o facem fiecare, și pe care fiecare om de știință sau cei 
mai mulți oameni de știință o fac oarecum fără să-și dea seama ce 
fac, devine dintr-o dată un fel de idol. Și la Don Juan iubirea este tot 
un fel de idol și fiecare realizare a iubirii, adică fiecare dintre 
cucoane, este ridicată pe piedestalul acesta al idolului. 

Care este proprietatea actului acesta? Este că faptul real se 
denaturează, în sensul că-și pierde caracterul său real, dar, în schimb, 
capătă o forță, n-aş zice expresivă, dimpotrivă, o forță de a aduna 
toate realitățile în el însuși, le anexează, absoarbe toate realitățile în 
el și devine un fel de exponent al realității. Sunt fapte cu un caracter 
absorbant. Din toate realităţile câte există în asemenea împrejurări, 
actul de credință acesta, pe care-l trăiesc oamenii, în actul acesta de 
credință, nu mai există decât subiectul și obiectul, care obiect este un 
fel de simbol al întregii realități sau, cel puţin, dacă nu este un 
simbol, întrece în importanță, absoarbe interesul care ar trebui în 
chip normal să se răspândească asupra întregii realități. 

Faptul acesta nou, sau calitatea aceasta nouă pe care o capătă 
idealul acesta hipostaziat, cel de-al doilea termen, are toate 
caracterele absolutului, nu face parte din realitatea sensibilă, el 
transgresează asupra acestei realități, trece dincolo de limitele ei, 
tranziază, cu un alt termen, sau transcende toată realitatea. 

Faptul de credinţă este un fapt universal, după cum spuneam; dar, 
dacă băgăm de seamă, termenul al doilea, idealul hipostaziat, iese din 
funcțiunea lui normală. Care este funcțiunea normală a științei? Să 
cunoaștem într-un anumit fel realitatea, adică să ne orientăm într-un 
anumit fel în realitate. Care este funcțiunea normală în actul acesta 
de credință? Să absoarbă toată viața subiectului. Are vreun scop 


cercetarea științifică în cazul acesta? Nu. De aceea este și foarte 
normal cazul ungurului pe care-l citam. Psihologia zicea, cu un fel de 
dispreț: și vă închipuiți că în toată viaţa lui nu a făcut nimic! Dar 
tocmai faptul acesta arată că avem de-a face cu ceva caracteristic, 
adică funcțiunea științei nu mai este îndeplinită. 

Deci, forțând, așezarea în acest al doilea pol al actului de credință 
nu mai îndeplinește funcțiunea științei, nu mai este știință, ci este 
altceva, este pur şi simplu cel de-al doilea termen al actului de 
credință; nu mai stă în funcțiunea necesității cunoașterii noastre sub 
raportul cunoașterii, ci stă în funcțiunea necesității cunoașterii 
noastre sub raportul absolutului. Și atunci, întrebarea pe care trebuie 
să și-o pună psihologia era nu dacă respectivul a descoperit ceva în 
matematică, ci dacă, în adevăr, matematica aceasta pe care el o făcea 
aşa cum știa el să o facă îi împlinea necesităţile lui spirituale. Aci este 
însuși miezul problemei. 

Vasăzică, pentru ca să nu pierdem şirul: există un act de credință 
care este universal. Dar acest act de credință poate să aibă diferite 
obiecte la polul opus. Un pol este același, subiectul care gândește, 
care trăiește, celălalt poate să se deosebească. Patriotismul este tot un 
act de credință, la capătul căruia se află patria; cazul lui Don Juan, 
tot un act de credinţă; iubirea de știință, tot un act de credinţă; și, în 
sfârșit, actul religios însuși, tot un act de credinţă. 


5. Nodul problemei. Forma autentică și forme denaturate ale 
absolutului 

Dar, între toate obiectele pe care vi le înfățişez există o deosebire: 
ele nu sunt propriu-zis omogene. Adică, dacă divinitatea are o 
existență și îndeplinește o funcțiune, știința, iubirea, națiunea, patria 
au două esențe și împlinesc două funcțiuni. Patria este o realitate și 
are o funcțiune, dar patria în patriotismul propriu-zis este altă 
realitate și are altă funcțiune. Știința, tot așa. Vasăzică, pentru ca 
națiunea, patria, știința, iubirea ețetera să poată deveni, în adevăr, al 
doilea pol al procesului, al procesului acesta de credinţă, ele trebuie 
să se denatureze, să-și schimbe esenţa și să-și schimbe funcțiunea. Ce 
fel de esenţă și ce fel de funcțiune trebuie să capete? Din realitate 
sensibilă să se transforme în absolut, din parte să devină esenţă; 
adică, din parte să devie, propriu-zis, tot. Aci este, după cum 
spuneam mai sus, nodul problemei. Întrebarea pe care ne-o punem 
este: nu cumva toate cazurile acestea, patriotism, naționalism, 
erotomanie, obsesiunea de știință, nu cumva sunt ele numai cazuri 


deviate, nu cumva, adică, actul de credinţă și-a greșit obiectul la care 
se aplică? Evident că așa este. Fiindcă, pentru ca știința să devină 
obiect al acestui act de credinţă, trebuie să înceteze să mai fie ştiinţă, 
şi nu întru atât întrucât este știință poate să îndeplinească funcțiunea 
de al doilea pol al actului de credință, ci numai întru atât întrucât 
devine absolut. Dacă știința nu ar putea să se depersonalizeze, să 
devină absolut, nu ar putea să îndeplinească funcțiunea de al doilea 
pol. Și atunci, suntem destul de aproape de punctul la care voiam să 
ajungem: atunci actul de credință, chiar atunci când în al doilea pol 
stă Dumnezeu, este actul religios. Actul de credinţă este în adevăr un 
act universal, numai că, în această universalitate a lui, este trăit 
adeseori fals; adică, orientarea noastră spirituală se face în chip 
greșit, nu către adevărul absolut, adică către Dumnezeu, ci către un 
fel de înlocuitor, de Ersatz al absolutului acesta adevărat, adică o 
orientare greșită; dar trăind totuși necesitatea aceasta de a ne învârti 
într-o sferă a absolutului, noi, oamenii, punem în locul celuilalt pol 
ceva creat de noi înșine; adică luăm ceva din viața aceasta și îl 
ridicăm, din realitatea sensibilă, la absolut. Acesta este procesul care 
se întâmplă. Şi astfel, se naște încă un aspect al lucrurilor despre care 
vorbeam mai sus: cum se dovedește existența lui Dumnezeu? 
Spuneam: existența nu se dovedeşte, se trăieşte, în adevăr, dacă stai 
în fața unuia care nu crede, ce ai să faci? Să începi să-i aduci 
argumente, să-i arăţi că există pentru cutare sau cutare motiv? 
Aceasta a făcut-o intelectualismul tomist, care are pretențiunea că are 
suficiente argumente ca să dovedească existența lui Dumnezeu, însăși 
cartea pe care, de altfel, v-am și recomandat-o, aceea a lui Maritain: 
Reflexions sur LIntelligence![7a] — stă pe acelaşi punct de vedere care, 
însă, pentru mine este fundamental fals. Nici unul din argumentele 
acestea raționale pentru dovedirea existenţei lui Dumnezeu nu stă în 
picioare. 


6. Concluzie. Necesitatea trecerii de la idol la Dumnezeu 

Şi atunci, care este calea? Cred că o vedeţi și d-voastră. De îndată 
ce necesitatea trăirii absolutului este universală, după cum am arătat, 
dar de îndată ce această trăire a absolutului este falsificată prin 
înlocuirea lui Dumnezeu, în celălalt pol, prin alte diferite ingrediente, 
atunci calea este alta: să arăţi preopinentului tău că anume obiect, în 
care crede el, nu este propriu-zis decât un obiect contingent și relativ. 
Prin urmare, calea pe care trebuie s-o urmezi nu este o cale pozitivă, 
ci una negativă, pentru că, propriu-zis, negativă este tocmai 


înlocuirea lui Dumnezeu cu celălalt obiect; adică, se adaugă ceva 
atunci când înlocuiesc pe Dumnezeu prin — hai să zicem — știință. A 
trăi actul religios, a trăi absolut în forma eu — Dumnezeu, este stare 
normală a conștiinței umane. 

Deci, atunci când trăiesc actul acesta de credință nu în forma 
aceasta, eu — Dumnezeu, ci, eu — știință, se adaugă un element în 
plus, adică s-a înlăturat obiectul divinității și s-a înlocuit acest obiect, 
divinitate, cu obiectul știință, care a fost sublimat, care a fost 
absolutizat. Vasăzică, are loc procesul acesta de înlocuire a divinității 
prin noul idol ce și l-a creat omenirea. Deci, calea de îndrumare la 
Dumnezeu nu este propriu-zis instaurarea divinității; instaurarea 
divinității se face de la sine, atunci când înlături idolul care a înlocuit 
divinitatea, adică conștiința omenească intră în normalul ei și trăieşte 
actul acesta religios în forma lui adevărată, în forma lui normală. 

Dându-vă câteva consideraţiuni asupra actului religios, vă 
spuneam, de la început, că nu este bine să așteptați ca eu să vă 
dovedesc universalitatea actului acesta, fiindcă argumente pe acest 
teren nu se găsesc. Ceea ce fac eu este să vă expun situațiunea pur și 
simplu și, ca să mă rezum, situațiunea este aceasta, punctul principal 
este acesta: actul de credință este momentul în care, în actul religios, 
subiectul se identifică cu obiectul. Acest act de identificare cu 
absolutul este un act general uman și recunoscut ca atare. Pentru că 
nu se va găsi nimeni care să spună că nu trăiește, că există om care să 
nu trăiască absolutul, numai că absolutul acesta se trăiește în anumite 
forme, în diferite forme, unele autentice, altele denaturate. Formele 
denaturate sunt formele în care obiectul absolut, propriu-zis, prin 
esența, prin natura lui absolut, este înlocuit printr-un obiect din 
lumea sensibilă ridicat la demnitatea absolutului. 

Înlăturarea acestor obiecte aduce imediat după sine instaurarea 
procesului religios în formele lui normale, adică legătura de la om la 
Dumnezeu. lată, prin urmare, de ce actul religios este un act 
universal. 

Rămâne numai să avem în noi tăria de suflet și tăria de minte 
pentru ca în adevăr să pătrundem formele în care trăim noi absolutul 
și să înlăturăm ceea ce este de înlăturat, dacă este în adevăr de 
înlăturat ceva. 


[7a]! Jacques Maritain, Reflexions sur l'intelligence et sur sa vie 
propre. 2e edition. Paris, Nouvelle Librairie Nationale, 1926. (Ed. I, 
1925.) 

Am încheiat cu consideraţiunile ce aveam intențiunea să le dau 
asupra primei noastre probleme, adică problema structurii actului 
religios. Azi vom trece să studiem chestiunea actului religios, adică a 
acțiunii, a realizării acestui act din punctul de vedere individual, 
adică a acţiunii pe care conștiința sau omul în genere o fac sub 
influenţa directă a actului religios. 

Evident că trebuie să treacă în viața omenească ceva din actul 
acesta religios; adică, este evident că trebuie să se răsfrângă, pentru 
că el este o realitate, tinde să se realizeze oarecum în afară. 
Realizarea aceasta a actului de conștiință este în funcțiune nu numai 
de conștiința noastră propriu-zisă, ci este în funcțiune și de unitatea 
noastră psiho-fiziologică; adică, întru atât întrucât suntem trup și 
suflet, şi anume o unitate din trup și suflet, actul religios se exprimă, 
trece în afară, se exteriorizează. Problema aceasta am atins-o noi pe o 
latură în primele prelegeri. Ea are însă și altă latură. 


1. Morala și religia în fața acțiunii 

Întru atât întru cât actul religios este trăit, el are anumite efecte, 
adică determină acțiuni omenești în diferite feluri. Determinarea 
aceasta este de două ordine: întâi, este o determinare a acțiunii 
noastre pentru realizarea actului religios însuși, și este, pe urmă, o 
determinare a acțiunii noastre, întrucât actul religios trăit schimbă 
structura noastră sufletească. Cum? Ce este Dumnezeu, divinitatea, 
adică cum cunoaștem noi divinitatea? Este o problemă pe care o vom 
atinge mai târziu, în partea a doua a considerațiunilor noastre. 
Totuși, să spunem de azi că noi trăim această divinitate sub anumite 
calități ale ei. De pildă, când zicem că Dumnezeu este binele, că este 
un bine suprem, că este un bine absolutizat, conceperea, trăirea lui 
Dumnezeu ca supremul bine nu poate să fie fără nici o influență 


asupra acțiunilor noastre. Vasăzică, aci se pune problema așa-numitei 
moralități religioase. Adică, acțiunile noastre în viaţa de toate zilele 
sunt determinate de conţinutul actului religios. Felul în care noi trăim 
divinitatea în genere în actul religios este determinat și este specific 
în felul nostru de activitate. Aceasta este latura morală a problemei 
noastre. 

Evident că nu trebuie să credeți că moralitatea și religia sunt unul 
și același lucru. Moralitatea are două rădăcini, adică două înţelesuri: 
moralitatea este norma de conducere impusă din afară şi moralitatea 
este, în alt înţeles, sensul general al conducerii noastre. Când 
moralitatea este norma de conducere impusă nouă oarecum din afară, 
atunci evident că legătura cu religia poate să fie, dar poate și să nu 
fie. Moralitatea este, în acest caz, normativă, este bine precizată; 
cadrele ei sunt bine precizate, direcțiunile în care se mișcă acțiunile 
noastre sunt bine precizate, pentru că sunt determinate din afară și 
scopul acțiunii noastre morale este intrarea, adaptarea la numite 
tipuri din acestea existente. 

Dar mai este, cum spuneam, o altă interpretare a moralei. Şi 
anume, morala însemnează pur și simplu linia generală de conduită, 
stilul de conduită a cuiva. Eu pot să am o unitate în acțiunea mea, 
care unitate însă să nu aibă nimic de-a face cu ceea ce îmi cere 
societatea la un moment dat. 

Ce este comun la aceste două înţelesuri ale acțiunii? Comun este 
faptul că toată activitatea mea are un sens. Și, ceva mai mult: nu 
numai că are un sens, adică o direcțiune, dar că toată activitatea mea 
îndeplinește anumite scopuri. Propriu-zis este însă morală această 
activitate a mea în cazul întâi și impropriu nemorală în cazul al 
doilea. Ei bine, numai acest al doilea caz, adică necesitatea, în 
legătură cu actul religios şi cu viaţa religioasă, trăirea religioasă de 
conștiința umană a unei anumite structuri, răsfrângerea acestei 
structuri în activitatea noastră constituie ceea ce numesc eu propriu- 
zis morală religioasă, în cazul acesta însă, morala nu vine din afară, 
ci morala vine oarecum dinăuntru, preexistă structura, și pe urmă 
vine actul, urmează actul și direcțiunea anumită a actului. 

Aceasta însemnează poate că întâi trebuie să ai religia pentru ca 
apoi să vină morala, cum spune, de pildă, Luther? Nu. Iar ne mișcăm 
pe un teren foarte primejdios, unde este vorba de subtilități pe 
muchie de cuțit. 

Există un raport între activitatea aceasta morală determinată de 
actul religios şi religie; dar nu se poate spune: religia determină 


morala, după cum nu se poate spune nici invers: morala determină 
religia. Morala și religia sunt una. Actul religios se adâncește printr-o 
anumită practică morală și practica morală se precizează prin 
predicarea unui act numit religios. Tocmai aceasta este legătura, 
tocmai aceasta arată legătura indispensabilă dintre actul religios și 
morala aceasta, pe care am încercuit-o aci. 


2. Morala și binele absolut 

Dar să ne întoarcem la punctul nostru de plecare. 

Dacă considerăm pe Dumnezeu ca pe un suprem bine și dacă, pe 
de altă parte, lucrăm în conformitate cu binele, adică principiul meu 
de acţiune este binele, așa cum îl înțeleg eu, atunci evident că 
persistența mea în acțiuni după principiul binelui o să fie bună. 

Vedeţi, cuvântul acesta: „religios“, nu este un cuvânt obișnuit, 
după cum nici cuvântul „artist“ nu este un cuvânt obișnuit. Cum 
credeți că lucrează un sculptor marmura pe care o are în față? 
Credeţi că are o imagine în cap și o pune de-a dreptul în marmură? 
Niciodată! Lucrând, lui i se precizează liniile în măsura în care 
lucrează, în măsura în care scoate din marmură, dăltuieşte, dă la o 
parte ceea ce nu trebuie, în aceiași măsură i se precizează imaginea 
pe care şi-a făcut-o. Același lucru și cu scriitorul. Prin urmare, este un 
fel de cunoaștere care se determină în însuși procesul de cunoaștere. 
Așa este și această cunoaștere religioasă, și așa este și cu acțiunea 
aceasta religios-morală: cunoașterea supremului bine acționând după 
principiul binelui şi acționarea după principiul acestui bine și 
cunoștința binelui, într-o continuă legătură. Nu este vorba aci de 
secvență precisă, de chestiunea de a se şti ce a fost întâi: găina sau 
oul; găina și oul, în planul acesta de realitate, sunt oarecum 
coexistente și, pe măsură ce procesul acesta înaintează și este trăit, pe 
aceeași măsură și diferențierea activităţii de obiect. Dar obiectul și 
activitatea la început sunt unul și același lucru. Și tocmai 
conlucrarea, adică lucrarea mea personală pe ambele terenuri, aduce 
cu sine precizarea obiectelor puse în prezență. Aceasta este 
moralitatea religioasă. Nu aceasta este însă cealaltă moralitate. 
Moralitatea cealaltă se justifică în altceva decât în absolut. 
Moralitatea aceasta, pe care am văzut-o acum, se justifică în absolut, 
adică este realizarea vieții mele după indicaţiunile absolutului; este, 
pe de altă parte, după cum vă spuneam, realizarea însăși a 
absolutului. Morala cealaltă era justificată în ceva de un ordin diferit, 
în, hai să zicem, idealuri de natură contingenţă. Un om poate să fie 


perfect moral fără să subordoneze activitatea lui binelui absolut. Un 
om care respectă în totul legislațiunea unei societăţi, care nu o 
respectă de formă, ci o respectă în fond, este un om perfect moral, 
deși legislațiunea și moralitatea, faptul juridic și faptul moral sunt 
lucruri cu totul diferite. Cu toate acestea, adaptarea la un sistem de 
legislaţiune poate să creeze, pentru noi, imaginea moralității. Dar 
acest sistem de legi nu este reprezentarea absolutului, ci este ieșit din 
necesitățile societăţii pentru care este creat și reprezintă, până la un 
punct, etosul, structura sufletească a acestei societăți. Prin urmare, 
trebuie să deosebim între morala aceasta și morala cealaltă. 


3. Cultul și structura religioasă 

Moralitatea de ordin religios este, prin urmare, trăire a actului 
religios și, în același timp, expresie a acestui act. Vasăzică, este un fel 
de exprimare a actului. Dar, numai aceasta? Evident, mai sunt și 
altele; acesta este, ca să zic aşa, un fel de realizare dinăuntru în afară 
a actului religios. Este exteriorizarea, dar nu exteriorizare propriu- 
zisă în lumea materială, exteriorizare în lumea morală, în lumea 
sufletească — pentru că actul moral, ca normă de conducere, nu face 
parte din lumea materială. Actul religios cere însă și o altă 
exteriorizare, care adeseori ajunge la forme materiale. Această 
exteriorizare, cea mai cunoscută adică dintre formele acestea de 
exteriorizare şi cea mai la-ndemână, este cultul. 

Și cu cultul se întâmplă ceva analog cu ceea ce se întâmplă cu 
moralitatea. Sunt unii cercetători care cred că religia nu se leagă în 
chip necesar cu formele de cult; adică, formele de manifestare în 
afară, formele de expresiune, mai exact, ale actului religios, nu sunt 
în chip necesar legate de el. Așa spune, de pildă, Schleiermacher. 

Dacă prin cult înțelegem totalitatea rezultatelor materiale ale 
actului religios, și dacă adeseori, cum au înţeles unii, prin cult se 
înțelege un fel de șabloane, un fel de formule care se învață pe 
dinafară, religioase, atunci evident că cultul și religiozitatea sunt 
două lucruri deosebite. Este adevărat că sunt diferite religii care cred 
acest lucru. Religiile acestea pleacă de la un adevăr de ordin biologic, 
care nu este tocmai așa de bine verificat. Inconștient, toate religiile 
care pun preț deosebit pe cult, adică pe formele exterioare de 
manifestare a sentimentului religios, fac raționamentul pe care l-au 
făcut psihologii veacului al XIX-lea când spuneau că este de-ajuns să 
dai unui om expresiunea pe care o are el într-un anumit sentiment, 
pentru ca el să trăiască și sentimentul; adică, cu un termen pe care-l 


cunoaștem cu toții: nu plâng pentru că sunt emoționat, ci sunt 
emoționat pentru că plâng. Vasăzică, este o teorie care spune că 
forma de expresie poate să aducă după sine însuși motivul interior al 
expresiei și, în cazul acesta, evident că cultul sau exercitarea cultului 
poate să aducă după sine însuși fondul interior sufletesc, adică însuși 
fondul religios. Deci, pentru ca omul, pentru ca copilul să fie religios, 
să-l pui în fiecare zi să se închine și să facă mătănii, sau, pentru ca să 
se păstreze viaţa religioasă într-o anumită asociaţiune profesională, 
trebuie să se facă rugăciuni adesea, după un program, după un 
anumit tipic eţetera. 

Nu zic că asemenea procedee, care sunt de origine pur 
pedagogice, nu pot să aibă o influență oarecare asupra religiozității; 
dar influența aceasta poate să fie și iluzorie; și anume, pentru foarte 
simplul motiv că exercitarea unui anumit gest, în anumite 
împrejurări, poate să se mecanicizeze, să se golească de sentiment și, 
în cazul acesta, să nu mai poată în nici un chip să aducă în conștiința 
respectivului aducerea aminte a faptului sufletesc viu și originar — 
lucru pe care-l cunoaşteţi din pedagogie. 

Bine, dar numai acesta este cultul propriu-zis? Dacă priviţi la 
origine lucrul, cultul are un alt rost: cultul este expresiunea unui 
fond. Și expresiunea fondului acestuia, dacă nu este valabil numai 
pentru sine însuși, cum pretind religiile pe care vi le-am înfățișat eu, 
apoi în adevăr că el nici nu poate să lipsească complet, pentru că 
propriu-zis nu trăiesc o stare sufletească decât într-un anumit 
complex. Ce este propriu-zis mimica, ce sunt gesturile pe care le 
facem noi când vorbim? Sunt tocmai necesitatea de exteriorizare 
completă a faptului interior; adică, ceea ce nu izbutesc eu să trăiesc 
aşa de intens încât să exprim numai printr-un singur mijloc de 
expresiune, încerc să complinesc prin alte mijloace, lăturalnice. Eu 
fac gesturi nu pentru că gestul ar fi frumos, ci pentru că gestul — 
cum sunt gesturile acelea studiate în oglindă —, dar pentru că gestul 
acesta pornește din același fond interior din care pornește și vorba și 
pentru că gesturile acestea nu fac decât să complinească vorba. 

Deci, atunci când este vorba ca actul să se realizeze, el caută mai 
multe căi de realizare, un complex de căi de realizare, a căror unitate 
singură dă actul întreg. Privită din partea cealaltă chestiunea, ea se 
pune așa: actul se realizează în anumite feluri; adică, îl trăiești 
interior și se realizează în afară. Aceste două laturi sunt oarecum 
complementare. Dacă nu poate să existe, în cazul întâi, gestul singur 
care să creeze, care să aducă după sine fondul sufletesc religios, tot 


astfel fondul sufletesc religios nu poate să existe în plenitudinea lui 
fără exprimare exterioară, fără exteriorizare, fără trecere în afară; și, 
același lucru ce s-a petrecut în cazul întâi se întâmplă și aici: gestul, 
exteriorizarea, adică cultul în genere este în același timp o adâncire a 
actului religios; în măsura în care acest act se adânceşte, exprimarea 
religioasă se precizează ea însăși. Aceasta însemnează că există foarte 
strânsă legătură între actul religios, între credințe prin urmare, și 
cult, dar că în actul religios complet nu ne putem sprijini numai pe 
unul dintre acești termeni. 


4. Digresiune. Cultul grec în cadrul cultului catolic 

În legătură cu aceasta, o mică digresiune, care este foarte la locul 
ei aci. Ştiţi că există biserici și culturi deosebite pentru fiecare 
biserică. Unele biserici mari vor să facă o trecere înspre altele, pentru 
ca să capteze de la celelalte biserici credincioși. Și atunci, eu, 
confesiunea A, admit, în cadrul confesiunii mele precise și în cadrul 
dogmei mele precise, ca cultul să fie de alt fel. Știți că în biserica 
apuseană, în biserica universală catolică, există azi două culturi 
deosebite: cultul latin și cultul grec. Ce însemnează aceasta? Pe 
deasupra, nimic, în fond, un lucru primejdios, nu pentru acei care 
trebuie să fie captaţi, ci tocmai pentru aceia care exercită acțiunea de 
captare. Ce însemnează cult, veţi înțelege numaidecât atunci când vă 
veţi da seama de legătura dintre actul religios și expresiunea acestui 
act; adică, structura intimă a actului religios este determinantă 
pentru forma de exprimare. De pildă, acel care se roagă în genunchi, 
cu siguranță că are o altă imagine sau trăieşte altfel, într-o altă 
tonalitate, actul religios, decât acela care se roagă în picioare. Acei 
care se roagă cu ochii închiși, concentrați, văd altfel, sub raport 
religios, universul decât acela care ar rămâne extatic, cu ochii 
deschiși, cu braţele date în lături. Să nu credeţi că pentru fiecare 
religie există un cult special. Mi-aduc aminte, eram acum câţiva ani 
la Mannheim. O cunoștință a mea care făcea sculptură, o femeie, care 
mai mult gândea decât sculpta, a făcut în lemn o foarte frumoasă 
figură a lui Moise. Era un Moise dat pe spate, tocmai în atitudinea 
aceasta de extaz, cu capul plecat pe spate, cu mâinile întinse. Foarte 
ciudat, din câți au văzut figura aceasta, nici unul nu a putut să spună 
că acesta era Moise. Se vedea că este o figură religioasă, dar nimeni 
nu a putut să spună că este Moise. Pentru ce? Pentru că etosul, 
structura religioasă nu este aceasta. Elementul fundamental în 
mozaism este tocmai voința, expresiunea voinței, şi de aceea 


înfățișarea pe care a dat-o Michelangelo lui Moise este aceea a unui 
om bine făcut, cu privirea puternică, care stăpânește. Pe când Moise 
celălalt, cel care primește harul dumnezeiesc, cum se zice în 
limbagiul bisericesc, nu impresionează pe nimeni. 

Vasăzică, există o strânsă legătură religioasă între cult și structura 
religioasă, între felul de a se ruga și structura religioasă. Vasăzică, 
dacă o religie admite ca credincioșii să se închine în alte forme 
cultice, riscă atunci ca întregul substrat sufletesc să se transforme. 
Este numai un fel de superioritate faptul care se spune că uniții ar fi 
un fel de capcană pentru ortodoxie; din contră, ei sunt un fel de 
capcană a ortodoxiei pentru catolicism. Pentru că ortodoxul, întrucât 
este ortodox și întrucât intră în biserică, în biserica aceasta unită, dar 
se roagă după cultul ortodox, tot ortodox rămâne; pe când catolicul, 
când va învăţa, dacă va putea să înveţe, să se roage după cultul 
ortodox, încetează să mai fie catolic. Aceasta este importanța pe care 
o are cultul față de religie și religia față de cult. 


5. Actul religios — act social sau act personal? 

Cu aceste considerațiuni este adevărat că ieşim din individual și 
cu trecerea la exprimarea vieţii religioase noi atingem acum, iarăși, o 
mare problemă, de asemenea de mare importanță pentru înțelegerea 
religiei și a religiozităţii: ce este un fapt individual și ce este un fapt 
social? 

Biserica latină de Apus are un dicton: unus christianus, nullus 
christianus. Un creștin, nu însemnează nici un creștin. Adică: pentru 
ca să fii creștin, trebuie să trăiești într-o comunitate religioasă. 

De unde afirmarea acesta? Este adevărat că se zice: unde vor fi 
doi sau trei în numele meu, acolo voi fi și eu între dânşii. Acestea 
sunt fundările istoric-dogmatice ale problemei, care nu ne 
interesează. Pe noi ne interesează substratul filosofic. Și atunci, de 
unde acest dicton? V-am mai vorbit eu despre problema iubirii în 
creștinism. Tot aci este și originea acestei afirmațiuni. Actul religios, 
din cele ce am spus până acum, se vede foarte bine că presupune doi 
termeni: unul, conștiința omenească, celălalt, absolutul; că această 
conștiință omenească trebuie să fie întreaga conștiință omenească, 
adică să fie conștiința solidarității omenești. Aceasta nu rezultă 
deocamdată din analiza pe care am făcut-o. Totuși, creștinismul 
catolic zice: nu. Trebuie să adăugăm încă ceva, și anume: actul 
religios nu are doi poli în forma aceasta, ci un pol este absolutul, iar 
celălalt este solidaritatea conștiințelor umane. Cu alte cuvinte, în 


celălalt pol stă întreaga omenire considerată ca un fel de 
corporațiune, de comunitate. 


6. Actul de iubire în cadrul dogmatic-istoric 

Necesitatea acestei comunități nu o văd, ea nu se deduce din actul 
religios. Căci, cum am putea în adevăr să ajungem la conștiința 
comunității? Eu, personal, declar că nu am această conștiință a 
solidarității cu toată omenirea. Iată care este raționamentul celor care 
susțin acest lucru: actul fundamental de legătură între om și 
Dumnezeu este actul de iubire. Același act de iubire este hotărâtor și 
pentru toată omenirea. Adică, în momentul în care actul de iubire are 
funcțiunea lui maximă, el leagă pe om de ceilalți oameni. De unde 
este dedusă această afirmaţie? Prima afirmaţie este: actul de iubire 
este legătura fundamentală dintre om și Dumnezeu. Dar dacă este 
extins la maximum, acest act de iubire cuprinde și legătura dintre toți 
oamenii. 

Ei bine, dacă ei scot problema din cadrul religios-filosofic și o trec 
în cadrul argumentărilor logice, să o urmărim puțin în acest cadru. 

Pentru ca afirmaţiunea să fie valabilă, se cere un lucru, și anume, 
ca actul de iubire de la om la Dumnezeu să fie de aceeași esență cu 
actul de iubire de la om la om. Adică, să fie același act de iubire care, 
prin potenţarea lui, să se extindă la întreaga existență, să treacă 
asupra absolutului ca și asupra realității sensibile. Cine afirmă 
aceasta? Catolicismul creștin sau creștinismul catolic. Pe ce se 
sprijină? Pe Evanghelie? Care este, după Evanghelie, prima îndatorire 
a ta? Să iubeşti pe Domnul Dumnezeul tău, din toată inima și din tot 
sufletul tău. Și a doua regulă: iar pe aproapele tău ca pe tine însuți. 
Va să zică, este tot una? Pe aproapele tău îl iubeşti ca pe tine însuţi, 
dar pe Domnul Dumnezeul tău? Din tot sufletul tău și din toată inima 
ta. Adică, pe Dumnezeu îl iubești cu spiritul în actul religios. Pe tine 
cum te iubeşti? Cu spiritul și cu trupul, ca om. Pe Dumnezeu îl iubești 
ca Dumnezeu, pe aproapele tău îl iubeşti ca om. Vasăzică, actul de 
iubire nu are un singur sens, chiar aci, pe terenul dogmatic-istoric, ci 
are două sensuri, deosebite. Prin urmare, iubirea către aproape nu 
este fundată în iubirea către Dumnezeu; orice ar spune teologia 
catolică, sunt două acte distincte. Comunitatea aceasta de iubire pe 
care creștinismul catolic vrea să ne-o impună ca o consecinţă a iubirii 
de Dumnezeu nu se ține în picioare, tocmai pentru că textele religiei 
sunt clare — textele religiei creștine —; adică, iubirea către 
Dumnezeu este una și iubirea către aproape este alta. Este, de o parte, 


iubirea către absolut, de altă parte iubirea către om, care sunt două 
lucruri distincte unul de celălalt. Vasăzică, argumentul propriu-zis 
pentru extinderea conceptului de iubire la aproapele meu nu există. 
Vasăzică, situaţia de fapt în domeniul istoric ne impune o solidaritate 
a tuturor oamenilor, iar pe de altă parte analiza actului religios, a 
faptului religios, așa cum am făcut-o noi aci, nu ne duce deloc la 
concluziunea că într-un pol trebuie să fie absolutul, iar în celălalt pol 
toată omenirea. 


7. Scăderea religiozităţii în lumea contemporană 

Prin urmare, noi rămânem la ceea ce am spus până acum, că actul 
religios nu este un act social, ci actul religios este un act personal, 
individual, că trăirea divinității și trăirea absolutului se pot face 
foarte bine cu ignorarea tuturor celor din jurul nostru; și atunci, 
consecința imediată este absurditatea tuturor acelora care consideră 
religia ca un fel de armă pentru liniștirea lucrurilor. 

Schopenhauerienii care zic: „Religia — metafizica pentru proști!“, 
provocaţi de Platon, care zice: „Vai de mine! Dacă se iese din religie, 
trebuie să se mărească numărul jandarmilor!“ Cu alte cuvinte, nu este 
nici o legătură: moralitatea pe care o impune religia, aşa cum am 
arătat-o eu, nu impune o acțiune în sensul bunei conviețuiri cu 
ceilalți. Ceilalți nici nu mă interesează; propriu-zis, nici nu există. 
Adică, religiozitatea care se sprijină pe legătura directă dintre individ 
şi absolut este — horrible auditu[sa] — anarhică! 

Lucrurile trebuie spuse chiar în forma aceasta foarte puțin 
recomandabilă pe vremea tulburărilor europene. Lucrurile trebuiesc 
spuse din interes pentru viața noastră religioasă, a fiecăruia, pentru 
că dacă există o scădere a religiozităţii, adică dacă există nenorocirea 
aceasta pentru omenire, că nu mai poate să trăiască liniștită și în 
toată plenitudinea legătura cu absolutul, este tocmai pentru că 
religiozitatea a fost fals înțeleasă și a fost pusă în funcțiune de 
raporturi sociale. 

Pe o catedră de filosofie, chiar pe un scaun, numai, de filosofie, 
trebuie să avem cel puțin atâta sinceritate și atâta curaj să spunem 
lucrurilor pe nume. În ceea ce mă privește, le spun, cu atât mai mult 
cu cât eu am de apărat ceva care nu este propriu-zis nici liniște de un 
ceas a unui oraș, ci este, aşa cum înțeleg eu, însăși posibilitatea de 
salvare a omenirii. 


[8a]| Groaznic de auzit (lat). 


IX. Social și cognitiv în constituirea conștiinței religioase 


[27 martie 1925] 

1. Creștinismul și disoluțiunea lumii antice 

2. Religia ca potenţare a vieţii spirituale 

3. Religia și viaţa socială în iudaism și în creștinism 

4. Ascetismul ca ideal de viață religioasă. Practica apuseană și cea 
răsăriteană 

5. Convingerea religioasă 

6. Cunoașterea științifică, cea filosofică și cea religioasă 

7. Ideea de Dumnezeu în filosofie și în religie 

8. Caracterul emoţional al cunoașterii religioase 

9. Emoţiune și personalitate 


Concluziunile la care am ajuns în prelegerea trecută, oricât de 
surprinzătoare ar fi părut ele față de concepțiunea actuală a religiei și 
față de rolul care se asignează acestei activități spirituale în 
societatea de astăzi, nu sunt așa de revoluționare cum ar părea la 
prima înfățișare. Noi am încercat să fundăm concluziile acestea în 
două ordine deosebite. Vă aduceţi aminte din prelegerile anterioare 
că prima fundare a constat în analiza actului religios, ajungând la 
concluzia că sunt necesari doi termeni în orice act religios, din care 
unul, obiectul asupra căruia ţintește actul religios, și celălalt, 
subiectul, adică elementul de la care pleacă actul religios, sau punctul 
de plecare al actului religios. 

În al doilea rând, noi am fundat afirmaţia noastră trecută pe a 
doua analiză, de ordin nu atât sistematic, cât mai mult dogmatic- 
istoric, arătând anume că nu se poate presupune ca momentul 
subiectiv să fie o colectivitate. 

Afirmând caracterul individual al elementului subiectiv, reducem 
prin urmare presupoziția, care poate să conducă la o concepție 
socială a actului religios, și reducem, prin urmare, și concepția 
aceasta a actului religios. 


1. Creștinismul și disoluțiunea lumii antice 

Cum vă spuneam, concluzia ar fi putut să pară cam radicală, dar 
nu putea decât să corespundă unei anumite situațiuni istorice. Dacă 
vă amintiți începutul istoriei creştinismului — și mă raportez la 
creștinism pentru că este una dintre religiile care sunt obiective, 
adică al căror proces de desfășurare și obiectivare este mai complet 


—, atunci vă puteţi aminti că în adevăr în desfășurarea creștinismului 
au zăcut cele mai multe dintre motivele de disoluţie ale societății din 
acea vreme. Evident că, știind punctul meu de vedere, d-voastră nu o 
să spuneți că acest creştinism este cauza disoluțiunii lumii antice, dar 
o să vă închipuiţi că creștinismul și disoluțiunea lumii antice sunt 
două fenomene concomitente; adică, fără să stea într-un raport de 
cauzalitate, nu e mai puțin adevărat că nici creștinismul și nici 
disoluțiunea lumii antice nu ţintesc înspre același proces care s-a 
întâmplat sub ochii istoriei, și anume, procesul de dezagregare 
socială provocat de lipsa de interes social în orientarea omenirii. 

Va să zică, vedeţi că, în adevăr, religia conține acest element 
social. O să ziceţi că în alte împrejurări religia n-a fost un element 
social, ci dimpotrivă, ea joacă un rol tocmai de unificare socială. Eu o 
să vă răspund că d-voastră confundați elementele cultice dintr-o 
religie oarecare cu însuși actul religios, adică trăirea divinității şi 
atunci, dacă nu mai aveţi nimic de obiectat, ne-am înţeles. 


2. Religia ca potenţare a vieţii spirituale 

Sunt însă alte elemente de esenţa religiei care militează pentru 
același punct de vedere pe care vi l-am spus rândul trecut. În adevăr, 
religia însemnează, înainte de orice orientare spirituală, potențare a 
vieții spirituale pentru ea însăși, în sensul acesta, religia mai 
însemnează întoarcerea de la lumea reală și de la realitatea sensibilă 
şi transportarea centrului de gravitație al interesului vieții noastre 
dincolo de limitele acestei realități. Aceasta este explicabil, între 
altele, mitul acesta al vieţii viitoare, problema vieţii nu este propriu- 
zis o problemă de metafizică, ci pur și simplu una religioasă. Este 
adevărat că originile acestei probleme sunt mai mult de natură 
morală. Pentru prima oară există pe lume oameni de bine și oameni 
răi, există un Dumnezeu care stă deasupra celor buni și răi și care-i 
judecă; şi totuși, oamenii buni trăiesc rău și oamenii răi trăiesc bine. 
În fața faptului acesta inexplicabil, mintea omenească a zis: există 
totuși o posibilitate de răsplătire, care este viața viitoare. Dar dacă d- 
voastră ați cunoscut cât de cât spiritul religiei iudaice, v-aţi dat 
seama că problema nemurirei sufletului este absolut străină acestui 
spirit şi că problema aceasta, a vieții viitoare, nu poate să aibă, în 
Vechiul Testament și în iudaism, înțelesul pe care i-l dăm noi astăzi, 
creștinii, înțelesul aproape material pe care-l dăm noi astăzi când 
zicem că există vămi ale văzduhului pe care trebuie să le trecem, 
banii pe care îi punem în mâna mortului ca să plătească vămile, sunt 


atâtea prăpăstii și poduri care trebuiesc trecute. Vasăzică, nu exista 
pentru lumea iudaică problema aceasta, aproape materială, a unei 
existenţe viitoare și atunci evident că problema „lov“ este mai mult o 
problemă alegorică decât una pusă în termeni direcți, în termeni 
reali. Morala a fost la început punctul de vedere care a prezidat la 
rezolvarea acestei probleme, dar el a încetat să fie moral de la o 
vreme. Și pentru prima oară, dacă mi-aduc bine aminte, Scoruș 
înţelege să dea o interpretare în adevăr religioasă problemei acesteia, 
şi anume, din afirmaţia foarte simplă că este pe pământ rai și iad. 
Afirmația lui Scoruș are o altă semnificare, și anume: există o viață 
după necesitățile trupului și există o viață după necesitățile spiritului; 
există o problemă a mântuirii, dar problema aceasta a mântuirii nu se 
poate rezolva decât în cadrul unei vieţi după necesitățile spiritului. 
Deci, mântuirea se poate atinge aci pe pământ, numai că această 
mântuire este propriu-zis trăirea după necesităţile spiritului. Evident, 
deosebirea aceasta: spirit și corp, viață spirituală și viață după 
necesitățile trupului, viață păcătoasă după necesităţile trupului, viață 
virtuoasă după necesităţile spiritului, ideea aceasta este o idee la 
origine greacă, căci grecii au considerat cei dintâi materia ca element 
de corupțiune. Această idee greacă trăiește însă viu în spiritul 
european și se cristalizează în Scoruș, care zice: aci este raiul și iadul 
— în înțelesul că există o posibilitate de mântuire care nu se poate 
realiza decât pe calea necesităţii spirituale. Deci, a trăi după spirit 
înseamnă a te mântui, înseamnă a te sustrage de la rău. Căci 
mântuire ce însemnează decât tocmai ce urmăreşte și religia; și, cu 
alte instrumente, cu alte metode, pe alte căi, și filosofia — adică un 
fel de echilibrare spirituală a ta însuți. 


3. Religia și viaţa socială în iudaism și în creștinism 

Dacă în adevăr religia însemnează o potențare a vieţii spirituale, 
o mântuire deci în accesoriu a acestei vieți spirituale, atunci este 
evident că latura socială a acestei probleme cade pe planul al doilea. 
Atunci evident că așa-numitul Ierusalim Terestru, care există în toată 
teologia Veacului de Mijloc[9a], nu poate să fie numita Civitas Dei a 
lui Augustin, care nu era decât un fel de așezare strict morală, a 
sancțiunii religioase. Civitas Dei, problema pe care o pune și o rezolvă 
Augustin, nu este aceasta. Căci aceasta este propriu-zis Cetatea lui 
Dumnezeu, a lui Augustin la sfârșitul căderii lumei antice — atât și 
nimic mai mult. 

Vasăzică, problema de morală, nu de religie, cum au spus unii 


învățați, chiar la noi în ţară, aceasta este problema care se pune aci. 
Prin urmare, Civitas Dei nu rezolvă problema de religie. Formula 
aceasta, pe care a îmbrăcat-o mai târziu catolicismul și pe care a 
căutat să o generalizeze până la a reduce întreaga viaţă religioasă la 
organizarea bisericească, organismul omenesc pe bază religioasă, 
formula aceasta nu poate să convină adevăratei religiozități, care 
rămâne în adevăr mântuirea în cadrul preocupărilor spirituale. 
Aceasta înseamnă întoarcere de la realitate, întoarcere de la lumea 
reală, die grosse Umkehrung, cum a zis un german, pe care o reprezintă 
creștinismul în esenţă: trăirea după spirit. 

Veţi obiecta, desigur, că nu toate religiile au ca principală 
preocupare această trăire după necesităţile spiritului. Nu voi nega 
lucrul acesta care, aproximativ, este adevărat, între cărțile de bază 
ale religiei creştine, știți că intră și Noul Testament și Vechiul 
Testament. Numai că, interpretarea pe care o dăm noi Vechiului 
Testament este o interpretare a noastră, creștină, a mentalității de 
aproape 1700 de ani. 

În Biblie, în Vechiul Testament, în cartea Genezei, Dumnezeu este 
numit Elohim. Propriu-zis, Elohim nici nu este Dumnezeu, sau este, 
dacă voiți, mai degrabă un Dumnezeu special. D-voastră știți că 
iudaismul sau mozaismul este monoteist prin excelență. Totuși 
Elohim nu este Dumnezeul pe care-l credem noi, pentru simplul 
motiv că filologiceşte, gramatical, nu este singular. Singularul este 
Eloah, iar Elohim este o formă specială ce nu se găsește în limba 
noastră, și anume un număr special care nu este nici unul, nici 
singular, nici plural, ci este numărul parital, perechea. Eloah este 
singularul. Prin urmare, Elohim însemnează propriu-zis, în ebraică, 
putere, nu spirit. Noi zicem spirit sau Dumnezeu, și cel ce se închină 
lui se închină cu trupul și cu adevărul, pe când în Biblie, Eloah 
însemnează cea din urmă putere, iar Elohim, această colectivitate 
compusă din două individualități, înseamnă puterea puterilor. Acest 
număr parital nu însemnează decât un fel de întărire, de 
superlativizare a singularului; vasăzică, un fel de putere a puterilor — 
aceasta însemnează Dumnezeu acolo. 

Pe urmă, mai departe, se vorbește iarăși de un fel tot la Geneză: 
„Și spiritul lui Dumnezeu plutea deasupra apelor“. Textul ebraic zice: 
Va ruah Elohim. Aceasta însă nu însemnează tot spirit, însemnează tot 
putere. 

Prin urmare, principiul fundamental în iudaism nu este spiritul, ci 
este puterea creatoare, care este cu totul altceva decât spirit. Este 


adevărat că procesul de creațiune constă în simpla vorbire: a zis 
Dumnezeu să se facă lumea, și lumea se făcu. Prin urmare, numai 
simpla zicere este suficientă ca să creeze momentul, ca să fundeze 
momentul creațiunii. 

În teologia greacă a începuturilor creştinismului — şi o să vorbim 
despre acest lucru mai târziu, când vom vorbi despre Dumnezeu — 
momentul creațiunii era înfățișat altfel, și anume prin gândire. Nu 
există, pentru greci, nici o deosebire între a gândi și a crea. 
Dumnezeu creează în momentul în care și gândeşte. Iată o doctrină 
strict spiritualistă. Pentru iudaism, însă, despre procesul de gândire 
nu se spune nimic. Dumnezeu zice să se facă; prin urmare, actul de 
voinţă este propriu-zis ceea ce se accentuează între toate caracterele 
divinității în iudaism. Momentul volițional este acela care se 
accentuează. Prin urmare, forța dintr-o dată și, în al doilea rând, 
expunerea, exprimarea unui act de voinţă: Să se facă cutare lucru! 
Ceea ce este, în cadrul divinității, suficient pentru ca în adevăr să 
provoace creațiunea. 

Ei bine, Dumnezeu acesta, care a vrut, dă cu totul alt aspect 
realității decât aspectul pe care-l dă realității Dumnezeul spiritual al 
creștinismului de mai târziu, trecut prin toată metafizica greacă. 

Dar, pe de altă parte, momentul acesta volițional este hotărâtor 
pentru întreaga coloratură a desfăşurării vieții. Despre chestiunea 
dacă este cauzalitate sau nu este cauzalitate, concomitentă sau 
paralelism — Dumnezeu sau determinările acestea ale divinității sunt 
determinări secundare, sunt așa-numite determinări secundare —, o 
să vorbim despre ele mai târziu, când vom vedea că aceste 
determinări secundare sunt întotdeauna în funcţie de etosul, de 
structura spirituală a unui popor, prin urmare fac parte din 
determinările secundare ale divinității. Și, evident, iudaismul și-a 
înfățișat un Dumnezeu, după structura spirituală a iudaismului însuși. 
Şi acest Dumnezeu, care în primul moment este forță și în al doilea 
voinţă, acest Dumnezeu era fatal să dea o religie mai mult îndreptată 
spre viața socială. 

Dar totdeauna asemenea acte de religie sau asemenea acte 
religioase riscă să se transforme pur și simplu într-o disciplină 
legiferatoare și de aceea propriu-zis religia ebraică se suprapune cu 
legea ebraică; iar când viaţa religioasă a iudaismului a depășit cadrul 
acesta, aş zice aproximativ moral și juridic, atunci s-a ivit, alături de 
religia oficială, o altă religie iudaică, adică aceea care este Cabala. 


4. Ascetismul ca ideal de viață religioasă. Practica apuseană și cea 
răsăriteană 

Vasăzică, vedeţi verificată prin negaţiune afirmația mea de 
adineauri: nu există viață religioasă decât în cadrul vieţii spirituale; 
și, în momentul în care o religie n-are structura aceasta spirituală, ea 
decade și se transformă într-un codice de legi; și, dacă viaţa religioasă 
este într-adevăr puternică în acel popor, poporul își creează, alături 
de religia oficială, o altă religie, care este adevărata religie și care 
trăieşte iarăşi în forme spirituale specifice. Vasăzică, suprapunerea 
vieţii religioase cu viaţa spirituală presupune o întoarcere de la 
necesitatea vieții practice din mijlocul realității sensibile și o 
raportare a individului asupra unui punct dincolo de marginile 
acestei realități sensibile, în sensul acesta se evidențiază că 
preocupările sociale, preocupările conviețuirii trec pe un al doilea 
plan. Așa se explică faptul că în toate religiile, dar absolut în toate, 
idealul de viață religioasă a fost întotdeauna ascetismul; nu călugăria, 
întrucât călugăria în domeniul bisericei catolice nu este propriu-zis 
un ascetism, o potenţare a vieţii spirituale, o singularizare pentru 
facerea mai frecventă a contactului cu divinitatea; ci congregațiunea, 
confraternitatea din sânul unei mănăstiri reprezintă, în cadrul 
religiunii catolice, urmărește aducerea aminte a lui Civitas Dei a lui 
Augustin, model de viaţa socială pentru toţi cei dimprejur. De aceea 
mănăstirile din Apus, de cele mai multe ori sunt în mijlocul orașelor, 
în mijlocul așezărilor omenești. Tocmai pentru ca viața aceasta să 
servească de exemplu celorlalți creştini. În Răsărit însă lucrul se 
întâmplă altfel: mănăstirile sunt în adevăr locașuri de reculegere, 
oamenii se retrag în afară de oraș și duc o viaţă cu un ritual, un 
program după care viața se scurge, dar programul acesta nu este 
făcut în vederea înlesnirii vieţii în mănăstiri, ci programul acesta 
reprezintă pentru noi, răsăritenii, o disciplină spirituală care 
înlesnește legătura cu Dumnezeu. În Ţara Românească continuarea 
logică a vieții monahale este sihăstria, trăirea unuia singur în față 
numai cu preocupările lui religioase și, mai departe, în faţă numai cu 
divinitatea. 

Vasăzică, vedeţi în ce se fundează, în afară de fundarea 
sistematică, fundarea dogmatic-istorică, vedeţi încă în ce se fundează 
caracterul asociat al religiei, al actului religios în genere. 


5. Convingerea religioasă 
Cu consideraţiile acestea, suntem oarecum la sfârșitul problemei 


celei de-a doua pe care am pus-o, și anume: considerațiuni generale 
asupra expresiunii actului religios, doar că impresiunea mea este că a 
intervenit ordinea normală a problemelor, pentru că expresiunea 
aceasta a actului religios nu este posibilă decât în momentul când 
între actul religios și expresiunea însăși se interpune convingerea 
religioasă, adică actul religios dă, ca un fel de precipitat, o 
convingere, care convingere trece de se exprimă pe urmă în formele 
pe care vi le-am expus, adică în morala religioasă, în cult, despre care 
am vorbit rândul trecut. 

Problema convingerii religioase este poate cea mai dificilă dintre 
toate problemele din filosofia religiei, nu numai din punctul de 
vedere al cercetărilor asupra, dar și prin faptul că cercetările asupra 
acestui fenomen sunt foarte reduse. Este adevărat, eu personal nu 
prea cunosc în legătură cu problema convingerii religioase decât 
foarte puţină literatură: Ritschl,[9b] Hegel, Schleiermacher. Problema 
însă e dificilă şi din alte motive, pentru că, nu este vorba numai de a 
stabili ce însemnează convingere religioasă, în ce constă convingerea 
religioasă, ci și de a analiza această problemă în funcţie de alta, cu 
mult mai complicată, și care azi scapă complet cercetărilor filosofice, 
și anume, de a lămuri problema în funcţie de problema cunoașterii 
religioase. 


6. Cunoașterea științifică, cea filosofică și cea religioasă 

Este o veche părere a mea, pe care n-am ajuns încă să o fundez 
teoretic în amănunte; nu că, anume, cea mai de seamă problemă a 
filosofiei este în adevăr problema cunoașterii — cum spune toată 
lumea —, dar că, în cadrul problemei cunoașterii, iarăși cea mai de 
seamă problemă este stabilirea gradelor de cunoaștere. Nu este un 
singur fel de cunoaștere, ci sunt mai multe, după cum mai multe sunt 
și necesitățile din care noi cunoaștem. Există anume grade, trepte de 
cunoaștere, care ne duc de la cunoașterea imediată a sensibilului 
până la cunoașterea absolută. Ei bine, problema aceasta este 
necunoscută în filosofie. M-aţi auzit adeseori făcând deosebiri 
superficiale între știință și filosofie, între felul ştiinţific de cunoaștere 
şi felul filosofic de cunoaștere. Dar elementul care, pentru mine, se 
evidențiază în chip absolut, indeniabil pentru mine față de deosebirea 
științifică şi cea filosofică, este încă mai accentuat atunci când avem 
în vedere cunoașterea propriu-zis religioasă. 

Ei bine, problema aceasta nu o s-o desfășor în toată plenitudinea 
în fața d-voastră, între altele pentru motivul că — pentru a fi sincer 


— eu însumi nu stăpânesc această problemă. Dar oarecari indicațiuni 
o să vă dau, pentru ca să vedeţi în ce direcţie se poate mișca, sau care 
ar fi calea de urmat pentru rezolvarea acestei probleme care este, în 
adevăr, problema crucială în preocuparea noastră filosofică, atunci 
când în adevăr filosofic, pentru noi, înseamnă împăcare cu sine 
însuși. 

S-a spus uneori că știința și filozofia ar fi un fel de cunoaștere 
analitică, un fel de cunoaștere în bucăţi a realităţii și că religia este 
tocmai activitatea unificatoare pe care spiritul omenesc o exercită 
asupra întregii existențe. Aceasta a spus-o Schleiermacher. Nu pot să 
primesc definițiunea aceasta. Este adevărat că știința propriu-zisă are 
o activitate de cunoaștere în felii; este așa de adevărat lucrul acesta, 
încât mi se pare absurd să se vorbească de știință. Nu există o știință, 
există mai multe științe. Iar în cadrul științelor, nu există o singură 
matematică, ci mai multe matematici. Se poate vorbi de știință 
propriu-zisă, adică de ştiinţă ca un colectiv, nu ca material propriu- 
zis de cunoaștere, ci ca metodă generală și ca rezultate obținute, ca 
limite pe care acest instrument de cunoaștere le impune spiritului 
nostru, în sensul acesta de existenţă a științei, adică de existență a 
unei anumite metode de cunoaștere, care corespunde unor anumite 
necesități ale noastre şi care împinge această cunoaștere până la 
anumite limite, suficiente pentru necesitatea din care purcede această 
cunoaștere, în înțelesul acesta, este o știință, altfel însă, nu. Altfel, 
există științe, adică aspecte izolate ale realităţii. Pentru că, după cum 
am mai avut ocaziunea să v-o spun, științele propriu-zise nu se 
definesc prin obiectul lor, ci prin metodă, și nu atât nici prin aceasta, 
cât prin orientare, prin unghiul sub care noi privim obiectele, adică 
realitatea sensibilă din jurul nostru. În sensul acesta, așadar, științele 
ne dau în adevăr o cunoștință dezintegrată a realității, ne dau aspecte 
succesive ale acestei realități, după unghiul de vedere în care ne 
aşezăm. Și până aci, definițiunea lui Schleiermacher se poate primi. 
Dar vine filosofia. Filosofia aceasta nu mai este propriu-zis același 
lucru, ea nu mai constă din anumite compartimente, din anumite 
sertare ale spiritului nostru; filosofia aceasta nu mai este acea 
cercetare din anumite unghiuri de vedere; dar, evident, sunt şi aceste 
unghiuri, ce ne dau diferite discipline filosofice, ce ne dau nouă 
morala, metafizica, teoria cunoștinței, care ne dau o psihologie ce 
iese din cadrul filosofiei propriu-zise. 

Dar toate aceste unghiuri, toate aceste puncte de vedere, nu-şi au 
scopul în ele însele; ci ele nu sunt, la rândul lor, decât tocmai 


instrumente pentru vederea de ansamblu la care trebuie să ajungem 
prin filosofie, instrument care stă într-o anumită legătură, misterioasă 
uneori, pentru că adaptarea unui punct de vedere într-unul din aceste 
compartimente ale filosofiei aduce după sine o întreagă corelațiune 
de puncte de vedere în celelalte compartimente. Dar însăși această 
legătură misterioasă este o indicațiune că ultimul țel sau, mai bine 
zis, ultimul resort al activităţii filosofice este tocmai această activitate 
unificatoare a spiritului nostru, necesitatea spiritului nostru de a-și 
crea o vedere de ansamblu asupra întregii realități. 


7. Ideea de Dumnezeu în filosofie și în religie 

Vasăzică, considerată filosofia așa cum o înfățișez acum — care 
este, după cum ați auzit de atâtea ori, un punct de vedere foarte 
acceptabil în genere —, considerată astfel filosofia, deosebirea care se 
face între conștiința științifică și conștiința religioasă, pe tema 
secționării și a integrării universului, nu mai subzistă, căci în cazul 
acesta filosofia ar intra în cadrul religiei, ceea ce nu ar fi exact. Și 
atunci, s-a încercat o altă definițiune și s-a spus: da, însă, în plus, 
religia se ocupă cu problema dumnezeirei. Nici această determinare 
nu este suficientă, pentru motivul că problema divinității apare, sub o 
formă sau alta, și în filosofie. Nu există sistem filosofic complet 
încheiat care să nu ajungă, mai curând sau mai târziu, la un punct 
limită, care este Dumnezeu — fie că acest Dumnezeu este materie, fie 
că este universul, ca la panteiști, fie că este o Idee supremă de bine, 
ca la platonicieni eţetera; dar toate ajung la un punct limită, izvor al 
întregii vieți şi al întregii realități, și, în același timp, fundare a 
întregii realități. 

Deosebiri evident că trebuie să existe între filosofie şi religie, dar 
deosebirile acestea nu vin de la obiect, ci probabil că vin din altă 
parte: întâi, de la rolul pe care obiectul îl joacă în preocuparea 
filosofică sau în cea religioasă; şi, în al doilea rând, de la felul cum se 
ajunge la acest obiect, pe o cale sau pe cealaltă. Căci d-voastră ați 
văzut că, pe calea religioasă, ajungerea la Dumnezeu se face prin 
identificare (despre lucrurile acestea, am mai vorbit în treacăt), iar 
dovedirea existenței lui Dumnezeu se face pe calea trăirei, pe câtă 
vreme în filosofie, punctul acesta limită, Dumnezeu, este rezultatul 
unui întreg șir de cercetări ale rațiunii noastre — și în metafizică în 
special. 


8. Caracterul emoţional al cunoașterii religioase 
Vasăzică, există o deosebire între filosofie și religie, dar 


deosebirea aceasta provine din instrumentul sau din căile pe care 
ajungem la obiect într-o parte sau în cealaltă. Evident că drumurile 
acestea nu sunt așa de lungi, unul ca și celălalt, adică nu duc ambele 
tot aşa de departe; căci dacă același ar fi rezultatul cercetării 
filosofice și rezultatul cercetării religioase, natura aceasta, care este 
atât de armonică, nu ar fi creat dublete. Și, în fapt, nici nu se ajunge 
la același rezultat, pentru că ultimul punct la care ajunge filosofia 
este în adevăr un punct limită, în înţelesul matematic al cuvântului, 
adică un punct către care conștiința noastră tinde totdeauna, dar pe 
care nu-l atinge niciodată. Nu există cunoaștere a lui Dumnezeu pe 
cale metafizică; există însă altceva: postularea ca necesitate a lui 
Dumnezeu pe cale metafizică. Pe câtă vreme în ordinea religioasă 
există o cunoaștere a divinității, şi anume o cunoaștere imediată, cu 
alt instrument decât acela al rațiunii, o cunoaștere imediată, adică o 
trăire a acestei realități ultime. 

Vasăzică, vedeţi cam care este calea pe care trebuie să urmărim 
problema aceasta a deosebitelor cunoașteri (științifică, filosofică și 
religioasă): nu o definiție a acestor cunoașteri în funcțiune de obiect 
— obiectul este același —, ci o determinare a acestor feluri de 
cunoaștere pe calea metodelor de lucru. 

Conștiinţa religioasă, după cum știți, este în legătură cu aşa- 
numita credință. Despre credință propriu-zis n-am să vorbesc prea 
mult. Cine vrea să se intereseze de problema aceasta, poate să 
găsească, de la Hegel încoace, literatură suficientă, cu toate că Hegel 
consideră problema credinței în legătură cu problema cultului. 
Analiza pe care el o face este destul de satisfăcătoare. Subliniez însă 
legătura aceasta, dintre credință și cunoașterea religioasă, tocmai 
pentru ca să arăt caracterul emoțional, aş zice, al cunoașterii acesteia 
religioase. 


9. Emoţiune şi personalitate 

Emoţiunea este, fără îndoială, genetică și, logiceşte, primordială 
nouă, cunoștinței umane, pentru simplul motiv că ea este piatra de 
încercare, etalonul, măsura pentru individualitatea noastră, a eului 
nostru. Numai în momentul în care intervine emoțiunea, intervine o 
sesizare a eului omenesc. Vasăzică, personalitatea noastră este 
întotdeauna în funcție de emoțiune, în înțelesul că emoţiunea, după 
cum spuneam încă acum patru ani, când întâmplător făceam un curs 
de psihologie, este rezultatul unei raportări a mediului ambiant la 
realitatea noastră personală sau la realitatea personalității noastre 


psiho-fizice; adică, mai pe scurt, eu am impresiunea din lumea din 
afară. Această impresiune îmi este plăcută sau neplăcută. Ei bine, 
plăcerea sau neplăcerea este primul moment în determinarea 
personalității mele. Personalitatea mea propriu-zis nu se definește 
dinăuntru în afară, ci din afară înăuntru. Personalitatea mea este un 
întreg sistem de negaţiuni: nu pot să sufăr cutare, n-am plăcerea 
cutare ețetera. Excluziunile acestea pe care le fac de la mine încolo 
mă definesc pe mine negativ, din afară înăuntru, și numai după ce am 
înlăturat tot ceea ce nu-mi place, atunci încep să mă încheg eu 
propriu-zis ca personalitate, ca personalitate psiho-fizică, pentru că 
sunt acum în domeniul propriu-zis al psihologiei. 

Vasăzică, în sensul acesta, în adevăr, emoțiunea este un element 
primordial în închegarea, în constituirea personalității umane, și 
faptul acesta este cu atât mai caracteristic pentru religie, care pentru 
noi este una dintre activitățile, iarăși, fundamentale ale spiritului 
uman. Prin urmare am stabilit că primul element în cunoașterea 
religioasă este de natură emoțională. 


[9a] | Evul Mediu 

[9b] Albrecht Ritschl (1822-1889). Filosof și teolog german. 
Studii de teologie, doctorat în filosofie (Expositio Doctrinae Augustini 
de Creatione Mundi, Peccato, Gratia, 1843). Profesor de teologie 
sistematică la Gottingen. Lucrări: Die christliche Lehre von der 
Rechtfertigung und Versöhnung (3 vol., 1870-1874; ed. IV, 
1900-1905), Friedrich Schleiermacher, Uber die Religion (1874), Die 
christliche Vollkommenheit (1874; altă ed., 1924), Unterricht in der 
christlichen Religion (1875; altă ed., 1924), Geschichte des Pietismus 
(3 vol., 1880-1886), Theologie und Metaphysik (1881; ed. III, 1902), 
Gesammelte Aufsätze (1893; altă ed., 1896). 


X. Structura specifică a conștiinței religioase 


[28 martie 1925] 

1. Cunoaștere și valorificare a personalității umane 

2. Cercetare științifică și atitudine filosofico-religioasă 
3. Echilibrul spiritual. Stăpânire, trăire și mântuire filosofică 
4. Soluţia religioasă a mântuirii 

5. Digresiune, Hegel și Feuerbach 

6. Egoism și altruism 

7. Caracterul individual al actului religios și altruismul 
8. Caracterul asocial al ascetismului 

9. Iubirea ca lege normativă și ca lege naturală 

10. «lubeşte pe aproapele tău...» — adică: vino-ți în fire! 


Aţi văzut că este imposibil să se stabilească caracterul special 
pentru credința religioasă, dacă plecăm de la cercetarea obiectului la 
care se aplică această cunoștință; și anume, pentru simplul motiv că o 
vedere de ansamblu asupra universului are și filosofia, pe de o parte; 
iar pe de altă parte, pentru că problema divinității cade nu numai în 
domeniul de cercetare al religiunii, ci şi în cel al metafizicei, 
începusem însă să cercetăm alt domeniu, și încercasem să scoatem o 
altă orientare în cadrul căreia s-ar putea stabili caracterul specific al 
conștiinței religioase. Vă amintiți că vă atrăsesem atenția asupra 
faptului fundamental că determinarea personalității noastre începe 
propriu-zis cu chemarea la viață a substratului emoţional din 
personalitatea noastră psiho-fizică. 


1. Cunoaștere și valorificare a personalității umane 

Spuneam, anume, că primordial și de cea mai mare importanță 
pentru determinarea personalității umane este faptul că orice 
cunoștință din afară se raportează, totdeauna, la eul nostru ca 
entitate psiho-fizică cu ajutorul emoțiunii, sau are ca precipitat, dacă 
voiți, emoția. Aduceam aminte că materia de cunoaștere în general 
este dată nouă prin senzațiuni și că senzațiunile acestea capătă 
caracterul de aprobabile și dezaprobabile, devin prin urmare 
aprobabile sau demne de a fi înlăturate după felul în care ele se 
adaptează personalității noastre psiho-fizice sau nu se adaptează. Este 
evident că în procesul acesta de asimilare a senzațiunilor, este însuși 
procesul de cunoaștere. Evident că toate aceste senzațiuni devin 
prelucrate în conștiința noastră și că, cu ajutorul operaţiunilor ceva 


mai radicale ale actelor în primul rând, și anume ale actului de 
cunoaștere în special, acest material este ridicat până la generalizările 
care sunt în genere considerate ca un fel de material al — hai să 
zicem — rațiunii. 

Dar ceea ce este interesant în tot acest proces de cunoaștere 
pentru ceea ce urmărim noi aci este că elementul emoțional despre 
care vă vorbeam stă atașat la baza actului de cunoaștere; așa că, 
propriu-zis nu există cunoștință fără valorificare; orice cunoștință este 
o judecată de valoare. Mai precis, starea emoţională, actul emoţional 
nu întovărășește, ci conduce propriu-zis procesul de cunoaștere. 

Această problemă, ceva mai largă, a cunoașterii, vă atrag atenția 
că a apărut pentru prima oară în filosofia religiei. Toată şcoala de la 
Baden, cu Ritschl, Windelband, Lask, chiar dacă acesta merge către 
un obiectivism, la urmă toată această școală nu face decât să reia 
problema pusă în filosofia religiei întâi, și anume problema pusă de 
Ritschl. Albrecht Ritschl este, prin urmare, întemeietorul ei, al așa- 
numitei filosofii a valorii, la modă până acum vreo 10 ani. Că este 
natural ca în domeniul filosofiei religiei să se pună mai întâi 
problema aceasta, este o constatare care stă la-ndemâna d-voastră. 
Întrebarea este: valorificare există în tot procesul de judecată? Dar 
însuși faptul acesta, al valorificării, este suficient pentru ca să 
determine actul de cunoaștere religioasă? Pentru că aceasta a fost 
prima afirmaţie pe care noi am început să o analizăm polemic aci, 
fără să o enunțăm. Schița pe care v-am făcut-o eu, de proces al 
cunoașterii, arată că această valorificare emoţională este un element 
general al cunoașterii, deci nu este specific cunoașterii religioase. 
Totuși, trebuie să facem câteva încercuiri. Anume, în considerarea 
științifică a realității, deci în procesul de cunoaștere științific, 
valorificarea aceasta, având ca origine un proces emoțional, există, 
dar ea este pusă în funcțiune de interesul pe care noi îl acordăm 
realităţii. În considerarea științifică a realității, accentul fundamental 
al interesului cade pe însăși această realitate, pe legăturile dintre 
diferitele fenomene, pe înfățișarea obiectivă a acestor realități. 
Valorificare sigură nu există, dar țelul valorificării acesteia este 
stabilirea de unitate, în cadrul realităţii obiective, în afară de noi. Pe 
câtă vreme în cunoștința filosofică, care nu este cunoștință religioasă, 
valorificarea aceasta capătă un nou sens; și anume, toată realitatea 
obiectivă nu există în considerațiunea filosofico-religioasă decât în 
funcțiune de anumite necesități interioare. 


2. Cercetare ştiinţifică și atitudine filosofico-religioasă 

Vasăzică, personalitatea umană care, în cazul cercetărilor 
științifice, mai mult sau mai puțin se pierde în fața realității, 
personalitatea acesta umană care-și subordonează vasăzică existența 
ei existenței obiective a realității, îşi cere drepturile ei speciale în 
considerațiunea filosofico-religioasă. 

Și atunci, de unde valorificarea de origine emoţională este, în 
considerațiunea aceasta științifică, pendinte de ţelurile științifice, ea 
nu mai este dependințe în cazul cel de-al doilea, ci valorificarea 
emoțională este însuși scopul conștiinței acesteia filosofico-religioase, 
pentru că în cadrul acestei preocupări filosofico-religioase 
personalitatea umană se plasează chiar în centrul realității acesteia și 
potrivit realităţii acesteia, după necesităţile ei. Deci, în acest al doilea 
caz, personalitatea generală psiho-fizică umană absoarbe într-însa 
întreaga realitate și devine ea unitate de măsură pentru realitatea 
aceasta. Vasăzică, conștiință valorificatoare și într-un caz și într-altul. 
Numai că, în cazul cercetării științifice, o conștiință valorificatoare 
dependentă, iar în cazul cel de-al doilea, o conștiință valorificatoare 
independentă; adică, valorificarea existențelor pentru ele însele, 
întrucât valorificările acestea sunt părți integrante din conștiința 
noastră fllosofico-religioasă. 

Cu observațiunea aceasta se face, precum vedeţi, o separație 
deocamdată între domeniul cercetării științifice și domeniul cercetării 
filosofico-religioase. Dar încă nu avem propriu-zis o deosebire sau un 
caracter științific al cunoștinței religioase ca atare. Acest caracter 
specific cred că-l putem căpăta dacă facem un pas mai departe și 
dacă analizăm anume care este atitudinea, care este punctul de 
ajungere al procesului de cunoaștere. 

Ştiţi aproximativ, din consideraţiunile pe care le-am făcut, ce 
însemnează atitudine religioasă. Atitudine religioasă însemnează 
interpretarea existenţei după necesităţile noastre — prima problemă 
—; iar a doua, punerea acestei existenţe în acord cu noi înșine cu 
ajutorul unui element extramundan; cu alte cuvinte, considerarea 
religioasă a realității însemnează punerea și rezolvarea problemei 
mântuirii. 

3. Echilibrul spiritual. Stăpânire, trăire și mântuire filosofică 

O explicaţie. Pricina sufletească sau originea actului religios stă în 
neliniștea conștiinței umane. O conștiință umană într-un perfect 
echilibru n-are nevoie de act religios, poate să trăiască perfect închisă 


în ea însăși. Ea n-are probleme de rezolvat. O problemă de rezolvat 
nu există decât într-un domeniu în care echilibrul spiritual este rupt. 
Ruperea echilibrului acesta spiritual pune imediat necesitatea 
restabilirii acestui echilibru și considerarea religioasă, trăirea 
religioasă a existenţei cere tocmai o cale de ajungere; și considerarea 
filosofică a existenţei este tot o cale de ajungere la rezolvarea acestei 
probleme, numai că este o deosebire: a stăpâni filosoficeşte existența 
sau, cu alte cuvinte, a te stăpâni pe tine însuţi, a stabili între forțele 
tale spirituale un echilibru stabil, însă în ultimă analiză, a te ridica 
deasupra întregii existențe, a avea conștiință de caducitatea întregii 
existențe, față de perenitatea spiritualităţii tale, a te ridica, prin 
urmare, printr-o disciplină spirituală specială, a ridica viața ta 
spirituală deasupra existenţei economice, însemnează a stăpâni pur și 
simplu existența, adică însemnează a avea puterea să o afirmi sau să 
o negi. Aceasta însemnează propriu-zis a stăpâni. Stăpânim un lucru 
când putem să-l afirmăm sau să-l negăm. Adică, cum afirmăm sau 
negăm? Când putem să ni-l apropriem, să-l facem folositor pentru 
noi, sau să trăim fără el. Într-un înțeles mai restrâns, a nega un lucru 
însemnează a-l distruge pur și simplu, în înțelesul acesta mai larg, 
filosofic, când ceea ce se pune față în față este conștiința umană și 
însuși cosmosul, fără ideea de divinitate, atunci a nega însemnează a 
putea să trăieşti ignorând toate necesităţile tale care sunt 
condiționate de cosmos. De aceea există o salvare, o mântuire 
filosofică. O astfel de mântuire filosofică o găsiți realizată în Spinoza. 
Tot așa mântuirea filosofică o găsiți realizată în Goethe. Forma de 
echilibru spiritual realizată de personalităţile acestea — imensă, fără 
pereche în toată istoria culturii omeneşti, a lui Goethe — este tocmai 
o stăpânire a cosmosului fără ajutorul divinității; și, în genere, toate 
religiile care, pornind de la un punct de vedere panteist, alunecă 
înspre o filosofie pur și simplu panteistă, toate aceste religii sau toate 
aceste formule sunt formule de rezolvare filosofică a problemei 
mântuirii. Problema lui Faust e foarte simplă: concluzia la care 
trebuie să ajungă Faust, dacă este vorba să ajungă în stăpânirea 
formulei fericirei, este: omul își este suficient lui însuși, omul poate 
să trăiască singur, împăcat cu el însuși. lată un fel de rezolvare a 
problemei mântuirii, felul filosofic. Felul acesta de rezolvare a 
problemei este foarte bun pentru unele temperamente; pentru alte 
temperamente, care iscodesc, care iau filosofia în serios și care cer 
filosofiei prin urmare să dovedească toate lucrurile pe care le afirmă 
— pentru că aceasta este filosofia, o interpretare a realității și o trăire 


a realității pe bază de dialectică rațională —, vasăzică, oamenii care 
iau în serios filosofia — și caută să o cerceteze în instrumentele ei și 
în pretențiile și în fundările ei — ajung la o vreme la concluzia că 
panteismul acesta filosofic nu se ţine în picioare. Despre lucrul acesta 
poate că vom avea prilejul să vorbim mai târziu, căci propriu-zis 
analiza problemelor acestea cade în domeniul metafizicei. 


4. Soluţia religioasă a mântuirii 

Vasăzică, soluţia panteistă nu este o soluţie definitivă; și atunci, 
problema aceasta a mântuirii, pe care o înfățișarăm noi în limite 
mari, îşi mai găseşte o altă soluţie, și anume soluţia religioasă, în ce 
constă soluțiunea religioasă? 

Problema, precum am spus, este de a se împăca cosmosul cu 
omul. Aceste două elemente, puse față în față, care se destramă și se 
sfârtecă unul pe altul, trebuiesc puse de acord: existența cosmosului 
nu mă împacă sau existența mea nu se împacă cu cosmosul. 
Conflictul acesta, pe care ați văzut cum îl rezolvă filosofia, se rezolvă 
în religie, se rezolvă cu ajutorul intervenţiei divinității; deci, soluţia 
religioasă a problemei salvării este împăcarea personalității umane cu 
existența cu ajutorul lui Dumnezeu. Şi atunci, în domeniul 
conștiinței, calea pe care o urmează procesul acesta de împăcare stă 
la-ndemâna d-voastră, o cunoaşteţi adică imediat: este procesul 
religios, cunoașterea — emit, stabilesc sau statornicesc anumite 
judecăţi de valoare. Orice cunoaștere conţine o judecată de valoare, 
am spus-o. Al doilea, aceste judecăţi de valoare sunt întotdeauna de 
sine stătătoare. 

Am spus, în al doilea rând, că consideraţiunea filosofico-religioasă 
a realității este o valorificare independentă; și, în fine, în al treilea 
rând, punerea mea în acord cu universul și cu judecăţile acestea de 
valori de sine stătătoare, emise de personalitatea umană, sunt 
întotdeauna raportate la divinitate. Aceste trei elemente sunt 
suficiente pentru a deosebi conștiința științifică, conștiința filosofică 
și conștiința religioasă. 

Vedeţi, prin urmare, că obiectul nu era determinant pentru 
deosebirile acestea și vedeți acum că structura conștiinței este 
determinantă, adică scheletul propriu-zis, scheletul procesului de 
cunoaștere dă câteva elemente care sunt hotărâtoare, specifice pentru 
valorificările conștiinței. 

Cred că definițiunea aceasta caracteristică — căci, vă repet, 
cunoaștere religioasă înseamnă emitere de judecăți de valoare 


independente, raportate la divinitate —, cred că această caracteristică 
este suficientă pentru a caracteriza conștiința religioasă ca atare. 

Ar urma să vedem care este mecanismul acestei cunoașteri. Dacă, 
de pildă, să zicem, cunoștința științifică întrebuințează conceptul de 
cauzalitate, în adevăr acest concept de cauzalitate are o funcțiune 
precisă şi identică în jurul conștiinței religioase sau nu? 

Vasăzică, aceasta ar fi problema care se pune acum. Structura 
aceasta a conștiinței religioase o cunoaștem. Ar trebui să urmărim 
momentele acestei structuri, amănuntele acestei structuri, etapele în 
care această conștiință înaintează. 


5. Digresiune, Hegel și Feuerbach 

Mai înainte însă de a trece la această problemă, aş vrea să fac o 
digresiune. Hegel reduce oarecum toată existenţa reală la un fel de 
activitate a spiritului în general. El crede că chiar activitatea noastră 
religioasă nu este decât tot un fel de realizare a acestei vieţi a 
spiritului. Potrivit părerii acesteia, unii dintre hegelienii de stânga au 
spus odată că această afirmaţie nu poate să fie primită decât cu 
anumite îngrădiri. Şi anume, el zice că activitatea religioasă nu este 
propriu-zis o activitate de realizare a spiritului, ci că activitatea 
religioasă porneşte oarecum din substratul emoțional al vieții noastre 
şi corespunde unei necesități, unei dorințe sau unei tendințe, unor 
tendințe ale vieții noastre afective.[10a] Dar aceasta nu este tocmai 
așa de neîndreptățit, cum pare la prima vedere sau cum, în fine, a 
fost întâmpinată în istoria literaturii filosofico-religioase. Eu vă 
amintesc lucrul acesta mai de departe, pentru că am impresiunea că 
lucrurile pe care le-am spus eu aci, în fața d-voastră, au provocat la 
unii dintre d-voastră oarecare nedumerire. D-voastră știți ce este un 
curs de filosofie şi cum trebuie el făcut. Eu însă am părerile mele, 
astfel încât rup câteodată linia aceasta a cursului de filosofie făcut 
după toate rețetele și legile stabilite de demult, ca să stau mai 
aproape de d-voastră şi să mă interesez de ceea ce vă interesează pe 
d-voastră., nu pe mine. Mi se pare că cele spuse de mine în lecțiunea 
trecută au produs, la unii dintre d-voastră, oarecare nedumeriri, care 
sunt în legătură — o să vedeţi imediat — cu introducerea aceasta, cu 
Hegel și cu Feuerbach. 

Părerea pe care am emis-o, pe care am desfășurat-o în ultimele 
două lecțiuni consecutive, este că, la urma urmelor, activitatea 
religioasă este o activitate individuală, în afară de constrângerea 
socială, că ea se sprijină tocmai pe cealaltă părere, că activitatea 


religioasă corespunde unei necesități strict personale. Că nu este 
propriu-zis raţiunea obiectivă care realizează, în sens hegelian, viața 
religioasă, ci că sunt necesități unice și individualizate ale 
personalității umane în genere, necesităţi care închid o mare parte de 
viață emotivă, emoțională activă, care determină această activitate. 

Contra lui Feuerbach s-a făcut obiecțiunea că atunci toată 
activitatea religioasă ar fi activitate egoistă şi poate că și unele din 
concluziunile pe care d-voastră le-aţi tras din lecţia trecută au fost în 
acest sens. 


6. Egoism și altruism 

Dacă în adevăr nu există nici o legătură necesară între diferiți 
indivizi în actul religios și prin viața religioasă, atunci nu cumva 
această activitate este în adevăr egoistă? Egoismul și altruismul sunt 
forme, fără îndoială, opuse; dar opozițiunea aceasta nu este necesară. 
Puteţi să spuneți: unele acțiuni individuale care nu au în vedere pe 
ceilalți, nefiind acțiuni altruiste, sunt funciarmente egoiste; aceasta 
însă nu înseamnă că aveți în totul dreptate. Căci individualului i se 
opune socialul. Dar între individual și social mai există o poziţiune, și 
anume există asocialul. Adică, între egoism și altruism nu există nici 
o pozițiune intermediară, şi dacă d-voastră considerați activitatea 
socială ca o poziţiune, ca o activitate altruistă, atunci considerați 
activitatea individuală ca o activitate egoistă. Dar stabilirea aceasta 
de corelațiune nu este exactă, nu este îndreptățită, pentru simplul 
motiv că dincolo mai există şi pozițiunea aceea asocială. Asocial 
înseamnă: nu mă interesez de ceilalți. Egoist înseamnă altceva, 
înseamnă: valorificarea existenţei celorlalți pentru mine. Propriu-zis 
activitate egoistă şi activitate altruistă înseamnă cam următorul 
lucru: activitate altruistă sau acțiune altruistă este o acțiune al cărei 
rezultat privește pe mai mulți, al cărei rezultat se răsfrânge asupra 
mai multora, al cărei rezultat este dorit de mai mulți. O acţiune 
egoistă este o acțiune al cărei rezultat este dorit numai de mine. 

Caracterizarea aceasta este destul de largă ca să cuprindă cazuri 
ceva mai neprecise. Ştiţi că La Rochefoucauld a zis că toate acțiunile 
noastre sunt egoiste și a avut destulă dialectică și sofistică ca să 
impună în timp această vedere. Chiar încercarea mea de a separa 
acțiunile egoiste de cele altruiste verifică o mulțime de alte cazuri. 
Presupuneţi că sunt un om extraordinar de mare și că de existența 
mea depinde existenţa unei țări sau a unei întregi stări de lucruri. 
Acţiunea pe care aș face-o pentru conservarea mea nu ar fi egoistă, ci 


ar fi altruistă, pentru simplul motiv că acțiunea mea ar interesa, în 
afară de mine, pe o mulțime de alți oameni. Vasăzică, egoism sau 
altruism înseamnă acțiune cu rezultat pentru mai mulți sau acțiune 
cu rezultat pentru unul singur. 

În actul religios, lucrurile nu se petrec așa. Acţiunea pe care o fac 
eu propriu-zis are un interes extramundan și o răsfrângere personală. 

Întrucât acum rezultatul acestei acțiuni interesează pe unul sau pe 
celălalt? Evident, mă interesează pe mine personal, dar face rău 
cuiva? În al doilea rând, se face bine cuiva? Problema egoismului și a 
altruismului în actul religios nu este o problemă care să atingă însuși 
mersul chestiunii. Actele pe care le facem noi sub influenţa actului 
religios, sub influența vieții religioase, devin altruiste sau, hai să 
zicem, egoiste, numai în al doilea rând. 


7. Caracterul individual al actului religios și altruismul 

Ce este nelămurit în toată problema aceasta? Cum se face că nu 
există religie care să nu recomande să trăieşti bine cu lumea cealaltă, 
să faci bine peste tot? Adică, cum se face că nu există religie care să 
nu emită concepte de altruism pentru activitatea ta? Cu alte cuvinte, 
dacă actul religios nu priveşte decât pe individ, cum se face că 
activitatea individului din viaţa religioasă este binefacere pentru 
ceilalți? Aceasta este problema precisă pe care vreau să o pun în faţa 
d-voastră. Nu cumva, zic ceilalți, este de esenţa actului religios ca el 
să aducă după sine acţiunea altruistă? Și dacă este adevărată esența 
aceasta a actului religios, atunci nu cumva în adevăr acest act religios 
este condiționat social, este un act care să presupună întreaga 
societate stând la spate și beneficiind de actul acesta religios? Dacă 
da, atunci tot ce am spus ieri și alaltăieri, în cele două lecţii 
precedente, n-are nici o valoare. Vasăzică, indirect, pe altă cale, eu 
atac problema care pentru unii dintre d-voastră a format un sâmbure 
de nelămurire. 

O acţiune are două sensuri: sensul fundamental, pentru care este 
făcută, și are sensul întâmplător, pe care-l capătă din mediul ambiant. 
De pildă, eu plec de aci să mă duc la cafenea. Aceasta este acțiunea. 
Este în București un om care, de câte ori mă vede, i se face rău, să 
presupunem, în drum spre cafenea, la un colț de stradă, îmi iese 
înainte omul acela. Eu nu l-am văzut și nici nu bănuiam că am să-l 
întâlnesc, căci în cazul acesta poate că ocoleam pe altă stradă, ca să 
nu-i vie rău. El mă vede și îi vine rău. Acţiunea mea poate să fie 
interpretată în două feluri. Poate să fie interpretată fără ca eu să țin 


seama de ce a provocat mersul meu la cafenea, dar poate să fie 
interpretată şi în sensul celălalt, fără să țin seama de ducerea mea la 
cafenea. Dacă eu zic: m-am dus la cafenea, am făcut o acțiune 
inofensivă. Dacă eu zic însă: dacă mă duc la cafenea, fac pe unul să 
înverzească, atunci acțiunea mea nu mai este inofensivă. Ei bine, aci 
este întrebarea: cum judecăm noi propriu-zis acțiunea noastră? Dacă 
eu, în acțiunile mele, sunt determinat de toate ambianţele, atunci este 
evident că acțiunea mea este sub înrâurirea societății și acțiunea mea 
are răsfrângere asupra societăţii, societatea este un element care intră 
în socotelile, în determinările, în hotărârile mele. Dacă eu nu ţin 
seama însă de acest element, atunci evident că pe mine mă hotărăsc 
numai necesitățile mele personale. Dacă eu zic: mă duc pur și simplu 
la cafenea să beau un ceai, fac o acţiune socială? Nu. Fac o acţiune 
antisocială? Nu. Interesul social lipseşte cu desăvârșire. Mă duc să 
cumpăr un kilogram de mere ca să le mănânc. Este social sau 
antisocial? Nu este nici social, nici antisocial; lipseşte elementul de 
social. Şi atunci eu zic: acțiunea aceasta este asocială. 

Același lucru se întâmplă în actul religios. Raporturile mele cu 
divinitatea și toate actele pe care le fac eu în vederea stabilirii acestor 
raporturi cu divinitatea sunt acte care nu privesc pur și simplu 
societatea, ci sunt afacere personală a mea. Că ele, într-un fel sau 
altul, se pot răsfrânge asupra societăţii, este adevărat, dar numai 
întru atât ar fi actul meu determinat de elementul social, întru cât 
hotărâtor pentru drumul urmat de acțiunea mea ar fi tocmai 
momentul acesta social. 


8. Caracterul asocial al ascetismului 

Acum, evident că cele mai multe religii au această contrafață 
morală; adică, actele pe care le face un om cu viaţă religioasă nu sunt 
acte împotriva societății. Dar aceasta este pur și simplu o anexă a 
actului religios, nu este actul religios. În momentul în care eu nu voi 
mai considera cu necesitate, ca strict necesară, decât legătura mea cu 
divinitatea și mă dezinteresez de efectele sociale ale actelor mele, în 
momentul acela încetez să fiu religios? Nu. Şi probă că este așa, 
spuneam că cea mai înaltă treaptă de viață religioasă o reprezintă, în 
general,  ascetismul. Care este influența  ascetismului asupra 
societății? Nulă; nici măcar ca exemplu nu lucrează ascetul asupra 
societăţii, pentru simplul motiv că el este ignorat de cele mai multe 
ori. Credeţi d-voastră că astăzi nu există în omenire asceți? Credeţi că 
nu există asceți în Ţara Românească? Sigur că trebuie să existe. Și 


totuși, nu-i știe nimeni. Trăiesc ei viaţa religioasă sau nu? Desigur că 
o trăiesc. Această activitate a lor este socială sau antisocială? Nici 
una, nici alta; este, pur și simplu, asocială. 


9. Iubirea ca lege normativă și ca lege naturală 

Dar, spuneți d-voastră: foarte bine, dar atunci cum se explică 
faptul că uneori ai lăsat să se înțeleagă că o anumită solidaritate este 
absolut necesară (solidaritate spirituală) în viața socială? Nu am spus 
niciodată lucrul acesta. (Vă spun lucrurile acestea, pentru că 
observația mi s-a făcut de către cineva; nu am spus eu aceasta, poate 
că s-a iscat în capul altcuiva.) Eu am spus numai că, din punct de 
vedere al catolicismului, solidaritatea credincioșilor este absolut 
necesară. Eu am spus numai că comunitatea de iubire este propriu-zis 
condițiunea sine qua non a vieţii religioase, în cadrul catolicismului. 
Aceasta am spus-o. Dar nu am spus că solidaritatea de iubire este o 
condițiune sine qua non a vieţii religioase, pentru motivul pe care vi l- 
am spus și astăzi. Nu puteam să spun lucrul acesta încă pentru un alt 
motiv, şi anume, pentru acela că, după impresiunea mea, iubirea nu 
este în creştinism o normă și nu poate să fie o normă, ci iubirea este o 
lege naturală, care lege naturală nu este scoasă din cadrul vieţii 
religioase. Când eu spun: pământul se învârtește în jurul axei sale în 
24 de ore, constat ceea ce se întâmplă. Eu nu pot să spun: pământul 
se va învârti de aci înainte în jurul său în 24 de ore. Aceasta este o 
lege naturală. Când eu spun însă: de aci înainte, toată lumea de aci o 
să iasă pe ușa cutare, și nu pe ușa cutare, aceasta este o lege pe care o 
fac eu, o hotărâre pe care o iau eu. 


10. «lubește pe aproapele tău...» — adică: vino-ți în fire! 

Religia vine şi spune: „lubește pe aproapele tău ca pe tine însuţi“. 
Aceasta înseamnă să iubeşti. Dacă vrei să fii mântuit, să iubeşti pe 
aproapele tău ca pe tine însuţi, căci mântuirea ta este condiționată de 
iubirea de aproape, atunci condițiunea aceasta este esența și 
fundamentul mântuirii. Una este o interpretare, alta este cealaltă. 
„Iubește pe aproapele tău ca pe tine însuţi“ înseamnă, pur și simplu: 
urmează legea naturală, așa este normal să se întâmple. Nu este 
vorba de ceva pe care ţi-l impun eu, ci este ceva pe care eu vin să-l 
descopăr în tine. Structura conștiinței umane în genere închide într- 
însa această lege generală a iubirii. Această lege generală a iubirii 
poate să fie oprită în exercitarea ei de anumite accidente, după cum 
ieşirea pe cutare ușă poate să fie oprită prin închiderea ușii, pur și 

simplu. Când zici, deci: „lubeşte pe aproapele tău...“, aceasta 


însemnează, pur și simplu: vino-ţi în fire! În cazul acesta, însă, 
comunitatea de iubire provocată de mine nu mai este condițiunea 
esențială a mântuirii, ci este un fapt care se întâmplă pur și simplu. 
Vasăzică, nu este vorba de norma propriu-zisă, ci este vorba de 
descoperirea unei realități, de reîntronarea conștiinței umane, de 
reîntoarcerea ei în funcțiunile ei normale. Iar comunitatea aceasta de 
iubire este un fapt natural, care poate să coexiste cu problema 
mântuirii, dar care nu este condițiunea sine qua non, adică nu are 
legătură directă cu mântuirea, după cum nici învârtirea pământului 
în jurul axei sale nu are legătură directă cu mântuirea. 

Vasăzică, caracterul acesta de lege normativă și lege naturală este 
hotărâtor pentru înțelegerea problemei pe care o puneam eu în 
ultimele două lecţiuni, și anume, înțelegerea faptului acesta, dacă în 
adevăr actul religios este un act social sau un act individual. 

Lecţiunea de astăzi a fost — de altfel, ca și cea trecută — cam 
dezorganizată. Aceasta însă din vina d-voastră. Ceea ce vreau să 
rețineți, însă, din lecţiunea de azi — în afară de această digresiune, 


care este un răspuns la nedumeririle d-voastre — este următorul 
lucru: există posibilitatea de a determina structura specifică a actului 
religios. 


Rămâne să vedem, în lecţiunea viitoare, care sunt elementele cu 
care lucrează această conștiință religioasă. 


[10a]f G. W. Fr. Hegel, Prelegeri de filosofie a religiei. Trad. de, 
D. D. Roşca. București, Ed. Academiei R. S. R., 1969, p. 12, 32, 38. 

OONNUPUN= 


În cadrul încercării mele de a fixa caracterele specifice ale actului 
religios în genere, v-am indicat că unul dintre aceste mijloace ar fi 
stabilirea unor caractere specifice ale conștiinței religioase. Și, mai 
departe, în tratarea problemei acesteia, am arătat, în lecțiunea 
trecută, că nu se poate stabili o deosebire între conștiința religioasă și 
cealaltă conștiință metafizică și cealaltă conștiință științifică, dacă 
plecăm de la obiectul pe care trebuie să-l atingă operațiunea noastră, 
operația de cunoaștere. Stabileam anume, atunci, că, și în metafizică 
şi în religie, obiectul către care se îndreaptă cunoștința noastră este 
Dumnezeu și lăsam să se înțeleagă că, dacă este vorba de o 
specificitate a conștiinței religioase, acest caracter nu ar putea să fie 
urmărit decât prin analiza, prin cercetarea structurii actului de 
cunoaștere însuși. Vă enunțam încă de la început că nu este vorba de 
o analiză, propriu-zis, a actului religios, ci numai de distincțiuni 
generale, care să vă ducă, deocamdată, la impresiunea că în adevăr 
avem de-a face cu un plan de realități caracteristic. 


1. Caracterul receptiv al conștiinței în cunoaștere 

Pentru ca să puteți pătrunde caracteristica aceasta a actului 
religios în adevărata ei semnificare, trebuie să amintim două lucruri 
pe care poate că le-aţi uitat: primul, că anume suntem înăuntrul 
actului religios, că, adică, ne mișcăm într-un plan de realități specific, 
şi anume caracterizat prin ceea ce numeam, cu alt prilej, direcțiunea 
biunivocă a raportului dintre om și Dumnezeu. Adică, cu alte cuvinte, 
în actul religios — spuneam — este o mișcare nu numai de la om 
către Dumnezeu, ci această mișcare se dublează cu alta, de la 
Dumnezeu spre om. Caracterul acesta distinge actul religios de 
celelalte acte în genere, în care mișcarea este numai de la subiect 


spre obiect. Faptul acesta este de natură să vă încadreze oarecum 
problema. 

Un al doilea fapt care serveşte, iarăși, la încadrarea problemei, 
este acel caracter receptiv pe care spiritul nostru omenesc îl are 
totdeauna în problema cunoașterii. Nu pot să stăruiesc îndeosebi 
asupra acestei chestiuni, care-și găseşte locul într-o teorie a 
cunoașterii. Trebuie însă să vă explic ce înţeleg eu prin acest caracter 
receptiv. 

Datele problemei le cam știți d-voastră. Ştiţi că, aproximativ de la 
Kant, sau cu mai multă stăruință de la Kant încoace, se acordă 
spiritului omenesc o facultate și o funcțiune constructivă. Că, anume, 
există un complex de senzațiuni amorf și dezorganizat, în care spiritul 
nostru, prin funcțiunile lui pe care iarăși le cunoaşteţi care sunt, 
spiritul nostru aduce, prin funcțiunile lui, pune o anumită ordine. 
Substanţă, spaţiu, timp, cauzalitate și celelalte nu sunt, propriu-zis, 
existențe în lumea din afară, ci sunt pur și simplu legi de organizare 
ale spiritului nostru, funcțiuni organizatoare ale spiritului nostru, pe 
care spiritul nostru le introduce în materialul acesta amorf pe care-l 
formăm noi din senzațiuni. Ar însemna, deci, că ceea ce este de la noi 
încolo este haos și că adevărata ordine începe în realitate cu 
funcțiunea aceasta organizatoare a conștiinței umane. Deci, conștiința 
noastră propriu-zis nu este numai o simplă înregistrare a realităţii, ci 
este, cum spune Kant — adică, cum lasă Kant să se înțeleagă —, un 
fel de creare, propriu-zis, a formelor acestora sub care noi cunoaștem 
realitatea. 

Eu regret că din cercetările mele în această direcție nu am putut 
să găsesc justificarea pentru acest punct de vedere. Mi se pare că este 
mult mai simplu să ne întoarcem la pozițiunile deja existente și 
câștigate în filosofie, în adevăr, dacă vă amintiţi de Aristotel, atunci 
ştiţi cam ce însemnează procesul de cunoaștere. Așa-numitele 
funcțiuni categoriale nu sunt, propriu-zis, decât determinări generale 
obiective; adică, există în lumea aceasta obiectivă, în afară de noi, 
spaţiu, timp, cauzalitate și substanţă; cu alte cuvinte, în operațiunea 
aceasta de cunoaștere noi nu facem decât să luăm cunoștință de ceea 
ce există independent de noi cu aspect individual. Ceea ce spune 
Kant, adică operaţiunea aceasta de primire și de organizare a 
materialului, nu este nici măcar o necesitate științifică. Am putea 
presupune că, la un moment dat, necesități tehnice ale științei, 
cerând un anumit limbaj și anumite formule, necesită și această 
formulare, după forme ale conștiinței umane, a realității, că, prin 


urmare, spațiu, timp, cauzalitate și toate celelalte categorii kantiene, 
chiar dacă nu ar corespunde unor realități propriu-zise, chiar dacă, 
prin urmare, legile de primire a materialului din afara spiritului nu ar 
fi acestea, ele ar corespunde, să zicem, unei anumite stări a științei. 
Știința cere propriu-zis ca noi să discutăm acest punct de vedere 
kantian, în care toată materia este prelucrată de noi. De îndată ce 
Kant lucrează pe materia științifică, şi de îndată ce nu există pentru el 
cunoștință în afară de cunoștința științifică, cel puţin în măsura în 
care această cunoștință științifică, rezultatele la care ajunge Kant sunt 
rezultate produse de structura pur științifică. 

Nu este nici aceasta adevărat. Pentru că, dacă luăm ca exemplu 
spaţiul, spaţiul este, pentru Aristotel, o calitate a lucrului. Spaţiul, 
pentru lumea greacă, nici nu există în forma spaţiului, el este 
determinarea ca loc. Vasăzică, pentru Aristotel și filosofii de după el, 
categoria spaţiului, care pentru psihologii de azi nu este un obiect, 
nici o structură, categoria aceasta a spaţiului este o calitate a lucrului 
existent în afară. 

Ei bine, ştiinţa de astăzi ajunge la aceeași concluziune; pentru că, 
ce este propriu-zis spațiul în concepţia einsteiniană, decât tocmai o 
calitate a lucrului din afară? Spaţiul încetează să devină spaţiul 
kantian și oarecum se alipeşte, este conexat lucrurilor. De aceea, 
spaţiul este relativ într-un sens einsteinian și absolut privit din afară. 
De aceea se zice că fizica lui Einstein este relativă și duce la un fel de 
absolut în știință, pentru că spațiul devine ceva exterior, ceva al 
calității lucrului, o calitate a lucrului din afară. Atunci, care este 
poziția cea mai convenabilă în materie de teoria cunoașterii? 

Eu aș propune să spunem, cum am mai spus și altă dată, că 
materialul care ne vine nouă din afară nu este un material 
dezorganizat, ci, dimpotrivă, este un material perfect organizat, adică 
totalitatea senzaţiilor la care este expus corpul nostru sau la care este 
expusă umanitatea. 

Psihologia fiziologică a noastră, materialul acesta al senzațiilor nu 
este deloc amorf și haotic. Aș spune că ceea ce conștiința noastră, cu 
ajutorul simţurilor, primește din realitate este numai o parte din 
răsfrângerea realității asupra noastră, adică cunoștința noastră este o 
cunoștință parțială. Individul în totalitatea lui psihofizică, pe care o 
aminteam adineaori, trăiește într-un contact direct cu realitatea, 
adică spiritul omenesc trăiește într-un contact nemijlocit cu această 
realitate. Conștiința este numai o expresiune a acestui contact 
nemijlocit. 


2. Cunoașterea ca proces de răsfrângere parţială a totalității 

În cazul acesta, concluzia ar fi următoarea: că, anume, conștiința 
noastră nu organizează propriu-zis materialul brut al senzaţiilor, nu 
organizează excitaţiile care vin din lumea din afară, ci, spre deosebire 
de contactul direct și nemijlocit al spiritului omenesc cu realitatea, 
aportul nostru senzorial sau totalitatea simţurilor noastre exercită o 
funcțiune analitică. Ea decapitează, discriminează, analizează 
conținutul acesta al senzaţiilor și reține din acest complex de 
excitaţii, de care este asaltată individualitatea noastră psiho-fizică, 
trupul nostru cu tot ceea ce are el, reține numai anumite elemente. 
Criteriul de selecționare a elementelor însă este în legătură cu 
interesul nostru sau cu gradul în care excitaţiile ne interesează pe noi 
psiho-biologic; adică, reținem, din complexul acesta de excitaţiuni, 
ceea ce prezintă pentru noi un interes dintr-un punct oarecare de 
vedere; fie că prezintă un interes din punct de vedere strict biologic, 
este de ales între ceea ce-mi convine și ceea ce nu-mi convine, după 
legea plăcerii și a durerii, fie că mă interesează pe mine spiritual. Știți 
că nu există o unitate, o acomodare perfectă a interesului strict 
biologic și a celui spiritual, că accentul fundamental cade o dată pe 
un grup de interese, altă dată pe un alt grup. Prin urmare, nu se 
poate vorbi de o singură direcţie în care se mișcă interesul nostru față 
de excitațiunile din afară, și nu există un singur criteriu de 
selecționare a acestor excitațiuni. 

Așadar, important de reținut, din toate aceste consideraţii, nu ca 
demonstrație, ci pur și simplu ca afirmație, este anume că 
cunoașterea noastră este numai o răsfrângere parţială a totalităţii de 
excitațiuni din lumea din afară, iar această răsfrângere parţială, care 
se face cu ajutorul aportului nostru senzorial, care analizează 
complexul de excitațiuni, alege din acest complex anumite excitațiuni 
caracteristice pentru interesul nostru. Și, în cazul acesta, vedeţi că se 
schimbă perspectiva. Nu mai este vorba de o formare, de o organizare 
a impresiunilor din afară, nu mai este vorba de-o organizare a 
materialului haotic care intră în simțuri. Simţurile nu dau numai 
materialul pe care pe urmă funcțiunile categoriale trebuie să-l 
organizeze și să-l așeze în anumit loc și în anumit cadru, ci simțurile 
au o funcțiune mult mai importantă decât o aveau în critica kantiană. 
Simţurile sunt, anume, tentaculele cu care noi luăm contact cu 
realitatea, sub raportul cunoașterii discursive, și rețin din această 
realitate ceea ce ne convine nouă. Deci, procesul acesta de cunoaștere 
este un proces de selecționare; dar nu un proces de organizare a unui 


material amorf, ci, dimpotrivă, este un proces de mânuire, de 
schematizare, de simplificare a acestui material amorf, în vederea 
unor anumite scopuri, care nu sunt proprii cunoașterii. Căci 
cunoașterea adevărată a realităţii, cunoașterea imediată a realității ne 
este dată propriu-zis în actul acela de imediată legătură, de contact 
imediat între viața noastră spirituală și mulțimea impresiunilor din 
afară. 


3. Lege, cauzalitate și devenire 

Bine, dar veți spune: schematizarea aceasta, care este produsul 
conștiinței noastre, nu este, totuși, o activitate proprie? Nu tocmai! Să 
luăm un exemplu: eu stabilesc un raport cauzal între două fenomene. 
Cauzalitatea aceasta există propriu-zis în natură, în realitate, sau nu? 
Evident că există în realitate, adică este în natura lucrurilor ca ceea 
ce se întâmplă să se întâmple în virtutea existenței anterioare a unui 
complex de împrejurări. Cu alte cuvinte, cauzalitatea este 
expresiunea unui proces. Ceea ce se întâmplă are o lege de 
întâmplare, care lege de întâmplare se numește, pur și simplu, 
cauzalitate. Tot ceea ce curge, tot ceea ce se întâmplă, stă sub legea, 
sub regimul unor legi anumite. Însă, nu tot ceea ce există propriu-zis. 
Existenţa nu are nevoie de explicări cauzale, nici nu există propriu-zis 
o teorie cauzală a existenței. Dacă am întrebuința terminologia 
kantiană, ar trebui să spunem: categoria cauzală nu se aplică 
existenței, ci numai devenirii. (De aceea — și aceasta o spun în 
paranteză — eu, până la un oarecare punct, fundez pozițiunea 
aristotelică în esenţa ei, care zice: nu poţi întreba niciodată: dar pe 
Dumnezeu cine l-a făcut, căci el este existență pur și simplu. 
Cauzalitatea se aplică numai în domeniul devenirii.) 

Vasăzică, există cauzalitatea aceasta în realitate. Dar cauzalitatea 
pe care o exprimăm noi când desprindem din realitate două fapte pe 
care le punem în raportul acesta de cauzalitate, această cauzalitate 
este ea însăși cauzalitatea din natură? Evident, nu. Evident că 
întotdeauna când stabilim un raport cauzal, despărțim sau facem o 
selecțiune între diferitele elemente corelate sau  coexistente. 
Cauzalitatea este o formă de corelațiune, și atunci când nu putem să 
analizăm un moment sau celălalt moment așa încât să stabilim 
punctele caracteristice și revelante, nici nu putem să stabilim raportul 
de cauzalitate, ci pur și simplu un raport de corelațiune. M-aţi auzit 
de multe ori vorbind de corelațiune, mai mult decât de cauzalitate. 
Aceasta, pentru că impresiunea mea este că e mult mai exact să 


vorbim de corelațiune decât de cauzalitate. Căci întotdeauna 
stabilirea acestui raport de cauzalitate presupune o trunchiere, o 
retezare, o mutilare a realităţii. Conștiința noastră, când stabilește 
raportul de cauzalitate, ce face propriu-zis? Sunt două grupe de fapte 
corelate care stau într-un anumit raport, în aceste două grupe de 
fapte, de corelaţiuni, noi alegem două fapte caracteristice. Cum? 
Alegând pe acelea care sunt caracteristice, revelante, simbolice 
oarecum pentru întregul grup de fapte. Aceasta este cauzalitatea. 
Legătura cauzală ce o stabilim noi între două fenomene anumite nu 
este legătura cauzală între aceste două fenomene, ci aceste două 
fenomene sunt semnele caracteristice pentru două grupe de fapte 
deosebite. 

Vasăzică, cele două fapte care sunt în raport de cauzalitate sunt 
numai exponenți a două serii, a două complexuri întregi de fapte. Dar 
este întrebarea (pentru că aci intervine sau până aci ar fi intervenit 
funcțiunea aceasta creatoare, oarecum, a spiritului nostru): în 
operațiunea aceasta de simplificare pe care o facem noi atunci când 
lăsăm la o parte o mulțime de fapte și păstrăm numai pe acelea așa- 
numite caracteristice, şi când stabilim, prin urmare, legătura între 
cele două fenomene caracteristice, simbolice raporturilor 
exponențiale ale realității — sunt ele alese după voia noastră, sau ne 
sunt impuse de realitatea însăși? Evident, impuse de realitatea însăși. 
Căci dacă există unele elemente caracteristice înăuntrul grupului 
acesta de elemente, ele nu pot să fie desemnate la întâmplare de noi, 
ci sunt desemnate de raporturile în care aceste elemente stau cu 
celelalte elemente ale grupei. 

Într-un context oarecare de elemente, nu toate elementele acelui 
complex sunt de aceeaşi — aş zice — putere, nu toate sunt 
caracteristice acelui grup. Sunt unele a căror lipsă poate să intervină 
fără ca în esență complexul acela să-și piardă structura lui. Evident că 
orice schimbare produsă într-un grup se resimte; dar sunt schimbări 
care se resimt într-un fel și altele care se resimt în alt fel, adică mai 
mult sau mai puțin păgubitor pentru structura însăşi a grupului. 
Aceasta pentru că sunt anumite elemente caracteristice, definitorii 
pentru un anumit grup. Când stabilesc raportul de cauzalitate între 
două elemente, acele două elemente ne sunt impuse de realitatea 
însăşi. 

Vasăzică, nici în cazul acesta precis pe care vi l-am înfățișat, 
spiritul nostru nu poate să fie considerat ca creând ordine în realitate, 
ci ca răsfrângând pur și simplu, într-o anumită formă, ordinea care 


preexistă în realitate. Și atunci, evident că conștiința umană, în actul 
de cunoaștere, este mai mult receptivă, mult mai receptivă decât ne 
închipuiam noi până acum. 

Iată, prin urmare, cele două fapte care trebuiesc reținute pentru 
înţelegerea a celor ce vor urma imediat: întâi, că suntem în cadrul 
actelor religioase, care presupun o raportare biunivocă între acești 
doi termeni ai raportului religios, și, al doilea, că în actul de 
cunoaștere conștiința umană este mai mult, mult mai mult receptivă 
decât își închipuie filosofia modernă — aproximativ de la Kant 
încoace. 


4. Analiza unui fapt religios. Dumnezeu — creațiune în absolut 

Cu aceste două elemente, oarecum introductive, să trecem la 
analiza unui fapt religios. 

Una dintre formele în care se manifestă viața religioasă este 
simțământul de dependenţă în care omul stă întotdeauna față de 
divinitate: omul se simte întotdeauna creat de Dumnezeu. Vasăzică, 
de la Dumnezeu la om este un raport ca de la Creator la creatură. 
Metafizica spune, în împrejurarea aceasta, că există un raport de 
cauzalitate între Dumnezeu și om. 

Că există omul, întâmplarea aceasta a devenirii, a existenței 
omului se datorește pur și simplu lui Dumnezeu, care l-a făcut. Adică, 
aceasta ar fi formula obiectiv logică a raportului dintre om și 
Dumnezeu şi în metafizică nu se înțelege un altfel de raport. 

Să fie în cunoștința religioasă cazul la fel? Vedeţi, Dumnezeu este 
puterea creatoare, Dumnezeu este creațiunea în absolut, așa este 
înţeles Dumnezeu în genere în toate religiile. Dumnezeu este izvorul 
din care iese tot ceea ce există; vasăzică, este vorba numai de 
creațiune pură, iar tot ceea ce există, există numai în măsura în care 
este creat de Dumnezeu. 


5. Creator și creațiune, Creatorul în creațiune 

Mai este însă ceva caracteristic pentru faptul religios; că, anume, 
tot ceea ce a creat Dumnezeu stă într-o continuă legătură cu 
Creatorul şi reprezintă, oarecum, pe Creator, adică simbolizează pe 
Creator. Cu alte cuvinte, Creatorul este întotdeauna prezent în 
creațiunea lui și este obiectivat prin creatură. Creațiunea propriu- 
zisă, Dumnezeu nu există pentru lume propriu-zis decât în ceea ce a 
creat: nu are o existență palpabilă, aș zice, o existență de care să 
luăm cunoștință în chip empiric. Dumnezeu, întrucât este forță 
creatoare, nu este pasibil de o cunoaștere empirică, ci el este 


cunoscut în creațiunile lui. De aceea se spune în Psalmi: „Lăudaţi pe 
Domnul în făpturile lui“[11a]. Ce însemnează aceasta? Că făpturile lui 
Dumnezeu reprezintă propriu-zis ceva din Dumnezeu. 


6. Creatura ca reprezentare a Creatorului 

Vasăzică, o legătură necontenită de la Creator la creatură și o 
funcțiune specifică pe care creatura o îndeplineşte față de Creator, și 
anume funcțiunea de a-l reprezenta totdeauna, funcțiunea de a-l 
simboliza. Așa se întâmplă în cauzalitatea obişnuită? Închipuiți-vă că 
trece un om pe stradă, îi cade o cărămidă în cap și-l omoară. Ce 
legătură este între cărămidă propriu-zis și faptul acesta, actul acesta 
al încetării din viață? Nici una; cauză și efect sunt absolut eterogene. 
Ceva mai mult, un om poate să moară de o cărămidă căzută în cap, 
sau poate să moară în urma unei emoții, sau călcat de tren, sau 
omorât de glonț. Sunt o mulțime de posibilități pentru ca să se 
întâmple efectul amintit. Nu există decât un raport strâns, necesar și 
unic între cauză și efect: efectul este rezultatul unei complexități 
oarecare de întâmplări, dar în efect nu este conținută deloc cauza. 
Aceasta este specific cauzalităţii logic-obiective: cei doi termeni sunt 
eterogeni și propriu-zis nu este același decât raportul dintre cei doi 
termeni; termenii se pot schimba, pot fi oricare alții. 

Dar așa se întâmplă în actul religios? În făpturi, în orice existență, 
în toate realitățile, Dumnezeu este prezent, nu poate fi altcineva 
decât Dumnezeu care să îndeplinească acest act de creațiune, iar 
creatura în sine nu poate să existe decât în virtutea Dumnezeului care 
a făcut-o. Acesta este un sentiment absolut sufletesc și nu numai un 
sentiment absolut general, în toate actele religioase, ci o realitate în 
analiza actului religios. 

Să vă dau un exemplu din alt domeniu. Ştiţi că există în București 
un cizmar pe care-l cheamă Gheorghiu și un pictor pe care-l cheamă 
Iser. Spui: am văzut un Iser" şi înţelegi un tablou făcut de Iser; dar nu 
spui: am văzut o pereche de „Gheorghiu“ ca să înţelegi o pereche de 
ghete făcute de Gheorghiu. În perechea de ghete făcute de 
Gheorghiu, unde nu este vorba decât de meșteșug, nu este deloc 
prezent autorul, cauza. Perechea de ghete poate să o facă foarte bine 
Gheorghiu, sau Raftopol, sau Radu eţetera, și tot pereche de ghete 
este. Nu este esenţial pentru perechea de ghete faptul că este făcută 
de Gheorghiu, pe câtă vreme este esenţial pentru tablou faptul că este 
făcut de Iser. Este o neapărată legătură între opera lui Iser și Iser 
însuși: opera lui Iser nu poate să o facă decât Iser, ceea ce însemnează 


că autorul cauzei este totdeauna prezent în creatură, în efect. Cam 
același lucru este în domeniul actului de cunoaștere religioasă: 
autorul, Dumnezeu, este totdeauna prezent în creatură. Autorul este 
caracteristic, definitoriu și revelant pentru creatură, și viceversa: 
creatura — efectul — este caracteristică, definitorie și revelantă 
pentru cauză, care este Dumnezeu. 


7. Cunoaşterea religioasă ca relație între Dumnezeu și creatură 

Iată un caz, prin urmare, pe care-l arăt și care este de natură a vă 
lăsa să înţelegețţi că, totuși, trebuie să fie o deosebire structurală între 
cunoașterea propriu-zis religioasă şi cunoașterea obiectivă. Evident, 
toată această cunoștință religioasă se proiectează pe fondul pe care vi 
l-am schițat adineaori: pe de o parte, pe indivizibila legătură din 
actul religios dintre om şi Dumnezeu și bipolaritatea raportului 
acesta, sau calitatea de biunivoc, și, pe de altă parte, se proiectează 
pe funcțiunea receptivă a spiritului nostru. Această funcție receptivă 
a spiritului nostru este comună cu conștiința cealaltă. Dar o 
cunoștință religioasă nu este, propriu-zis, posibilă decât în cadrul 
unei teorii receptive a cunoștinței. Căci, altfel, ar însemna că însuși 
Dumnezeu, ceea ce vom vedea că este în conștiința religioasă, nu ar fi 
decât tot creațiune a spiritului nostru. Dar aceasta ar inversa propriu- 
zis termenii problemei, termenii raportului. Căci în actul religios sau 
în cunoștința religioasă Dumnezeu se presupune mai dinainte; deci, 
nu poate fi considerat ca creațiune a noastră. De aceea spuneam că 
este necesară funcțiunea receptivă a spiritului nostru pentru 
înţelegerea cunoștinței religioase, și că această funcțiune receptivă 
este condițiunea neapărată a întregii vieți religioase. O conștiință 
creatoare nu poate să fie conștiință religioasă. 


8. Concluzia primei părți a cursului: analiza actului religios 

Cu aceste consideraţiuni încheiem prima parte a cursului nostru 
de filosofia religiei. Ştiţi care a fost problema fundamentală: să 
analizăm actul religios. L-am analizat în esența lui, în exteriorizarea 
lui. Intențiunea noastră nu a fost propriu-zis, cum v-am spus, o 
fundare teoretică a actului religios, ci numai o studiere completă a 
materiei acesteia oferite de actul religios; dar, mai mult, încă altceva, 
anume afirmări ale domeniului specific al actului religios. Şi dacă, 


prin urmare, considerațiunile mele de astăzi asupra conștiinței[...] 
[11b] 


[11a]! Psalmul 150: Lăudaţi pe Domnul întru sfinţii Lui; lăudaţi-L pe 


El întru tăria puterii Lui. 

[11b]| În forma litografiată aci se încheie coala litografică cu o 
frază neîncheiată. Lecţia se sfârşeşte curând, căci începutul de alineat 
de mai sus anunţă finalul („Cu aceste considerațiuni încheiem prima 
parte a cursului...“). Începutul altei coale litografice conține ceva din 
începutul altei lecţii, ţinută la 1 mai. Probabil că nu s-a dactilografiat 
şi nu s-a litografiat pagina cu finalul lecţiei din 11 aprilie și începutul 
celei următoare, cea din 1 mai. Pentru „introducerea“ a încă unei 
prelegeri „pledează“: conţinutul diferit al celor două lecţii; mărimea 
celor două lecţii (în total 20 p., față de în jur de 10 p., cât are fiecare 
dintre celelalte lecţii); finalul lecţiei din 11 aprilie; începutul lecţiei 
din 1 mai; referirea, în lecţia din 2 mai la lecţia precedentă, cea de 
„ieri“ ş. a.. A se reţine și că, în forma litografiată, prelegerile n-au 
numerotare, ci doar sunt indicate datele când au fost ţinute (cu 
excepția primei, cea din 27 februarie). Se presupune că prima 
prelegere, nedatată, a fost ţinută în 27 februarie 1925. Există, 
marcate ca atare prin date, încă 14 prelegeri, deci în total 15. S-ar 
putea, însă, ca ele să fi fost în realitate 16. Cu toate acestea, lecţia a 
XII-a, cea din 1 mai 1925 nu a fost separată, această situaţie fiind 
doar semnalată. (În Notă asupra ediției: Nae Ionescu, Prelegeri de 
filozofia religiei, Cluj, Biblioteca Apostrof, 1994, p. 6.) 


XII. Problema divinității 


[1 mai 1925] 

1. Delimitare față de C. Rădulescu-Motru în problematica 
personalității umane 

2. Metafizica religioasă și Weltanschauung 

3. Problema divinității. Cele două caractere fundamentale 

4. Existenţa absolută și existenţa marginală 

5. Digresiune. Argumentul ontologic la Anselm și la Descartes 

6. Dumnezeu — forță veșnic (continuu) creatoare 

7. Consecințe morale. Sentimentul nimicniciei umane şi 
sentimentul dependenței de divinitate 


Ultima problemă pe care am înfățișat-o a fost studierea 
particularităților cunoștinței religioase. Aţi văzut că această 
cunoștință religioasă se sprijină pe ceea ce aș numi presupoziție 
obiectivistă, adică pe existența obiectivă a obiectului cunoașterii şi pe 
posibilitatea cunoștinței de a prinde acest obiect prin determinări 
care nu sunt în conștiința noastră, ci prin determinări care sunt în 
însuși obiectul. Aţi văzut că, în legătură cu această afirmaţie, eu am 
întreprins un fel de critică a criticismului kantian, încercând a stabili 
că funcțiunea sensibilităţii nu este de a ordona materialul haotic al 
impresiunilor din afară, ci pur și simplu de a alege din acest material, 
care nu este haotic și n-are nevoie de ordonare, anumite elemente 
care ne dau o anumită cunoaștere, cunoaștere științifică, ca un fel de 
reflex al realităţii, dar nu ca o reprezentantă a însușirilor calitative. 
Vasăzică, funcțiunea cunoștinței noastre ar fi, după această critică, de 
alegere, și nu de sistematizare și de ordonare. 


1. Delimitare față de C. Rădulescu-Motru în problematica 
personalității umane 

Ţin să vă spun, înainte de a trece la alte considerațiuni, că această 
concluziune a mea, pe care am scos-o din cercetările teoriei 
cunoștinței, nu este izolată în structura actuală a spiritului 
contemporan și nu este izolată nici măcar în cadrul cercetărilor 
românești de filosofie. D-voastră, care cunoaşteţi cursul de filosofie al 
d-lui Rădulescu-Motru, vă aduceţi aminte că, psihologicește, tocmai 
aceasta este pentru profesorul Motru funcțiunea atențiunii; că, adică, 
ceea ce avem noi în conștiința noastră ca cunoștință este rezultatul 
unui proces de selecțiune, pe care-l exercită atențiunea asupra tuturor 


impresiunilor care asaltează eul nostru. 

Deosebirea între punctul meu de vedere și punctul de vedere 
prezentat de profesorul Rădulescu-Motru ar fi poate aceea că, pentru 
mine, personalitatea umană este un derivat al realităţii, pe câtă 
vreme pentru profesorul Motru această personalitate umană este, 
dimpotrivă, un centru dinamic de acțiune. Vasăzică, separațiunea 
definitivă de perspectiva kantiană la mine, continuarea acestei 
perspective kantiene prin caracterul dinamic și creator, de cealaltă 
parte[12a]. 


2. Metafizica religioasă și Weltanschauung 

Cu schema aceasta de structură a conștiinței religioase, noi am 
inversat oarecum ordinea normală a problemelor, pentru că în fapt 
lăsăm să  preceadă cercetărilor sau  consideraţiunilor asupra 
cunoașterii metafizice religioase, pe care vom încerca să o schițăm de 
aci înainte, noi n-am urmat procesul genetic sau procesul cronologic, 
ci ne-am opus oarecum lui. Cronologic, lucrul se întâmplă altfel: 
întotdeauna noi luăm cunoștință de obiect și pe urmă ne dăm seama 
de felul cum cunoaștem noi acest obiect. Prin urmare, din acest punct 
de vedere era mai natural ca noi să plecăm de la metafizica 
religioasă, adică de la afirmaţiunile pe care cunoștința religioasă le 
face asupra universului, și pe urmă să vedem cam cum se ajunge la 
aceste cunoștințe. Eu am preferat, însă, această cale tocmai pentru că 
planul general al prelegerilor acestora, pe care vi le-am expus în 
primele lecțiuni, pleacă de la un criteriu de selecționare a 
problemelor, subiectiv de o parte, obiectiv de altă parte. Eu înţeleg să 
urmăresc procesul religios și apoi să vă înfățișez rezultatele lui. 

În ceea ce privește metafizica religioasă, aceasta este, din capul 
locului, un fel de contradicţia in adjecto, pentru că metafizica 
însemnează un fel de conspect al realității, dar, în strânsă analiză, 
metafizică însemnează o cunoaștere a realității pe anumite căi. Anul 
trecut am avut prilejul să vă fac deosebirea între cunoașterea 
religioasă și metafizică[12b], și ați văzut că, propriu-zis, metafizica 
închide în ea şi specificitatea procesului de cunoaștere și că se opune 
ca atare, adică nu tocmai se opune ca atare, dar este ca atare ceva 
deosebit de religie. Prin urmare, metafizica religioasă în adevăr este 
ceva care nu este weder Fisch noch Fleisch, adică, „nici peşte, nici 
carne!“, este o împreunare de termeni caducă. 

Întrebuințarea însă a cuvântului „metafizică“ în această 
împerechere de vorbe în sensul pe care vi l-am arătat la început, 


anume un conspect sau o concepțiune a realității, a unei înfățișări a 
realității — cum zic germanii, un fel de Weltanschauung. 

Cineva care s-a ocupat de puţinele lucruri pe care le-am spus în 
viaţa mea a spus odată că eu confund filosofia cu Weltanschauung. 
Aceasta o spune, desigur, unul care habar n-are de ce cred eu despre 
toate lucrurile acestea. Eu confund metafizica cu Weltanschauung, 
ceea ce este ceva deosebit și care pledează în favoarea mea, nu în 
favoarea onorabilului meu preopinent. Vasăzică, metafizica religioasă 
ar însemna pentru mine cunoaştere religioasă, religioase 
Weltanschauung, adică un fel de înfăţişare religioasă a universului, a 
realității, tabloul realității — dacă voiți — din punctul de vedere 
religios. 

Ceea ce trebuie să închidă considerațiunile acestea ale noastre 
asupra metafizicei religioase este un aspect al realității, și un aspect 
din punct de vedere religios. Repet lucrul acesta, pentru că el 
defineşte dintr-o dată problema noastră. 

Un aspect al realităţii, din punct de vedere religios, nu poate să 
fie decât un aspect în care ambii termeni ai actului religios, adică 
subiectul și obiectul, divinitatea, să intre ca parte integrantă. 

Metafizica religioasă este, prin urmare, lumea privită sub aspectul 
divinității, adică lumea înglobată oarecum în această divinitate — 
atât și nimic mai mult. Aceasta înseamnă metafizică religioasă. 


3. Problema divinității. Cele două caractere fundamentale 

Prima problemă pe care o pune metafizica religioasă este, prin 
urmare, problema divinității. Și anume, întru atât întru cât 
divinitatea este un obiect de cunoaștere pentru noi, dar mai ales întru 
cât existența însăşi — adică întreg universul, întreaga lume, întreaga 
realitate — este o expresiune a acestei realități. Vedeţi prin urmare că 
problema divinității și aceea a expresiunii religioase și a înfățișării 
religioase sunt unul și același lucru. 

Cele două caractere fundamentale sub care ni se înfățișează nouă 
această problemă a divinității sunt, pe de o parte, existenţa absolută a 
acestei ființe, pe de altă parte, divinitatea ei, sanctitatea ei. Deci, în 
metafizica religioasă distingem, pe de o parte, problema existenței 
absolute, pe de altă parte, aceea a sanctității. 


4. Existenţa absolută și existenţa marginală 

Ce însemnează existență absolută? Dumnezeu este dat omului 
prin realitate, în realitate, adică tot ceea ce trăim noi în viaţa de toate 
zilele ne este dat nouă, în actul religios, ca un fel de explicațiune a 


divinității, a lui Dumnezeu — a lui Dumnezeu în monoteism, a zeilor 
în religiunile celelalte. Acest caracter este absolut general tuturor 
preocupărilor religioase și tuturor actelor religioase, indiferent de 
oricare ar fi această religiune. 

Existența aceasta a divinității nu este, prin urmare, un corolar, o 
consecință a existenţei lumii reale în actul religios, ci, din contra, s-ar 
putea spune mai degrabă că existenţa relativă a celorlalte lucruri este 
un corolar al existenței absolute. Dumnezeu ne este dat nouă în 
realitate, în existență, dar nu ne este dat prin realitate, prin existență. 
Fiecare din noi poate să aibă la un moment dat sentimentul 
imperfecțiunii proprii, sentimentul acesta al dependenței de cineva 
din afară de noi. Ei bine, existența lui Dumnezeu nu se construiește 
din acest sentiment parțial al existenței realităţii, ci este o condițiune 
primordială, primară, vasăzică genetică, și primară și logică, în 
conștiința noastră. Să căutam să lămurim mai bine lucrul acesta. 
Dacă eu aş pleca de la anumite fapte din lumea reală, dacă aș pleca 
de la anumite sentimente trăite de mine, care sunt, evident, o 
existență relativă, atunci eu aş construi această existență absolută 
printr-un proces de inducțiune și, în ultimă analiză, printr-un proces 
de trecere la limită. Acest proces de trecere la limită nu este, după 
cum vom vedea mai târziu, străin preocupărilor religioase; dar nu în 
acest caracter fundamental al divinității, sau în acest caracter, singur 
fundamental, al divinității, care este existența absolută, existența 
pură și simplă. O asemenea deducere a existenţei absolute din cea 
relativă ar fi un fel de deducere rațională, un fel de deducere logică, 
care poate să-și aibă rostul ei și valoarea sau forța de convingere, de 
argumentare, într-un sistem de metafizică, nu însă într-un sistem de 
viață religioasă, nu într-o concepțiune religioasă a realităţii, în 
această concepțiune religioasă, după cum spuneam, existența 
absolută a lui Dumnezeu este primordială, ea precede conștiința 
tuturor celorlalte existențe; și anume, ea se opune oarecum întregii 
existențe relative. Adică, tot ceea ce există în aceeași măsură, în 
același grad, pe același plan de existență cu mine însumi, adică tot 
universul sensibil, face una. 

Caracterele fundamentale ale acestei existenţe sunt, toate la un 
loc, tocmai ceea ce numim noi existență marginală, existență relativă, 
contingență. Imperfecțiunii acestui grup de contingențe, de fapte 
contingente, imperfecțiunii și existenței, nu prin sine, prin altceva, 
deci condiționate și relative, i se opune cealaltă existență, absolută, în 
cadrul și în grupul mare al existenţei relative intră — și aceasta este 


iarăși specific actului religios — și personalitatea umană; și, anume, 
nu intră ca ceva de sine stătător, ca ceva opus realității celeilalte, ci 
intră ca ceva înglobat acelei realități. Ceva mai mult, această 
personalitate umană nu are, în actul religios, nici măcar momentul 
critic de a se cerceta pe ea însăși și de a se diferenţia în limitele ei. 
Deci, în actul religios — deosebit de alte afirmaţiuni contrarii — 
niciodată nu se va confunda personalitatea umană sau nu se va opune 
personalitatea umană lui Dumnezeu ca inteligență și ca sensibilitate, 
ci se va opune pur și simplu cu totul nediferențiat. Aceasta este 
caracteristic pentru actul religios, pentru simțământul, pentru 
impresia de existență relativă a întregii realități sensibile față de 
existența absolută a divinității, care condiționează. 

Care este natura procesului acesta, în care noi cunoaștem 
existența absolută față de existența noastră, relativă? Natura acesta 
nu este de ordin logic, nu este de ordin obiectiv, raţional, 
demonstrativ, ci este pur și simplu trăită, în ce fel? În procesul de 
cunoaștere obişnuită, ceea ce propriu-zis intră într-o relație — pentru 
că este vorba de o judecată de relaţie, și anume, judecata de relație 
de care vorbim noi este existența — sunt doi termeni. Judecata 
aceasta de relaţie, însă, nu conţine obiectul însuși, ci conţine altceva, 
un conţinut de conștiință. Aceasta este conștiința noastră, nu obiectul 
care corespunde cunoștinței; cu alte cuvinte, ceea ce avem noi ca 
cunoștință este ceva prelucrat cu datele sensibilităţii, cu puterea 
conștiinței noastre, dar ceva prelucrat şi ceva deosebit propriu-zis de 
realitatea din afară. Ei bine, în actul religios existența absolută pe 
care o percepem noi — hai să zicem, deși nu este propriu —, 
percepțiunea acestei conștiințe absolute nu se face printr-un proces 
de cunoaștere, ci printr-o intuiție directă, iar cunoștința noastră, în 
acest caz, nu mai este un conţinut de conștiință, ci obiectul însuși. 


5. Digresiune. Argumentul ontologic la Anselm și la Descartes 

Chestiunea nu este așa de simplă cum se pare la prima înfățișare. 
Aci stă deosebirea fundamentală dintre Sfântul Anselm, care a pus 
argumentul ontologic, și Descartes. Descartes lucrează cu un concept 
al lui Dumnezeu care este un concept prelucrat și are o cunoștință; 
deci, are un conținut de conștiință. Sfântul Anselm lucrează cu o 
intuiție directă, deci cu un obiect: existența lui Dumnezeu ne este 
dată nouă printr-o intuiție, nu printr-o cunoștință prelucrată. Este 
singurul fel în care noi cunoaștem pe Dumnezeu și, aș spune, singura 
realitate a lui Dumnezeu în raport cu noi înșine; adică, Dumnezeu 


este încă realitate în măsura în care îl trăim noi. Evident, nu că 
Dumnezeu n-ar exista dacă nu l-am trăi noi, dar calitatea existenței 
lui Dumnezeu, structura personală, structura personalității lui 
Dumnezeu ne sunt date perfect nouă în trăirea lui Dumnezeu. Deci 
Sfântul Anselm avea dreptate atunci când spunea: eu am în mine, 
trăiesc în mine ideea, trăiesc în mine pe Dumnezeu însuși, deci 
Dumnezeu există; pe câtă vreme Descartes nu avea dreptate când 
voia să deducă din conceptul de Dumnezeu inexistența însăși a lui 
Dumnezeu. Pentru că, după cum spuneam adineauri, este o deosebite 
între un conținut de conștiință și obiectul însuși. Conţinutul de 
conștiință ne este dat nouă numai în conștiință, lui poate să-i 
corespundă un obiect existent real, prin urmare, cu existență 
ontologică în afară, dar poate să nu-i corespundă acest obiect. 

Obiecţiunile care s-au făcut argumentului ontologic al lui 
Descartes sunt de natură a arăta punctele slabe în toată argumentarea 
carteziană. Adică, se opunea numaidecât trecerii de la idee la 
realitate: existența unor idei imaginare, cum este calul înaripat. Știți 
obiecțiunea pe care a făcut-o Caterus[12c]: avem o idee a calului 
înaripat şi, totuşi, nu există un obiect al calului înaripat, un obiect 
care să fie calul înaripat sau nu există cel puţin un obiect care să 
existe în realitatea obiectivă din afară de noi. 

Evident, aceasta este o digresiune pe care o fac, dar este 
interesantă pentru cei ce se ocupă de istoria filosofiei. Aci se vede cât 
de vechi și de nou este Descartes. Descartes stă până peste glezne, 
până la genunchi aproape, încă în scolastică, ca instrument de lucru 
și ca mentalitate, în evul mediu. Descartes niciodată nu s-a îndoit, și 
aceasta se vede din caracterul obiecțiunilor ce i se fac; niciodată nu s- 
a îndoit că din ideea pe care o are el de Dumnezeu nu se poate 
ajunge la demonstrarea existenței lui Dumnezeu, pentru că, propriu- 
zis, el trăia acest Dumnezeu ca obiect real. El nu avea ideea de 
Dumnezeu, ci avea pe însuși Dumnezeu, pe care-l trăia, și atunci el se 
simte perfect îndreptăţit de a deduce din ideea de Dumnezeu sau din 
ceea ce avea el drept Dumnezeu însăși existența lui Dumnezeu. 

Dar, pe de altă parte, limbajul pe care-l întrebuințează Descartes 
nu mai este limbajul cel vechi. Peste Sfântul Anselm trec Giordano 
Bruno, Galilei, Campanella și forma în care se exprima în acel 
moment Descartes era forma noii mentalități ştiinţifice, adică era 
forma de cunoaștere pe care am analizat-o și noi în ultima lecţie și 
care era, realmente, nu prinderea realităţii, ci reprezentarea ei, 
simbolizarea ei. Conștiinţa filosofică a timpului trecea de la obiect la 


concept și avea spiritul critic care arată că acest concept nu este 
realitatea însăşi ci este un elaborat, care nu este decât semn al 
realității. 

6. Dumnezeu — forță veșnic (continuu) creatoare 

Ca să ne întoarcem de unde plecasem, există deosebire 
fundamentală între cunoașterea obiectului în actul religios și 
cunoașterea obiectului în actul de cunoaștere propriu-zisă; și anume, 
este obiectul existență reală în primul rând, conținut de conștiință în 
al doilea rând, este intuiție religioasă într-un caz, este conștiință pur 
și simplu în celălalt. 

Acest caracter, oarecum de intuiție simbolică, pe care-l păstrează 
cunoștința religioasă în actul religios relativ la existența lui 
Dumnezeu și la existența absolută a lui Dumnezeu, se evidențiază și 
într-un alt caracter, sau într-o altă determinare, pe care o dăm noi 
divinității: este așa-numita concepere a lui Dumnezeu ca o forță 
veșnic creatoare. Şi în calificativul acesta, de veșnicie creatoare, în 
care se află Dumnezeu, procesul este tot simbolic. Sunt lucruri pe 
care le cunoaşteţi din ultimele lecţiuni. Știţi acum care este 
deosebirea dintre creațiunea propriu-zisă și cauzalitate. Cauzalitatea 
este o asociațiune anumită de fapte, o asociaţiune fixă de fapte care 
ne dă dreptul să afirmăm că, în momentul în care s-a întâmplat 
fenomenul A, va trebui să se întâmple, în anumite împrejurări 
precise, fenomenul B. Cauzalitatea stabilește un fel de conexiune 
între două fenomene coexistente sau, în fine, succesive în timp. 
Aceasta este cauzalitatea. Cauzalitatea stabileşte deci o legătură 
exterioară între două fenomene anumite. 

Ei bine, în felul cum noi concepem pe Dumnezeu, această 
existență absolută pe care noi o presupunem ca fiind veşnică și pe 
care o trăim ca fiind într-o veșnică acțiune, raportul de la Dumnezeu, 
considerat drept cauză, la creatură, considerată drept efect, este altul, 
și este tot un raport simbolic. Cauza este într-o legătură intimă, 
interioară, de întrepătrundere cu obiectul, cu efectul, iar efectul stă 
pentru cauză. Aceasta însemnează că tot ceea ce există stă într-un 
raport de dependență față de această existență absolută, că acest 
raport de dependenţă închide toată existența relativă, fără absolut 
nici o excepțiune, dar că această existență relativă are o anumită 
calitate: ea răsfrânge pur și simplu divinitatea. De aceea se zice că 
Dumnezeu este dat în realitate, Dumnezeu se deschide omului în 
realitate, în existență. Nu trecem prin existență ca să ajungem la 


Dumnezeu, ci ne coborâm de la Dumnezeu și, prin el, existența 
relativă este condiționată; dar această existență relativă, așa bicisnică 
și contingență cum este ea, răsfrânge pur și simplu divinitatea; cu alte 
cuvinte, stă pentru divinitate. Acestea sunt cele două laturi 
caracteristice ale problemei existenței absolute a lui Dumnezeu. Noi 
concepem această realitate ca ceva care condiționează întreaga 
realitate, o condiționează nu numai în existența ei, dar și în 
devenirea ei. De aceea, este contradictoriu față de realitatea actului 
religios să se spună că Dumnezeu creează lumea, dar nu mai 
intervine într-însa. Raportul de la Creator la creatură este un raport 
statornic, de fiecare moment. Ceea ce există nu a fost creat odată 
pentru totdeauna, la începutul timpurilor, și, de atunci înainte, își 
merge mersul său, așa cum își închipuia numai pe o latură Leibniz, că 
Dumnezeu este un ceasornicar minunat, care a așezat lucrurile odată 
pentru totdeauna, iar lucrurile acestea merg de atunci așa cum le-a 
aranjat de la început; nu este nici așa cum pretind deiștii englezi, 
anume că Dumnezeu a creat lumea și, pe urmă, s-a uitat la ea fără să 
mai intervină, ca un fel de rentier al creațiunii lui proprii. Legătura 
dintre existența absolută și cea relativă este o legătură constantă, atât 
sub raportul existenței (germanii au un cuvânt propriu pentru 
aceasta: ei zic, das Sein) cât şi sub raportul devenirii, al schimbării, al 
transformării; adică, în primul rând, orice lucru relativ exista prin 
existența absolută, în cazul al doilea, orice lucru, orice existență 
relativă este un efect al existenței absolute, în afară de aceasta, după 
cum vă spuneam, trebuie să ţinem socoteală de acea a doua 
caracteristică; și anume, că în actul religios și în conștiința religioasă 
raportul de la existența absolută la cea relativă este un raport 
simbolic, iar nu un raport logic obişnuit și un raport de cauzalitate, în 
cazul al doilea. 


7. Consecințe morale. Sentimentul nimicniciei umane și 
sentimentul dependenței de divinitate 

Din aceste două fapte care se trăiesc în actul religios, adică în 
existența absolută, existența prin sine, în coexistența relativă, 
existența prin divinitate, și din celălalt fapt, adică al existenței 
absolute veșnic creatoare, în continuă activitate, rezultă pentru 
conștiința umană, tot în actul religios, două consecinţe: în primul 
rând, sentimentul nimicniciei umane prin opoziție cu sentimentul 
atotexistenţei divine, iar pe de altă parte, sentimentul dependenței 
umane, spre deosebire de conștiința independentă, forța de-a pururi 


creatoare. 

Dacă lămurim aceste două lucruri, putem să trecem pe urmă și la 
ultimul caracter al divinității, sau al puterii acesteia supreme care 
este însăși divinitatea, şi anume la caracterul sanctităţii sale. 


[12a]! Cei doi traducători ai Criticii raţiunii practice, Dumitru 
Cristian Amzăr și Raul Vișan, au reușit să-i convingă pe cei doi 
profesori, C. Rădulescu-Motru și Nae Ionescu, să scrie fiecare câte o 
prefață la traducerea lor (deși cei doi universitari nu se împăcaseră 
încă după disputa publică din decembrie 1930). Vezi: C. Rădulescu- 
Motru, Viaţa lui Kant, şi Nae Ionescu, Notă introductivă asupra 
rațiunii practice; în Immanuel Kant, Critica rațiunii practice. 
București, Ed. Institutului Social Român, 1934, p. IX-XI și, respectiv, 
XV-XXXII. 

[12b]| Cursul de filosofie a religiei din anul universitar 
1923-1924 a avut ca temă generală Metafizică și religie. (Nu a fost 
litografiat.) 

[12c]| Caterus, originar din Haarlem, n. la Alkmaar sau la 
Anvers, m. la Alkmaar, în 1656. Teolog olandez, doctor al Facultăţii 
de Teologie din Louvain, preot la Alkmaar (de la 1632 până la 
moarte). Înainte de a tipări lucrarea Meditationes de prima 
philosophia (1641), Rene Descartes a trimis (prin mijlocitori) copii 
ale manuscrisului câtorva filosofi și teologi ai vremii (Thomas 
Hobbes, Antoine Arnauld, Pierre Gassendi ș. a.) Primul care a răspuns 
autorului este Caterus, care i-a făcut o critică de pe poziţiile teologiei 
şi ale scolasticii. Pentru obiecţii, vezi: Rene Descartes, Oeuvres, ed. 
Adam-Tannery, vol. VI (Paris, 1904, p. 91-101, text latină, și vol. IX 
(1904, p. 73-80, franceză). În limba română, vezi obiecțiile lui 
Caterus și răspunsurile lui Descartes în: Rene Descartes, Meditationes 
de prima philosophia. În românește de Constantin Noica. București, 
Tipogr. „Bucovina“ I. E. Tlorouţiul, 1937, p. 69-72, și, respectiv, p. 
73-77. (Exemplul cu „cal înaripat“, la p. 77.) 

În analiza problemei divinității, am stabilit două caractere 
particulare ale acestei realități: existența absolută și activitatea, 
acţiunea continuă și necondiționată. În opozițiune cu existența 
absolută și cu acțiunea continuă, caractere pe care noi le stabileam ca 
fiind nu cunoscute propriu-zis, ci revelate, se creează în conștiința 
religioasă individuală două situațiuni pe care le aminteam ieri, 
denumindu-le: unul, sentimentul nimicniciei personale, și al doilea, 
sentimentul creațiunii, adică omul se simte mic și mărginit în faţa lui 
Dumnezeu și omul se simte creat de către Dumnezeu. Aceasta ar fi, 
vasăzică, un fel de corelat obiectiv individual al celor două caractere 
fundamentale ale divinității, reacțiune care este provocată propriu-zis 
nu de voința individului, ci este pur și simplu un caracter al 
constituirii, al facturii divinității. Aceasta dă propriu-zis caracterul 
conștiinței religioase, și sentimentul acesta al nimicniciei, ca și 
sentimentul de dependență continuă nu sunt rezultat al unei 
cunoașteri a noastră, nu sunt pur și simplu stări de conștiință pe care 
noi le trăim, nu sunt puncte de plecare pentru un eventual 
raționament sau deducțiune a noastră, ci sunt stări trăite, ca reflexe 
ale unei stări interioare trăite, care este trăirea pură și simplă a lui 
Dumnezeu. Acum, este evident că și sentimentul acesta de nimicnicie, 
ca și sentimentul dependenței continue, nu sunt pe același plan de 
realități, nici nu sunt concomitente, în legătura aceasta de la om la 
Dumnezeu, adică atunci când individul trăiește divinitatea, primul 
sentiment este acela al nimicniciei. Vasăzică, în primul rând se face 
opoziție între existenţa relativă, individul, și existența absolută, 
Dumnezeu; ens a se, Dumnezeu, cum spune metafizica, ens ab alio, 
individul, contingența. Numai în momentul când acest caracter, ens 


ab alio, devine conștiință pentru individ, numai atunci intervine și 
cea de-a doua situaţie psihologică religioasă, aceea a sentimentului 
de creaţie. Propriu-zis, sentimentul de creaţie, aș spune mai exact 
încă, se naște în momentul în care se precizează conștiința 
relativității noastre, pentru că ens ab alio şi dependenţa sunt unul și 
același lucru; dar vedeţi că genetic este absolut necesar ca conștiința 
dependenței mele să urmeze conștiinței independenței existenței 
absolute. Aceasta este, prin urmare, gradarea — aș zice — pe care o 
urmează aceste două sentimente fundamentale. Se înțelege, desigur, 
în ce spirit întrebuințez cuvântul „sentiment“ aci: două stări, două 
structuri fundamentale, care caracterizează fața subiectivă a actului 
religios. 


1. Sentimentul de creatură 

Sentimentul de a fi creatură, sentimentul de creatură poate să 
aibă două origini: eu stârnesc întotdeauna asupra laturei metafizice și 
asupra laturei religioase a chestiunii, în latura metafizică se poate 
spune: se poate ajunge la convingerea, pe cale rațională sau cu 
ajutorul unei deducțiuni oarecare, că ceea ce există în realitate 
trebuie să aibă o cauză; că, adică, și metafizica vorbește de o cauză 
primă, care este regula oricărei deveniri sau a oricărei existențe. Am 
stăruit de multe ori asupra faptului că se găseşte în Aristotel afirmat, 
pentru prima oară, că este permisă o urcare înapoi în seria cauzală 
numai atâta timp cât poate să fie vorba de devenire, dar că nu este 
permisă o urcare în seria cauzală atunci când nu mai este vorba de 
devenire, ci de existență. Adică, Aristotel spunea: cauzalitatea este 
funcțiune categorială a schimbării, a devenirii, nu a existenţei. Prin 
urmare, zice Aristotel: poţi să te întrebi întotdeauna care este cauza 
acestei întâmplări, nu poţi să te întrebi niciodată care este cauza lui 
Dumnezeu, pentru că Dumnezeu nu este dependenţă, ci este existență 
absolută, existență propriu-zisă. Zic, deci: și în metafizică se vorbește 
de această înlănțuire cauzală a fenomenelor, dar această înlănțuire 
cauzală a fenomenelor nu duce, propriu-zis, la sentimentul de 
creatură, la convingerea de creatură; adică, în ordinea logică, în 
ordinea obiectivă, succesiunea şi ordonarea în timp și spațiu a 
fenomenelor stabilesc anumite relațiuni precise între două fenomene, 
care relațiuni precise, însă, privesc mai mult legătura exterioară a 
fenomenelor decât dinamica transformărilor din realitate. Adică, unui 
fenomen A îi urmează un fenomen B. Dar ce legătură este între 
fenomenele A și B, esențială, în afară de faptul că ele se urmează 


după o anumită ordine fixă, în timp și spațiu, nu poate să spună 
metafizica și nici nu o spune. Metafizica nu trăiește realitatea, ci 
răsfrânge oarecum această realitate. 


2. Revelația 

Sentimentul de creatură, prin urmare, chiar dacă poate să fie 
fundat metafizic pe conștiința relaţiunii de creatură a omului și 
Creator, nu poate să fie dat propriu-zis printr-un act de cunoaștere 
metafizică, ci presupune necesară altfel de cunoaștere, să zicem 
religioasă, adică presupune revelația. 

Despre revelaţie am vorbit noi și știți ce însemnează această 
cunoaștere a revelaţiei; în actul obișnuit de cunoaștere noi luăm în 
stăpânire realitatea externă printr-o raportare de la mine la obiect, 
adică punem stăpânire asupra unui obiect ieșind din noi înșine printr- 
un act de voință. Orice va spune Biserica de Apus în această privință, 
lucrurile așa stau. 

Vasăzică, actul obișnuit de cunoaștere este un act de voinţă, este 
o ieșire din noi înșine, o intenționare obiectivă — o spune și 
scolastica —, în afară de mine, pe câtă vreme revelația presupune ca 
activ obiectul care trebuie să fie cunoscut, şi ca pasiv subiectul care 
cunoaște; adică, în actul de revelație obiectul cunoașterii se 
descoperă oarecum subiectului, se dă prin a lui inițiativă. Prin 
urmare, cunoașterea se coboară asupra noastră, nu ieşim din noi 
înșine pentru ca să prindem obiectul care trebuie cunoscut, nu punem 
noi stăpânire pe obiect, ci dimpotrivă, noi suntem stăpâniți de acel 
obiect din afară de noi, iar noi nu facem decât să îndeplinim o 
operație pe care acel obiect de cunoștință al nostru ne-o îngăduie. 
Prin urmare, revelaţia este o întrepătrundere a celor doi termeni ai 
raportului, în cunoașterea obișnuită este pur și simplu o punere de 
posesie a subiectului asupra obiectului. 

Deci, în actul cunoașterii obișnuite, obiectul este pasiv, subiectul 
activ; în actul revelaţiei este activ obiectul şi aproape pasiv subiectul. 
Evident, aproape pasiv, întrucât pentru actul revelației se cere o 
anumită stare spirituală deosebită; pentru revelaţie nu este pregătit în 
fiecare moment tot omul, revelaţia se întâmplă în anumit timp 
potrivit. Tocmai din faptul istoric că revelația este un fenomen 
perpetuu se deduce și caracterul special al celor doi termeni puși în 
prezenţă: ambii termeni să fie într-o situaţie propice, deci de ia ambii 
termeni se cere o anumită activitate. 

Prin urmare, nu este exact că în actul revelaţiei, cum spune o 


anumită mistică, subiectul este absolut pasiv; adică, pura 
contemplaţie, pura stare de receptivitate nu face posibilă revelaţia, 
pentru că această stare poate fi înțeleasă, la urma urmelor, ca fiind 
perpetuu existentă. Noi în fiecare moment putem să fim în pasivitate, 
dar nu în fiecare moment, în viața conștiinței individuale, suntem 
pasibili de receptivitatea aceasta, de revelaţie. 

Aceasta este, prin urmare, distincțiunea în procesul revelației și 
numai în acest proces este dată, în adevăr, legătura dintre Creator și 
creatură. Pentru că numai în acest proces al revelației — al intuiției 
directe și al intuiției absolute — obiectul și subiectul se întrepătrund, 
în procesul celălalt, de cunoaștere științifică, obiectul şi subiectul 
rămân ipostaze deosebite ale realității; ele se ating oarecum numai 
superficial, intră într-un raport constant, dar în ceea ce privește 
apariţia lor în lumea realității sensibile ele nu intră într-o legătură 
intimă şi esențială. Dacă acea cauzalitate științifică, precum spuneam, 
este stabilită în raporturi exterioare, de ordonare în timp și spațiu, și 
dacă legătura Creator — creatură este ceva mai mult, este 
răsfrângerea, trădarea unei legături esențiale, intime între cei doi 
termeni, atunci, evident, raportul Creator — creatură nu poate să fie 
dat în cunoașterea științifică; se cere această stare specială a 
cunoașterii religioase, revelaţia, care, hotărât, mai mult decât 
cunoașterea științifică, este pasibilă de a îndeplini funcțiunea aceasta 
de cunoștință simbolică a realităţii. Creator și creatură stau într-un 
raport de cauzalitate simbolică pentru religie. Creator — creatură, 
cauză — efect stau într-un raport de cauzalitate obiectivă pentru 
ştiinţă, dar sentimentul de creatură este întotdeauna întovărășit de 
conștiința sau structura spirituală care trădează o relație simbolică, 
adică creatura se simte întotdeauna ca fiind semn, simbol pentru 
Creator. Am repetat lucrul acesta pentru că este de o mare 
importanţă. 


3. Categoria sanctităţii 

Categoria existenței absolute, ca și categoria existenţei relative, 
incontestabil se leagă, în viaţa conștiinței religioase, de categoria 
sanctității. Acum este iarăşi evident că și metafizica ajunge la această 
categorie a sanctităţii. Știți că există în metafizica scolastică o aşa- 
numită scară a gradelor de existență, adică toate obiectele care există 
în realitatea sensibilă nu există prin ele însele, afară de existența 
supremă, care este existență absolută, ens a se. Dar existenţa aceasta 
este dependentă pentru fiecare obiect în parte într-o măsură 


deosebită; spune adică metafizica: un om există mai mult prin sine 
însuși decât un animal, întâi, pentru că omul are o conștiință de sine, 
al doilea, pentru că omul, în virtutea acestei conștiințe de sine, se 
poate determina el însuşi în acțiunile lui. Dar, pe de altă parte, un 
animal oarecare este de un grad de existență mai coborât decât omul, 
dar este şi el superior lucrului neanimat. Omul se determină în 
acțiunile lui, conștient prin el însuși, spune metafizica, animalul se 
determină în mișcările pe care le face, nu în acțiunile pe care le face, 
el se mișcă singur; un lucru neanimat nu se poate mișca singur, el se 
mișcă prin alții. 


4. Graduarea existenţei prin altul 

Vasăzică, de existat există toate, există toate în același grad, nu 
există propriu-zis grade deosebite de existență, existenţa este pur și 
simplu existență; dar, în cadrul existenţelor acestora, activitatea pe 
care fiecare realitate o are este deosebită, și atunci simte metafizica 
necesitatea să facă deosebirea aceasta, și zice: există prin sine sau 
există prin altcineva. Existenţa prin alţii are diferite grade. 

Vasăzică, de la existența prin altcineva, ens ab alio, până la 
existența prin sine este o întreagă trecere de poziții deosebite. La 
limita acestora este ens ab alio, care poate să fie considerat de 
metafizică ca un fel de rezultat al unui proces de inducție, adică 
urcând teoretic trepte în care elementul de sine stătător crește pe 
măsură ce elementul de altcineva descrește, trebuie să ajungem la 
limită, la un moment în care elementul de dependență să fie nul, pe 
câtă vreme elementul de independență să fie maxim, adică să 
cuprindă tot. La cei doi poli ai acestei scări de ascensiune continuă 
există o realitate în care elementul de sine stătător este nul și 
elementul dependent este maxim, iar la capătul celălalt există o altă 
realitate, care are aceleași calități, inversate. Prin urmare, stabilirea 
acestui ens a se se poate să fie rezultatul unui proces rațional. 

De unde se face, propriu-zis, în scolastică și în metafizică această 
graduare? De unde pleacă graduarea? Pleacă de la Dumnezeu? Pleacă 
de la realitate? Istoricește propriu-zis, putem spune că eșalonarea este 
de origine veche, există în Aristotel anima sensitiva și anima vegetativa, 
adică împărțirea aceasta — ființe imobile, animate, neanimate și, în 
sfârșit, ființe raționale — există înainte de punerea procesului 
religios. Prin urmare, elementele pentru rezolvarea metafizică a 
problemei nu sunt de origine religioasă și, prin urmare, metafizica 
poate să spună foarte bine: noi ajungem la un ens a se, la o existență 


absolută, printr-o trecere la limită, printr-o graduare, printr-o dozare 
deosebită a celor două elemente constitutive ale oricărei realități, 
elementul dependenţei și cel al independenţei. Tot astfel, din această 
existență absolută poate să deducă metafizica realitatea perfectă. Ce 
însemnează realitate perfectă? Însemnează, după determinările 
metafizicei, spiritualitatea și libertatea, spiritualitate și libertate 
caracteristice ale așa-numitei ens perfectissimus, înțelegând prin 
libertate, în metafizică, posibilitatea de a fi cauză. Aceasta 
înseninează libertate metafizică, și nu altceva. Dar evident că dacă 
noi avem conceptul de ens a se, de existență absolută, și dacă acest 
concept închide în el acțiunea continuă și necondiționată, evident că 
el închide și nota de libertate, adică posibilitatea de a fi necontenit 
cauză și de a nu fi vreodată efect. 


5. Categoria divinului ca maximum de valoare 

Vedeţi că în adevăr metafizica poate să construiască conceptul 
acesta de ens perfectissimus cu spiritualitatea și libertatea, conceptul 
acesta de divin, de sanctus, de sfânt, dar acest concept, construit de 
metafizică nu este ca conceptul religios; adică, nu este ceea ce trăim 
sau ceea ce trăiește conștiința religioasă omenească, pentru că sfânt 
în conștiința religioasă este mai mult — am spune — o structură 
spirituală decât un concept clar; sfânt este mai mult o stare de spirit, 
o valorificare. Adică, maximum de valoare pe care poate să o aibă o 
realitate constituie categoria divinului. 

Dar în ce constă acest maximum de valoare propriu-zis? Nu este 
tocmai așa uşor de spus. Dacă analizăm, şi aceasta se poate face 
foarte lesne cetind textele mistice, ce înțelege conștiința religioasă 
prin sfânt, am vedea că tot materialul se fărâmițează și ne trece 
printre degete și este foarte ciudat — este o observaţie care trebuie 
verificată de fiecare dintre d-voastră. Eu am avut adesea impresia că 
valorificarea aceasta, pe care noi o postulăm acestei conștiințe 
religioase, nici măcar nu presupune existența. În actul de iubire către 
Dumnezeu, ce iubim noi? În ce constă actul de iubire către 
Dumnezeu? Iubim pe Dumnezeu? Nu, este altceva. Sigur că ceea ce 
spun acum nu este direct în concordanţă cu catolicismul, poate să fie 
mai în concordanță cu Răsăritul. Actul acesta de iubire nu se 
îndreaptă propriu-zis către ceva precis, ci este pur și simplu un act de 
iubire. Iubim ceva fără să ştim propriu-zis ce iubim. Forțele noastre 
spirituale, care trebuie să găsească realizarea în afară de noi, se 
direcționează înspre un punct din afară de noi, pe care noi îl 


postulăm în conștiința religioasă ca un fel de valorificare supremă. 


6. Iubirea de Dumnezeu și jertfa 

Aș spune, în legătură cu aceasta, prin urmare, că iubirea de 
Dumnezeu nu presupune încă „cred în Dumnezeu“; este iubirea lui 
Dumnezeu, este un act originar al conștiinței noastre religioase, care 
poate să fie concomitent cu „cred în Dumnezeu“, poate să-i urmeze 
„cred în Dumnezeu“, dar poate să fie anterior acestui „cred...“ Pot să 
iubesc pe Dumnezeu, sau categoria sanctităţii, ori pur și simplu pot să 
iubesc în ordine religioasă fără ca termenul actului meu de iubire să 
fie ceva precis. Aceasta înseamnă că a iubi, în ordinea religioasă, este 
pur şi simplu a te evaza, a te revărsa spiritualicește și să te îndreptezi 
către un punct exterior, care este considerat ca o valoare supremă. 
Aceasta este categoria divinului în viaţa religioasă: nu ceva precis, nu 
ceva care poate să fie determinat, hotărât; și probă că este așa, spun 
eu, este că încercarea de a determina rațional categoria divinului a 
dat totdeauna greș. Caracterul definitiv care rămâne pentru definiția 
categoriei divinului este tot ceva care este înăuntrul nostru. Divin 
este acea realitate sau acea valoare căreia noi îi sacrificăm orice; prin 
urmare, divin este valorificarea maximă posibilă. Aceasta este 
definiția divinului în funcţie de conștiința religioasă și aceasta este, în 
același timp, însăși esenţa vieţii religioase: la baza vieţii religioase stă 
sentimentul sau starea sufletească, structura sufletească a jertfei, 
nimic nu este mai valoros decât divinitatea; prin urmare, nimic nu 
poate să fie preferat divinității, deci totul poate să fie jertfit și deci 
totul trebuie să fie jertfit, în al doilea rând, acestei divinități. 


7. Încă o dată despre religie şi morală 

Aci este și legătura dintre religie și morală. Dar, vedeţi, tocmai 
problema aceasta defineşte caracterul problemei morale în cadrul 
religiunii. Eu am vorbit adesea în fața d-voastră despre lipsa de 
legătură dintre morală și religie și acum cad tocmai pe o legătură 
între morală și religie! Da, dar este altfel de morală; morală 
însemnează aci altceva decât morala pozitivă, decât codificarea unor 
anumite feluri de purtare. Morală însemnează, aci, pur și simplu 
conducerea ta proprie în vederea mântuirii. 

Dacă în genere se înțelege prin morală această procedare, evident 
că este o legătură între religie și morală, altfel nu, și legătura dintre 
morală și religie se evidenţiază în acest punct prin aceea că orice este 
mai puțin înseninat decât însăși divinitatea. Deci, orice poate să fie, și 
trebuie să fie, jertfit valorii absolute, care este divinitatea. 


Faptul acesta este încă un argument pentru ceea ce am spus eu 
odată, ceva cam fricos, dar am spus totuși, că religia propriu-zis este 
asocială, adică religia pune conștiința individuală în funcţie de o 
valoare care este dincolo de marginile existenței sensibile, 
condiționează toată activitatea individuală de supunerea, de 
potrivirea noastră la un ideal sau la o existență care, nefiind din 
lumea aceasta, nu poate să reglementeze această lume. 


8. Caracterizarea divinului în viziunea lui Rudolf Otto. Delimitare 

Vreau să vă amintesc, totuşi, că există o încercare de caracterizare 
a divinului; este încercarea lui Otto. El găsește ca elemente ale 
sanctității cinci caracteristici: este întâi momentul, el zice „moment“, 
pe care el îl numește mysterium tremendum, momentul majestas și apoi 
zice, das Energische, das Mysteriose şi das Fascinans. [13a] 

Mysterium tremendum însemnează: divinitatea este trăită de 
oameni într-un amestec de neprecis şi de groaznic, de grozav; în orice 
act religios este impresia aceasta de tragic, de teribil, de amenințător. 

El fundează afirmaţia lui pe o mulțime de cercetări din toată 
istoria religioasă, dă și ilustraţii de felul cum sunt înfățișaţi zeii, apoi 
citează din Psalmi, Apocalips eţetera, verificând momentul acesta. 

Majestas cred că n-are nevoie de comentar: divinul este deasupra 
noastră, a tuturor și dă impresia aceasta de măreție. Das Energische, 
adică momentul de continuă lucrare, continuă activitate a divinului. 

Das Mysteriose este ceva pe care eu nu-l înțeleg așa de precis în 
opoziție cu mysterium tremendum, fiindcă în aceasta se închide nota 
aceasta de mister, de tainic. 

Fascinans însemnează, cu toate că nouă ne este groază în fața 
divinității, cu toate acestea, divinitatea exercită asupra noastră un fel 
de fascinaţie. 

Nu este importantă această enumerare. Ce importă și ceea ce ne 
preocupă pe noi este altceva. El întrebuințează pentru toate aceste 
momente cuvinte străine de limba germană, căci pentru fiecare din 
aceste cuvinte există cuvintele corespondente în limba germană. El 
însă întrebuințează alte cuvinte, pentru că simte că ceea ce vrea să 
spună el cu aceste vorbe nu este ceea ce se înțelege în gândirea 
obișnuită. Ceva mai mult, definiția pe care o face el sau prelucrarea 
materialului pe care o face el până să ajungă la aceste caracteristici 
este foarte interesantă. Procedeul este negativ, adică nu se spune că 
divin este cutare lucru, ci se procede prin eliziune, și zice că divin nu 
este cutare. Vasăzică, există un tot pe care cercetătorul îl are în fața 


lui, și din acest tot cercetătorul încearcă, dezghiocând, cum am 
desface un știulete de porumb, să scoată tot ceea ce nu este bun și 
oprind tot ceea ce a rămas. Dar procedeul acesta este prin negaţie. De 
ce, prin negaţie? Ştiţi că Otto face parte, ca credinţă filosofică, din 
şcoala kantiană, oarecum corectat prin poziția lui Fries. Rudolf Otto 
înțelege că vorbirea rațională și procedeul rațional nu pot să ducă 
propriu-zis la o definiţie a divinului. El înţelege că această categorie a 
divinului, întrucât divinul este punctul ultim către care se îndreaptă 
actul religios și pe care-l trăiește actul religios, cade în afară de sfera 
preocupărilor, în afară de posibilitățile de stăpânire și de trăire ale 
rațiunii noastre și atunci întrebuințează metoda negativă, prin 
eliziune. El dădea un exemplu pentru ca să arate cât de bine și cât de 
frumos se proceda înaintea divinității. El zice: Dumnezeu este — și 
citează din Psalmi — ceea ce ochii n-au văzut, ceea ce urechile n-au 
auzit, ceea ce nici o inimă n-a simțit[13b]. Vasăzică, nimic din ceea ce 
noi, cu simțurile noastre obișnuite, cu instrumentul nostru de toate 
zilele de cunoaștere, primim, nu este Dumnezeu; divinul este în afară 
de toate acestea. 

Dar se va zice: bine, dar unde se ajunge cu metoda aceasta? Se 
poate face propriu-zis o definire a unui obiect prin ceea ce nu este? 
Care sunt determinările acestui obiect? Totalitatea determinărilor 
acestui obiect s-ar putea rezuma în, pur și simplu, următoarea 
formulă: are ca determinări nici o determinare posibilă. Bine, dar 
ceea ce are ca determinări nici o determinare posibilă, este nimic, nu 
este așa? Prin urmare, procedeul duce la ateism sau la nihilism. 

Acum, procedeul acesta este considerat ca procedeu rațional. 
Dacă în adevăr noi am încerca în procesul de cunoaştere obișnuită să 
definim un obiect prin ceea ce nu este el, și nu numai prin ceea ce nu 
este, dar să stabilim că nimic din ceea ce este determinare pentru un 
obiect oarecare nu este determinare pentru acest obiect, atunci 
evident că am trece de o parte toate determinările posibile şi ar 
rămâne, de cealaltă parte, nimic; adică, totalitatea determinărilor 
nefiind aplicabilă acestui X, însemnează că X nu există pur și simplu, 
pentru că existența lui nu este pasibilă de nici o determinare posibilă, 
în ordinea raţională lucrul este clar. Dar ce însemnează propriu-zis 
această definiție? Îmi vine în minte acum că procedeul acesta s-a mai 
întrebuințat în filosofie, la Plotin. În filosofie n-are nici o valoare. Are 
în religie? Probabil. Adică, în religie se spune că nimic din ceea ce 
este rațional nu poate să prindă divinul religios; cu alte cuvinte, 
categoria aceasta a divinului nu poate să fie înțeleasă, ci poate numai 


să fie trăită. lar determinările pe care le dăm noi acestei categorii, 
acestui obiect care este divin, nu sunt determinări directe, ci 
determinări prin analogie. Când eu spun: divinul nu este cutare, nu 
însemnează, în ordinea religioasă, numai că nu este cutare, ci 
însemnează: eu nu mai pot să-mi îndrept conștiința mea religioasă în 
această direcţie, ci trebuie să o îndrept în altă direcție. 

Vasăzică, determinările acestea negative ale categoriei divinului 
sunt, în conștiința religioasă, căi sau indicaţii pentru orientarea 
conștiinței noastre religioase. 


9. Viaţa metafizică și viața religioasă — două lumi diferite 

Eu nu voi urma drumul acesta, nici drumul celălalt, căci vedeţi 
care este deosebirea. Nu știu dacă ne-am înțeles. Eu, drept să vă spun, 
în locul d-voastră, nu m-aş declara așa de tare mulțumit, căci simt că 
este ceva pe care n-am pus încă punctul, simt că în toată 
argumentarea mea scapă ceva. Dar, ca să înțelegeţi mai bine poziția 
din care vorbesc eu, nu ceea ce spun eu, trebuie să ţineţi seama de 
ceea ce am repetat de atâtea ori, și anume, că viața metafizică și viața 
religioasă sunt două terenuri deosebite și că ceea ce este cunoaștere 
într-un loc, este trăire în celălalt și că, prin urmare, chiar dacă 
metoda aceasta a definiției prin eliminare este nulă în metafizică, 
pentru că duce la nihilism, ea poate să nu fie nulă în domeniul 
conștiinței religioase, unde însemnează nu excluziunea unei 
determinări, ci excluziunea unei orientări a conștiinței noastre. 

Acestea aveam de spus despre categoria divină. 


[13a]! Rudolf Otto, Das Heilige, ed. cit, p. 13-54 (Sacrul, ed. cit., 
p. 20-56). (Das Moment des „Tremendum“ (des Schauervollen), Das 
Moment des  Ubermăchtigen („majestas“), Das Moment des 
„Energischen“; Das Moment des Mysteriosen; Das Fascinam.) 

[13b]| Psalmul 50,7: Că iată adevărul ai iubit; cele nearătate și cele 
ascunse ale înţelepciunii Tale, mi-ai arătat mie. 1 Cor 2,9: Ci precum este 
scris : «Cele ce ochiul n-a văzut și urechea n-a auzit, și la inima omului nu 
s-au suit, pe acestea le-a gătit Dumnezeu celor ce-L iubesc pe Ely. 


XIV. Structura determinărilor secundare ale divinului 


[8 mai 1925] 

. Adevăr și fals în religie. Adevăr religios și adevăr științific 

. Două tipuri de determinări ale divinului 

. Problema originii religiei — un nonsens. Desfășurarea religiei 
. Atributele — semne ale divinaţii 

Care sunt calitățile esenţiale sau atributele fundamentale ale 
divinității, am văzut în explicaţiunile de până acum și ne mărgineam 
la existența absolută, adică divinitatea, și la caracterul de sanctitate, 
din care aproape deducem, ca consecință imediată, caracterul sau 
proprietatea de acţiune continuă și prin sine. 

Toate aceste atribute, aceste calități fundamentale ale divinității 
constituie un anumit plan de realităţi, aş zice, adică sunt oarecum de 
sine stătătoare și caracteristice, în sensul că ele nu pot să fie deduse 
din altele, nu pot să fie deduse din experienţa noastră sensibilă și nici 
pe calea unor raționamente logice. Problema divinității este — cum 
am accentuat de atâtea ori — de o structură specială, raportându-se 
la realități de altă natură, atât sub raportul cunoștinței, cât și sub 
raportul existenței, decât obiectele din realitatea sensibilă. Aceasta 
însemnează că actele religioase în  generalitatea lor sunt 
fundamentale, cum aţi văzut, nu numai pentru trăirea, dar și pentru 
existența — aș zice mai ales după lecțiunea trecută — acestor 
realități deosebite; actele religioase constituie o lume a lor, aparte, o 
anumită ierarhie proprie de valori, ireductibilă la toate celelalte 
ierarhii de valori şi valorificări posibile. Vasăzică, actele religioase 
constituie un univers de sine stătător, alături de universul sensibil. 
Aceasta este oarecum gruparea mare a faptelor în domeniul general 
al existenței sau al metafizicei: faptele religioase constituie un 
domeniu de sine stătător, ireductibil la alte fapte secundare și 
nereductibil din altă experiență a noastră. 


1. Adevăr și fals în religie. Adevăr religios și adevăr științific 
In cadrul consideraţiunilor acestora se vede cât de bine apare 
problema adevărului și falsului în religie. Piatra de încercare a 


tuturor istoricilor pozitiviști ai religiei, atunci când este să vorbească 
de realitatea vieţii religioase și de realitatea afirmațiilor religiei, deci 
de realităţile rezultând din actele religioase în genere, piatra de 
încercare este tocmai multiplicitatea şi varietatea precipitatelor 
actului religios; adică, acest act religios presupune anumite calități de 
structură, pe care le-aţi auzit expuse mai înainte; dar actul acesta 
religios are întotdeauna ceva în care se obiectivează; adică, există, 
pentru fiecare act religios, un obiect în afară de conștiința religioasă 
subiectivă, individuală, şi care este însăși divinitatea. 

Acum, există o istorie a religiei. Aceasta însemnează: divinitatea 
ia diferite forme. Din existența unei istorii a religiei unii cercetători 
au crezut că pot să deducă lipsa de valabilitate sub raportul 
adevărului a rezultatelor vieţei religioase, și au zis: ei bine, există 
creștinism, dar a existat înainte de creştinism elenism, a existat 
hinduism tot ca formă religioasă, a existat religia egipteană, 
mahomedanismul eţetera... Cum coexistă aceste forme și ce 
însemnează, în cazul acesta, adevărul sau conţinutul de adevăr al 
vieței religioase? 

În adevăr că întrebarea poate să fie neliniștitoare, dar numai la 
prima impresie; pentru că, exact în același fel întrebăm noi: există o 
fizică, şi ce însemnează adevărul fizic de acum trei mii de ani față cu 
adevărul fizic de azi? Există o astronomie, și ce însemnează, de pildă, 
viziunea ptolemeică a universului față de viziunea copernicană? 

Există, vasăzică, și în domeniul vieţii religioase, un fel de 
aproximație a adevărului, după cum există o aproximaţie a 
adevărului și în domeniul gândirii logice; dar aproximaţia aceasta a 
adevărului poartă nu asupra esenței înseși a vieții religioase, spre 
deosebire de conștiința științifică. Esenţa vieții religioase se 
mărginește, în determinările formale ale divinității ca ens a se, 
sanctitate și continuă acțiune. Aceste caractere sunt fundamentale 
oricărei atitudini religioase, se găsesc în orice religie existând ca 
atare şi, prin urmare, formează — cum am spune cu un termen 
impropriu — elementul aprioric al oricărei religii. Aproximități ale 
adevărului pot să existe și în cadrul vieţii religioase, spuneam, dar 
aceste aproximități ale adevărului în ordinea religioasă intervin 
numai într-un moment secundar, adică în momentul în care 
conștiința religioasă trece de la aceste determinări formale la alte 
determinări, mai apropiate, pe care le vom vedea imediat. 

Vasăzică, adevărul în ordinea religioasă se aseamănă, într-un fel, 
cu adevărul în ordinea logică, în ordinea științifică, dar se deosebește 


în alt fel. Se aseamănă în măsura în care însăşi operaţia de 
determinare în viața religioasă este supusă contingenţei, în măsura în 
care în aceste determinări intră elemente istorice; nu se aseamănă 
întru cât, în măsura în care adevărul acesta religios nu mai este 
operație logică sau asemănătoare cu operaţia logică, ci se sprijină pur 
şi simplu pe operaţiunea revelaţiei; ele sunt deasupra oricărei 
îndoieli, ele sunt adevăruri în chip absolut, şi sunt adevăruri în chip 
absolut pentru motivele pe care le aminteam, că, anume, existența și 
cunoașterea sunt unul și același lucru în acest act al revelației și al 
cunoștinței simbolice. 


2. Două tipuri de determinări ale divinului 

Dar problema aceasta deschide imediat o altă problemă: ce fel de 
determinări mai poate să suporte divinitatea aceasta, și întru cât 
aceste determinări sunt distincte de cele dintâi; pentru că, dacă există 
în problema adevărului separație, adică există un adevăr absolut și 
un adevăr pasibil de aproximaţie, atunci trebuie să existe două feluri 
de determinări, distincte. 

Ştiţi că divinitatea poartă și alte diferite atribute. Noi îi zicem lui 
Dumnezeu rațiunea supremă, iubirea supremă, bun suprem ețetera; 
cu ce drept dăm noi denumirile sau caracterele acestea divinității și 
care este mecanismul pe care-l întrebuințăm noi în aceste 
determinări? Când zicem bine suprem, când zicem rațiune supremă, 
când zicem iubire supremă eţetera, întrebuințăm propriu-zis cuvinte 
pe care le întrebuințăm în alt sens în viața noastră de toate zilele. 


3. Problema originii religiei — un nonsens. Desfășurarea religiei 

De aci, și presupoziţia, la unii dintre cercetătorii în domeniul 
vieţii religioase, că există o problemă filosofică a originei religiunii. 
De îndată ce sunt elemente asemenea între viaţa religioasă și viața 
practică, empirică, de îndată ce cam aceiași termeni sunt 
întrebuințați și într-o parte și în alta, trebuie să fie ceva comun de la 
care pleacă aceste două activități diferite — ceea ce este, cu alte 
cuvinte, problema originei religiunii. 

Ţin să vă spun de la început că această problemă a originei 
religiunii este, oarecum, un nonsens. 

Religiunea, evident, are o viață, ea se desfăşoară și are unele clipe 
de evoluție, după cum clipe de evoluţie are însăși viața religioasă a 
individului și a omenirii în general. Desfășurarea aceasta a vieţii 
religioase este autonomă, adică ea se desfășoară din ea însăși. 
Vasăzică, în același fel în care spuneam, mi se pare, acum vreo doi 


ani, despre om, că el nu se poate dezvolta din altceva, în contra 
tuturor afirmațiunilor evoluționismului, că, adică, calitatea de a vorbi 
şi calitatea de a lucra sunt calități care nu se dezvoltă gradual din alte 
funcțiuni ale vieţii, ci sunt pur și simplu date, sunt definitorii, sunt 
absolute, după cum spuneam deci că nu se poate face o trecere de la 
animal la om, tot așa spun acum: nu se poate face o trecere de la 
viaţa empirică, stăpânită de logică, la viața aceasta religioasă; adică, 
cum aș spune cu un termen științific: desfășurarea religiunii sau a 
vieții religioase este autonomă, nu eteronomă. Eteronomia — dacă vă 
amintiți de Wundt —, eteronomia scopurilor este o foarte gratuită 
presupoziție pozitivistă, care pleacă mai mult din necesitatea aceasta 
de unificare a spiritului uman. Ea stă în directă legătură cu 
pretențiunea evoluționismului contemporan de a atribui tuturor 
noțiunilor unele elemente ce vor fi existat odată, la începutul lumii. 
Originea vieţii religioase — nu a problemei religioase — ar părea 
doar o întrebare absurdă, căci, după cum s-a arătat, chiar cu 
argumente uneori, viața religioasă își are domeniul ei propriu. 
Vasăzică, orice dezvoltare religioasă trebuie să se țină în limitele 
stricte ale religiunii, după cum orice dezvoltare a conștiinței umane 
în genere trebuie să se ţină în limitele stricte ale umanității. Nu există 
trecere de la logic la religios, după cum nu există trecere de la 
animal, de la ne-om, la om. Acestea sunt separațiuni definitive, odată 
pentru totdeauna, atât în lumea logică, cât și în realitatea propriu- 
zisă. Cine își dă seama de dificultățile în care a căzut evoluționismul 
în general poate să înţeleagă de ce separațiunea aceasta este fundată 
şi cum îndrăznește cineva, în 1925, să spună că este fundată o 
separațiune așa de definitivă între religios și logic, după cum este 
fundată o separaţiune între uman și neuman. Deci, ca să ne întoarcem 
la punctul de la care am plecat: nu se poate spune că cuvintele 
acestea pe care le întrebuințăm noi în determinările secundare ale 
divinității sunt întrebuințările limbagiului curent în viaţa religioasă. 
Este adevărat că se amestecă unele elemente străine de viața 
religioasă în această operaţiune de determinări secundare: când eu 
vorbesc de divinitatea rațională, de divinitatea bună, de divinitatea 
iubitoare, nu vorbesc de divinitatea revelată mie ca atare, ci vorbesc 
de divinitatea revelată mie prin existență. Am mai vorbit aci de 
particularitatea aceasta pe care o prezintă viața religioasă — 
particularitate evidentă în procesul de cunoaștere simbolică. Am 
vorbit de capacitatea ce o are lucrul, sau, în sfârşit, efectul, de a sta 
ca simbol, ca reprezentare a cauzei, a divinității. Ei bine, tocmai 


universul considerat ca simbol al divinității este punctul de plecare în 
această a doua operațiune de determinare a divinității, care ne dă 
predicatele sau atributele pe care le-am enumerat adineauri, adică: eu 
cunosc pe Dumnezeu, Dumnezeu îmi este dat mie în realitate, 
realitatea există, reprezintă pe Dumnezeu, și, în măsura în care eu 
cunosc această realitate, în funcțiune de Dumnezeu, nu în funcțiune 
de ea însăși, eu am dreptul să atribui lui Dumnezeu calități pe care le 
descopăr în această realitate care stă ca simbol al divinității. 


4. Atributele — semne ale divinații 

Vasăzică, ceea ce cunosc în universul sensibil am dreptul să 
atribui divinității, dar cu o singură condițiune; și anume, ca universul 
sensibil pe care îl iau eu în considerare să nu fie cunoscut sub specia 
logică, să nu fie cunoscut, prin urmare, ca ceva de sine stătător și să 
nu fie cunoscut sub categoria cauzalităţii, ci să fie cunoscut sub o 
relațiune simbolică, în momentul, prin urmare, în care eu trăiesc 
universul ca o realitate, ca o realitate simbolică, ca o reprezentare a 
divinității, în momentul acesta conștiința mea, pe care o scot din 
universul sensibil, este valabilă și pentru divinitatea însăși și 
atributele pe care eu le scot din această realitate sunt foarte bine 
potrivite pentru divinitatea însăși. În lecţiunea viitoare, când vom 
merge însă în cercetarea acestor atribute, o să vedem un lucru foarte 
însemnat; și anume, că cunoștința noastră, în termenii în care se 
aseamănă cu termenii din cunoașterea logică a realității și pe care noi 
îi aplicăm divinității, nu joacă, în această determinare a realităţii, 
exact același rol pe care-l joacă în considerarea logică a universului. 
În primul rând, atributele acestea, pe care le-am enumerat, sunt — 
aşa se numesc ele în teologia naturală — inadecvate; adică, dacă eu 
spun că Dumnezeu este spiritualitate, rațiune, prin aceasta n-am spus 
că Dumnezeu este o ființă rațională în felul în care eu sunt rațional. 
Când eu spun despre mine că sunt rațional, atunci afirm că una din 
calitățile mele este și rațiunea sau raționalitatea sau spiritualitatea, 
că, vasăzică, o parte din mine însumi este reprezentată sau este 
tradusă prin lumea cealaltă în acest atribut, al raționalităţii; când zic, 
însă, că Dumnezeu este rațional, spun cu totul altceva. Dumnezeu 
este o infinitate de atribute, Dumnezeu este însuși infinitul. Spinoza 
consideră substanța ca fiind ea însăși infinitus atributis. Infinitatea 
aceasta de atribute îmi este mie necunoscută. Pe de altă parte, 
infinitatea aceasta de atribute nu reprezintă părți propriu-zis din 
divinitate, ci sunt, pur și simplu, semne ale divinității. Eu nu pot să 


spun despre divinitate că este rațională în același fel în care sunt 
rațional eu — spuneam adineaori. Pentru ce? Pentru că raționalitatea 
epuizează un caracter al meu, dar ea nu poate să epuizeze un caracter 
al divinității, pentru simplul motiv că divinitatea este inepuizabilă în 
orice direcțiune. Aceasta însemnează că limbagiul pe care-l 
întrebuințăm noi, în această atribuire de calități, divinității, este 
inadecvat. 


5. Exprimarea indeterminată a divinătăţii prin limbaj 

În al doilea rând, limbagiul acesta este indeterminat, 
nedefinitoriu, irelevant; adică, ceea ce afirm eu despre divinitate 
printr-un atribut al meu nu numai că nu dă o parte completă din 
divinitate, adică nu numai că nu epuizează divinitatea, deci nu numai 
că nu este adecvat, dar mai are încă un defect: limbagiul acesta 
exprimă mai mult o asemănare a divinității sau a ceva din realitate 
cu divinitatea, decât divinitatea însăși, altfel spus, calitatea 
fundamentală a limbagiului, sau defectul, dacă voiţi, constă în aceea 
că este analogic; nu este exprimare proprie, directă, ci exprimare prin 
analogie. 

Lucrul acesta se vede foarte bine în domeniul vieţii religioase 
realizate. Ce este, în literatura greacă de exemplu, frica aceea, 
neputința și lipsa de curaj de a determina divinitatea? Pentru că este 
spus precis în toată literatura greacă, în toată literatura clasică 
religioasă din filosofia greacă, ceea ce este Dumnezeu: Dumnezeu 
este ceea ce nu se poate spune. Și nu este numai afirmaţia logică: nu 
se poate exprima Dumnezeu, ci și un fel de reţinere, o lipsă de curaj 
de a ataca problema însăși; lipsă de curaj care nu este numai în 
literatura religioasă grecească, ci se găseşte, de pildă, în Biblie, în 
textul ebraic al Bibliei, Dumnezeu se numește Elohim și se mai 
numește Iahveh, dar niciodată numele lui Iahveh nu se cetește așa, ci, 
pretutindeni unde se găsește semnul, care este un semn prescurtat 
(nu este scris „Iahveh“, ci este un semn prescurtat), se cetește Adonai. 
Vasăzică, religiozitatea ebraică se sfia să numească pe nume și unde 
era Iahveh cetia Adonai, zicea: „Adonai Elohim“ iar nu „Iahveh 
Elohim“. 

Ce este Cabala ebraică? Numerele 1-10 însemnează fiecare ceva. 
Zece însemnează Dumnezeu, dar zece nu se scrie niciodată și nu se 
pronunță. Se scrie nouă plus unu. De ce? Este tocmai groaza aceasta 
de a determina divinitatea, groaza de răspunderea pe care o are când 
îşi cunoaște omul însuși imposibilitatea de a face această 


determinare. 

Vasăzică, în adevăr există o discrepanță între determinările 
acestea secundare ale divinității și divinitatea însăși, care pornește 
din faptul că, în această operație, spiritul omenesc este lipsit de 
revelațiune și este, prin urmare, constrâns să întrebuințeze mijloace 
din lumea de toate zilele, și atunci, singura cale care-i mai rămâne 
pentru ca, totuşi, cu elementele din viaţa de toate zilele, să treacă în 
planul celălalt al vieţii religioase propriu-zise, este un fel de 
dislocare, de schimbare a funcțiunii cuvântului; de unde cuvântul are 
în viața logică un înțeles precis, cu o anumită indicație obiectivă, 
dincoace capătă o funcțiune distinctă; nu mai este o funcțiune direct 
indicativă, ci indicativă prin ocol și o funcțiune oarecum denaturată; 
pentru că, una este indicarea unui lucru direct și alta e indicarea 
lucrului prin analogie, una este indicarea lucrului direct și alta 
indicarea lucrului cu conștiința că această indicare este inadecvată. 


6. Aproximarea divinului 

Deci, vedeţi, caracterul acesta de specificitate a vieţii religioase se 
generalizează și în cadrul acestor determinări, în care totuși intră un 
element din ordinea logică, care este realitatea sensibilă însăși. Ei 
bine, tocmai pentru că în aceste determinări secundare ale divinității 
intră acest element din ordinea logică, tocmai pentru că, prin urmare, 
în această cunoaștere noi nu stăm sub imperiul revelaţiei, ieşim din 
cadrul procesului de revelaţie, tocmai de aceea adevărurile pe care 
noi le emitem în această operaţie nu sunt adevăruri absolute, ci ele 
sunt pasibile de aproximaţie. De aceea Dumnezeu este în unele 
religiuni răzbunător, iar în altele, atotiertător. Deci, coeficientul de 
bunătate și de iubire este unul într-un caz și altul în celălalt caz. De 
aceea, pentru o religiozitate Dumnezeu este voință creatoare, iar 
pentru alta Dumnezeu este logos, gândire creatoare mai înainte de 
orice. Este aci un proces în care omenescul se amestecă cu divinul, 
adică un proces în care omenescul încearcă să definească divinul în 
funcțiune de omenesc. 


7. Aspectul istoric al atributelor secundare 

Evident, din cele ce am spus, vedeţi că intră un element istoric în 
toată acesta a doua opiniune, adică este condiționată determinarea 
aceasta secundară a divinității de elementul acesta extrareligios. Dacă 
în determinarea divinității intră elementul acesta, cunoașterea 
universului, înseamnă că  concepțiunea universului, structura 
sufletească — mai exact — care determină această anumită 


concepțiune a universului, adică etosul, ierarhia valorilor, a unui 
moment și a unei rase, sunt elemente determinante în coloratura ce o 
va lua această a doua caracteristică a divinității. Deci, atributul 
secundar al divinității închide întotdeauna într-însul un element 
istoric, care este structura spiritului, a rasei în care acel act religios 
trăiește. 

„Rasă“, propriu-zis, este numai un fel de a vorbi. Eu nu știu precis 
ce este rasa. Eu, când spun cuvântul acesta, vreau să înțeleg toate 
elementele de contingență, de istorie, de timp și de spațiu care 
determină, la un moment dat, o structură spirituală. Fi bine, 
problema aceasta este de cea mai mare însemnătate. Ea ne fereşte 
domeniul vieţii religioase de exclusivitate. Exclusivitatea are, în viața 
religioasă, două pricini, sau o pricină care lasă să cadă rezistența 
fundamentală pe elementul rațional și alta care lasă să cadă 
rezistența fundamentală pe elementul revelațiunii. Gnosticismul, de 
pildă, care zice că totul poate să fie rațional în viața religioasă, totul 
poate să fie redus la rațiune și se explică prin rațiune, evident că va 
spune: nu pot să existe, pentru un om în toată firea, două religiuni, 
pentru că unul este adevărul logic; prin urmare, toată lumea trebuie 
să se apropie de acesta — adevăr care să cadă în absolut. Pe de altă 
parte, viaţa sau concepțiunea religioasă care lasă să cadă accentul 
fundamental pe revelaţiune zice: nu pot să existe două religiuni care 
să fie exact valabile, pentru simplul motiv că adevărul religios este de 
origine revelatoare, revelat, și în domeniul revelaţiunii nu există 
grade de adevăr, ci adevăr pur şi simplu, adevăr absolut. Pe de o 
parte, avem spinozism, dacă voiți o religiune intelectualistă, 
religiunea metafizicianului de observaţie; pe de altă parte avem, ca 
tip specific, religiunea catolică, între una şi cealaltă stăm noi, care 
admitem că există și elemente care le căpătăm prin revelațiune, dar 
că sunt și elemente care sunt din realitatea istorică. Și, în momentul 
în care noi nu putem să neglijăm, nu putem să negăm că există și 
realitatea istorică, existența de fapt a acestei realități istorice, în acest 
moment nu putem să negăm și egala îndreptăţire a diferitelor 
religiuni, a diferitelor forme de viaţă religioasă. Există un catolicism, 
precum există un ortodoxism; există un iudaism, precum există un 
elenism; există toate felurile de religiuni care corespund, în adevăr, 
unei structuri spirituale existente. 


8. Despre structura spirituală a creștinului ortodox 
Dar ce înseamnă structură spirituală în adevăr existentă? Dacă, de 


pildă, noi avem conștiința că suntem creștini, în afirmaţia aceasta de 
toate zilele: „sunt creştin“, creștin ortodox sau pravoslavnic, 
înseamnă că sunt creștin? A avea o viață religioasă specifică 
înseamnă a trăi, chiar inconștient, această viaţă religioasă, specifică. 
Adică, este creștin cineva care trăiește — nu în viața de toate zilele, 
în viaţa practică, pentru că v-am spus că problema aceasta nu ne 
interesează — în viața religioasă, care, ca structură spirituală, se 
suprapune cu etosul religiunii creştine și nu este creştin acel care nu 
are structura spirituală superpozabilă, care nu cunoaște, în domeniul 
acesta al spiritualității, congruența. Vasăzică, elementul istoric există, 
dar elementul istoric nu se confundă cu ceea ce credem noi despre el, 
ci elementul istoric este un lucru pentru sine, de care noi putem să 
luăm cunoștință sau nu. Dacă, de pildă — în altă ordine decât cea 
religioasă, căci lucrul este același —, dacă eu spun că sunt român, și 
într-o bună zi îţi vin cu un sistem de filosofie științifică, d-ta o să ai 
dreptul să te îndoiești, dacă cunoşti puţin structura spirituală a 
românului, o să știi că știința și cu spiritul științific nu au nimic a face 
cu această structură spirituală. Evident că atunci când cineva care 
zice că este român ar voi să-ți expună un sistem de filosofie, trebuie 
să-ți ridici îndoielile și trebuie să te gândești că sunt influențe din 
afară, care încă nu au fost disparate, nu au trecut încă între pietrele 
de moară, ca să se aleagă ce este bun de ce este rău. 

Așa și cu elementul istoric în viața religioasă. Există o 
religiozitate proprie fiecărei religiuni, adică există o religiozitate 
proprie fiecărei istorii, şi nimeni nu are dreptate propriu-zis să 
încalce acest domeniu. 

Dar aceasta nu însemnează că religiozitatea proprie fiecărei istorii 
este religiozitatea pe care acea istorie o are la cunoștință, ci ea poate 
să fie ceva cu totul diferit. De aceea, totdeauna când se vor face — aș 
zice — monografii spirituale religioase, o să vedeţi că întotdeauna 
formele dogmatice nu se acoperă cu cele reale, pentru că formele 
dogmatice scrise au totdeauna o întindere mai mare, adică sunt mai 
abstracte și, deci, pe o treaptă de generalizare mai mare, mai sus 
decât viața practică. Noi toți suntem ortodocși: grecii, românii, 
bulgarii, sârbii, rușii; dar este o fundamentală deosebire între 
ortodoxia noastră și cea rusă. Cine crede că întărirea conștiinței 
religioase române va veni din contactul cu Rusia, se înșeală. Pentru 
ca să vă dați seama cât se înșeală, v-aș aduce aminte un fapt istoric, 
că pe la anul 1050, când deja Biserica de Răsărit era schismatică față 
de Apus, Biserica din Apus găsea minunate motive de înţelegere, 


asemănări spirituale cu Biserica din Rusia. Și ca să vedeţi încă o dată 
cât de apropiat și cât de depărtat este sufletul rusesc de spiritul 
nostru, vă arăt că nici un intelectual din România, Grecia sau 
Peninsula Balcanică, care în adevăr a trăit tradițiunea și realitatea 
vieţii de aci, n-a trecut la catolicism, pe câtă vreme o mulțime de 
intelectuali ruși au trecut. Citez cazul lui Soloviov și Merejkovski. De 
ce un tip așa de reprezentativ ca Soloviov izbutește să treacă la 
catolicism? Pentru că erau anumite apropieri de structură ontologică 
între mesianismul rusesc și universalismul catolic. Această idee de 
universalitate nu ne intră nouă în cap. 

Pentru noi nu există o singură credință și necesitatea unei singure 
credințe; pentru noi există altceva: imposibilitatea pentru fiecare 
dintre noi de a avea altă credință decât aceea pe care o avem. Atât și 
nimic mai mult. De aceea, cum vorbeam și în altă prelegere, poate că 
singurul principiu din conștiința noastră care este în adevăr crescut 
de la noi, de aci, este principiul privitor la viaţa religioasă: toate 
confesiunile sunt libere în Ţara Românească, dar nici una n-are 
dreptul să facă prozeliți. În acest articol din Constituţie trăiește, în 
adevăr, toată tradițiunea noastră spirituală, trăiește conștiința că 
există un element istoric în viața religioasă; acel element istoric leagă 
viaţa religioasă de anumite forme istorice; și că originalitatea și 
drepturile de îndreptățire au o varietate de forme istorice, adică 
neapărat dreptul de îndreptăţire a existenței unei varietăți de forme 
de viaţă religioasă. 

Vom vedea, în lecțiunea viitoare, care sunt anume determinările 
secundare. 


XV. Alte atribute ale divinului 


[9 mai 1925] 

1. Tipuri religioase și valori religioase. Pentru preîntâmpinarea 
unor obiecțiuni principiale 

2. Spiritualitate umană și spiritualitate divină 

3. Dumnezeu și câteva categorii generale ale realității (număr, 
timp, spațiu, mărime) 

4. Existenţa lui Dumnezeu în lume. Imanența 

5. Caracterul nedeterminat al atributelor și mecanismul 
determinărilor 

6. Concluzie generală cu privire la viața religioasă 


Am început în prelegerea precedentă să vă dau câteva lămuriri 
asupra structurii determinărilor secundare ale divinității, considerate 
în totalitatea lor generică. Îmi dau seama că ceea ce v-am spus nu 
poate să fie admis dintr-o dată, așa cum a fost înfățișat, în primul 
rând pentru că felul meu de expunere nu este acela al dovedirii 
acestor lucruri, ci pur şi simplu al afirmării. Îmi dau seama, pe de altă 
parte, că dificultatea cea mai însemnată în asemenea operaţie de 
înfățișare a principiilor generale ale filosofiei religiei stă în faptul că 
ne mișcăm într-un plan deosebit de realități decât al vieţii de toate 
zilele și că trebuie să transpunem acest plan de realități tocmai în 
limbajul pe care-l întrebuințăm în viața noastră obișnuită. Vasăzică, 
toată stăruința mea, accentuarea mai mult prin afirmațiuni a 
deosebirilor esenţiale care există între actul religios și domeniul vieții 
religioase, și între actele obișnuite și domeniul vieţii logice, toată 
accentuarea aceasta avea de scop tocmai să vă pregătească pentru o 
transpunere în alt plan de realități decât cel obișnuit. Nu știu dacă 
există și pentru d-voastră necesitatea aceasta sau nu știu dacă ați 
ajuns la concluzia că, în adevăr, avem de-a face cu două domenii 
deosebite; pentru că experiența d-voastră personală nu poate să-mi 
fie direct cunoscută, ca să începem cu o consideraţie pregătitoare. 


1. Tipuri religioase și valori religioase. Pentru preîntâmpinarea 
unor obiecţiuni principiale 

Ce încercăm noi să facem aci? Unii dintre d-voastră vor crede că 
încercăm să constituim un sistem filosofic religios sau să construim o 
structură spirituală, care va fi existând sau nu, care, înainte de toate, 
ar avea în foarte mare măsură un element subiectiv. Cine crede așa, 


se înșeală: eu nu spun nimic despre mine şi nici ceea ce cred eu 
despre toate stările acestea sufletești spirituale, ci eu încerc o 
explicare a unei realități. Există tipuri religioase în omenire și există 
valori religioase. Aceste tipuri și valori religioase sunt de obicei 
considerate din două puncte de vedere deosebite. Un punct de vedere 
este acela obiectiv-științific. Din acest punct de vedere, viața 
religioasă a persoanei religioase este o anomalie, o anormalitate. Știți 
că pentru medicină majoritatea sfinților sunt cazuri de isterie, că 
Sfânta Tereza a fost isterică, Ruysbroeck Admirabilul[15a] a fost un 
om a cărui diagnoză nu s-a pus încă, dar merge foarte mult înspre o 
psihoză. Acesta este punctul de vedere științific, cu instrumentele 
noastre de cercetare a acestei noi lumi de valori, care constituie viața 
religioasă, nu avem altă concluzie: Sfântul Francisc d'Assisi, un om 
slab de minte, Sfânta Catarina da Siena, o îndrăgostită nenorocită 
eţetera; nu există posibilitate de apreciere a acestor lucruri în cadrul 
vieţii ştiinţifice și în cadrul logicei normale, decât această etichetare 
ca anormal. Și atunci, sau admitem punctul acesta de vedere, sau 
trebuie să căutăm altul. Celălalt punct pe care-l enunțam este un 
punct de vedere obiectiv, necritic; adică, nu se spune că toți 
iluminații aceştia au fost nebuni, ci se spune că au fost oameni 
distinși, și, cu atâta, punct, fără nici o explicaţie. 

Întrebarea care se pune pentru noi este dacă avem dreptul să 
negăm dintr-o dată sau să punem atribute peiorative la o întreagă 
serie de valori spirituale, dacă avem dreptul să trecem dintr-o dată 
sub bănuiala nebuniei o eflorescentă de viață spirituală a omenirei. 
Sfânta Tereza a fost nebună, dar de la ea a rămas o capodoperă 
literară eţetera. Ce facem cu producţiile acestor oameni? Sunt pur și 
simplu producţiile unor nebuni? Sunt ele lipsite de valoare? Au 
numai o valoare estetică oarecare? Nu trebuie să uităm încă un lucru, 
că toți oamenii aceștia reprezintă pentru conștiința omenească un 
moment al culturii, adică un moment de echilibru stabil al 
spiritualității; că oamenii aceștia pe care medicina îi consideră 
nebuni au fost oameni totuși perfect împăcaţi cu ei înșiși sau pe calea 
împăcării cu ei înșiși; că, prin urmare, din punctul de vedere al 
practicei spirituale şi al idealurilor pe care le stabileşte viața noastră 
spirituală, oamenii aceştia au atins un summum. Și atunci, care este 
posibilitatea de a aprecia totuși aceste valori după cuviință, de a 
dovedi că valorile acestea au o valoare pozitivă? Nu este decât una, și 
anume tocmai aceea de a admite, indiferent de orice experiență 
personală, că trebuie să fie, totuși, și un alt criteriu de valorificare a 


valorilor spirituale decât criteriul logicei obișnuite și decât criteriul 
pe care ni-l dă examenul actelor aparente sub logica obişnuită. Avem 
un instrument de indicare a acestor fapte, care este unul și același, 
atât pentru examenul obișnuit logic, cât și pentru examenul acesta 
religios. Şi atunci, toate determinările pe care experiența religioasă le 
acordă divinității trebuie să fie supuse unui corectiv; adică, ele nu 
sunt, cum spuneam în prelegerea precedentă, adecvate și revelante 
prin ele însele, ci că unele sunt mai mult de indicaţiuni generale, 
unele sunt mai mult de analogie. Vasăzică, sub beneficiul acestor 
obiecțiuni principiale trebuiesc privite și considerațiunile care vor 
urma, precum și cele expuse în prelegerea trecută. 

Vedeţi, prin urmare, care este fundarea — indirectă, dacă voiți, 
printr-un fel de a contraria — distincțiunii fundamentale între aceste 
două domenii de valorificare, și anume, domeniul de realitate. 


2. Spiritualitate umană și spiritualitate divină 

Dacă ne gândim la divinitate și încercăm să o definim, adică 
încercăm să o determinăm, primul atribut care i se cuvine este acela 
al spiritualității; adică, Dumnezeu este o forță care a creat tot ceea ce 
există, care există prin sine însuși, care este infinit, şi că această forță 
creatoare şi infinită nu este o forță oarbă oarecare, ci este o forță 
spirituală. Aceasta o afirmă religiozitatea în general despre 
Dumnezeu, despre voinţa supremă. 

Cuvântul acesta „spiritual“ este luat din experiența noastră 
obișnuită. Când omul atribuie voinței supreme spiritualitatea, el nu 
face propriu-zis decât să ia ceva care există în domeniul realității 
sensibile, el îl acordă acestei voințe supreme care transcende lumii. 
Unde se găsește spiritualitatea? În lume. Și anume, unde, mai precis? 
În om. Vasăzică, atributul acesta al spiritualităţii nu este decât o 
proiectare a spiritualității umane asupra divinității, adică asupra 
ființei supreme. Deci spiritualitatea nu este un atribut care s-ar 
deduce logic, care s-ar deduce analitic din caracterele sau din 
atributele formale ale divinității, ci este ceva a cărei posibilitate de 
existență este condiționată în primul rând de cunoașterea omului de 
către el însuși, adică de către conștiința umană. Numai în momentul 
în care omul își dă seama de existenţa spiritualităţii în el însuși, el ia 
cunoștință de această spiritualitate și poate să atribuie calitatea 
aceasta și fiinţei supreme. 

Dar omul nu este decât o parte din univers. Omul este spiritual și 
Dumnezeu este, iarăși, spirit. Se spune: spirit este Dumnezeu și cel ce 


se închină lui se închină cu spiritul și cu adevărul. Cum ajungem noi 
ca o calitate a noastră, proprie şi personală, și încă o calitate care 
reprezintă numai o parte din noi înșine, să o proiectăm și să o 
atribuim divinității, atunci când cadrul divinității este mult mai larg 
decât noi, când noi înșine suntem numai o parte a realității, iar 
spiritualitatea este numai o parte a noastră? 

Când noi începem să ne deosebim pe noi în univers, o facem și în 
virtutea faptului că noi suntem ființa supremă, pe câtă vreme restul 
universului, nu. Și atunci, care este drumul pe care-l urmează viața 
religioasă, pentru ca să poată atribui totuși acest atribut parțial al 
omului, divinității? Procesul este treptat; adică, este adevărat că noi 
am început prin a ne deosebi pe noi de lumea cealaltă, prin 
descoperirea spiritualității noastre. Dar în momentul în care noi, ca 
voinţă, ca spirit, începem să gândim asupra lui Dumnezeu, pentru ca 
să ajungem la această determinare, procedăm mai întâi la o lărgire a 
spiritualității; și anume, însuflețim și spiritualizăm întreaga existență, 
şi numai după ce acest proces de spiritualizare a întregii existențe 
este defintiv efectuat, numai atunci se trece mai departe și calitatea 
aceasta de spirit este atribuită și lui Dumnezeu. Acesta este iarăși un 
fapt de domeniul experienței religioase. Pomeneam adineaori de 
Sfântul Francisc d'Assisi. Este cunoscută foarte bine această minunată 
figură din istoria spirituală a omenirii: trăia în mijlocul naturii, 
vorbea cu păsările și credea că în orice obiect din realitate nu este 
decât un alt suflet, un alt spirit, o altă formă. Unii dintre d-voastră 
cunoaşteţi poate și minunatul lui imn de laudă către Dumnezeu: „Te 
voi lăuda, Dumnezeule, pentru fratele meu soare; Te voi lăuda, 
Dumnezeule, pentru sora mea, lună“ eţetera. Toate lucrurile 
neanimate devin frații şi surorile lui, adică toate lucrurile sunt 
înfrăţite cu el. Cum? Sunt de aceeași esență cu el. 

Vasăzică, în adevăr procesul acesta de spiritualizare a întregii 
existențe face parte din domeniul experienței religioase, este un fapt 
precis, întâmplat, pe care-l luăm din domeniul vieţii religioase, din 
însăși viața religioasă. 

Deci spiritualitatea poate să fie atribuită lui Dumnezeu pe calea 
aceasta, a determinărilor de la om în sus. Poate să fie atribuită lui 
Dumnezeu numai atunci când spiritul a îmbrăcat toată existența. 
Spirit este, prin urmare, un atribut al divinității pe care noi îl 
precizăm în raport cu noi înșine plecând de la cunoașterea noastră. 

Evident, eu nu ignor dificultatea care urmează în teorie din 
această afirmație. Spirit este Dumnezeu și spirit este și omul. 


Atributul de spiritual se cuvine și unuia și altuia. Dar câtă deosebire 
este în viața religioasă de la spiritualitatea Dumnezeu până la 
spiritualitatea om? În primul rând, omul este în mijlocul naturii, 
omul este o parte din natură. Raporturile dintre spiritualitatea umană 
şi existența în genere sunt, aş zice, sub un anumit raport, dintr-un 
anumit punct de vedere, aproape nule. Soarele există, fără să-i pese 
dacă eu știu de existența lui sau nu. Soarele luminează nu numai pe 
cei buni, ci și pe cei răi, nu numai pe cei deştepţi, ci şi pe cei proști. 
La ce servește spiritul meu, dacă în raporturile mele cu realitatea el 
nu poate să schimbe nimic din ceea ce este? Și totuși, Dumnezeu, 
care este şi el spirit, este altfel, el este creatorul întregii realități. 
Recunoașterea neputinței omenești şi recunoașterea deosebirei 
esențiale dintre spiritualitatea umană și spiritualitatea divină este una 
dintre marile tragedii ale sufletului omenesc. Ea stă, între altele, la 
originea din punct de vedere social și medical, care este foarte des 
întâlnită în istoria omenească, și care se cheamă ascetism. 

Ascetismul nu pornește decât tocmai din convingerea indiferenței 
universului față de mine însumi ori din convingerea incapacității 
spiritului uman de a influenţa asupra legilor acestui univers. 

Contrapozițiunea ascetismului este umilința, care este tocmai 
conștiința neputinței acesteia. Propriu-zis, ascetismul este consecința 
practică a acestei umilințe, adică a conștiinței neputinței mele. 


3. Dumnezeu și câteva categorii generale ale realității (număr, 
timp, spațiu, mărime) 

Cu aceste considerațiuni vedeţi, dintr-o dată, și ce înseamnă 
propriu-zis spiritualitate în domeniul divin față de spiritualitate în 
domeniul uman; cuvântul acesta de spirit și spiritual trebuie să capete 
în domeniul experienței religioase un alt sens decât sensul obișnuit. 
Deci, privind pe Dumnezeu sub categoriile generale și unitare ale 
realității, noi găsim alte caractere ale lui. Știm care sunt categoriile 
cele mai generale ale realității: numărul, timpul, spaţiul și mărimea 
(mărimea, în sensul întinderii spaţiale). 

Dumnezeu, sub raportul numărului, este unic, dar unic nu în 
sensul de un exemplar. Am vorbit și la şedinţa trecută de seminar 
ceva în legătură cu numărul. Un obiect este unic, în termeni 
obișnuiți, atunci când el se poate raporta la clasa unu, adică este unic 
atunci când ar cădea în sfera conceptului unu. Unic este, spre 
exemplu, din acest punct de vedere, ceasornicul pe care-l avem în 
față, pentru că corespunde clasei numărului unu și unic mai este, în 


afară de aceasta, pentru că nu poate să mai fie un alt obiect, exact la 
fel, aşa cum este acesta. Unic deci, întâi, pentru că corespunde clasei 
unu, și unic în al doilea rând, sub raportul identității. Dar Dumnezeu 
nu este unic în acest fel, nu poate să fie unic în acest fel, pentru că el 
este peste orice număr, el este infinit, el este absolut. Numărul 
material nu poate să fie aplicat divinității, el este nemăsurabil, adică, 
mai exact, este nenumărabil și, în cazul acesta, unicitatea lui 
Dumnezeu nu corespunde numărului unu, ci este pur și simplu 
unicitate. Dumnezeu este singurul obiect — dacă voiți să-i zicem aşa 
— al cărui concept corespuzător este unul și același lucru cu obiectul. 
Nu este deosebire, în această privință, între concept și obiect. Obiect 
şi concept sunt unul și același lucru în Dumnezeu. Nu există un 
concept, este un singur obiect și totuși există un concept al lui 
Dumnezeu, care este unul singur. Desigur, ceea ce spun acum pare 
cam neclar, dar toate acestea nu sunt decât încercări de transpunere 
într-un alt plan. Când spun: „unicitatea lui Dumnezeu“, nu spun, prin 
urmare, măsurabilitatea sau racordarea lui Dumnezeu la unitate, ci 
spun pur și simplu ceva în afară de concepția unicităţii; unic și 
unicitate, cuvinte obișnuite, sunt cu totul altceva. El nu poate să fie 
numărabil și totuși îi zicem unic; sau, mai exact, noi îi zicem unic, 
dar cu rezerva că totuși noi știm că el nu poate să fie numărabil, sub 
raportul numărului. Sub raportul timpului, Dumnezeu este etern. Dar 
eternitatea aceasta a lui Dumnezeu, iarăși nu însemnează eternitate 
în toate timpurile — aceasta se zice altfel, propriu-zis se zice, 
sempitern. Eternitatea lui Dumnezeu este deasupra timpului, ea nu se 
măsoară pe timp, ea oarecum condiționează timpul, în măsura în care 
condiționează orice, evident, conform determinărilor primare. 
Eternitatea lui Dumnezeu însemnează capacitatea lui de a umple 
orice timp, de a fi în orice timp, de a face așa ca să nu existe nici un 
timp fără Dumnezeu. Existenţa veșnică, ziceam, sau existența 
sempiternă a unui obiect oarecare, însemnează pur și simplu 
persistența lui în caracterul timpului, pe câtă vreme existența eternă 
a lui Dumnezeu însemnează umplerea întregului timp, fiind totuși 
deasupra timpului, condiționând existența timpului. 

Despre spaţiu, sau în legătură cu spațiul, Dumnezeu este aci și 
pretutindeni. Proprietatea lui, în legătură cu spațiul, este ubicuitatea. 
Aceasta este pur şi simplu o absurditate din punct de vedere fizic, 
căci un anumit obiect nu poate să fie, într-un anumit moment, decât 
într-un anumit loc, nu poate să fie în același timp în două locuri, și cu 
atât mai puţin pretutindeni. Dacă Dumnezeu este ubicuu, dacă el este 


pretutindeni în același timp, aceasta însemnează că el este 
supraspaţial, că este pretutindeni, adică el umple toată realitatea. 

În sfârșit, Dumnezeu, în raport cu mărimea, este nemăsurabil. 
Probabil că, în afară de spiritualitate, această nenumărabilitate, 
această eternitate, această ubicuitate și această nemăsurabilitate a lui 
Dumnezeu sună cam ciudat. Am încercat, însă, la începutul lecțiunii 
trecute, să arăt că aceste caractere ale divinității sunt acordate veșnic 
în expresiunea religioasă, toate imnurile către Dumnezeu, în toate 
religiunile din lume, întrebuințează aceste cuvinte. Sunt ele cuvinte 
lipsite de sens? Atunci, evident că avem soluțiunea că toată viața 
religioasă este o viață anormală și că toți oamenii religioși sunt 
nebuni. Au ele o valoare anumită? Atunci, evident că sunt în alt plan 
de realitate, că, adică, cuvintele acestea indică anumite structuri și 
anumite stări care nu sunt în planul nostru, ci în alt plan de realitate. 
De aci, și aceste explicațiuni ale omului, care, sub raportul logic, sunt 
hotărât absurde.  Ubicuitate, eternitate, deasupra timpului, 
nenumărabilitate, evident, sunt vorbe degeaba din punct de vedere al 
științei şi al logicei, nu însă și din punct de vedere al științei 
religioase. 


4. Existenţa lui Dumnezeu în lume. Imanența 

În legătură cu acestea, ce însemnează immanetia Dei in mundo? Ce 
însemnează existența Lui Dumnezeu în lume? Tocmai ceea ce vă 
spuneam, că Dumnezeu este pretutindeni și totdeauna în univers. 

Mentalitatea aproximativ ştiinţifică — absolut necesară pentru 
construirea panteismului — a dat o explicațiune mai acceptabilă, sub 
raportul logic, acestei imanenţe a lui Dumnezeu. Zice: da, evident, 
Dumnezeu este imanent în univers, pentru simplul motiv că 
Dumnezeu şi universul sunt unul și același lucru; adică, universul, 
considerat în totalitatea lui, ca un tot organic, este unul și același 
lucru cu Dumnezeu. 

Nu voi analiza acum dificultatea în care cade soluțiunea aceasta a 


panteismului, a problemei teologice; dar, fapt — care este 
fundamental pentru experiența religioasă — este, totuşi, că noi 
simțim că în experiența religioasă este dat un Dumnezeu 
transcendent iar actul religios presupune — după cum am arătat 


acum câteva lecțiuni — acest obiect al divinității, deosebit de subiect. 
Prin urmare, dacă există o experiență religioasă care postulează sau, 
mai bine zis, care trăiește transcendent divinitate, și dacă totuși 
această experiență religioasă vorbește de această immanentia Dei in 


mundo, atunci aceasta nu este afirmarea panteismului, a identității lui 
Dumnezeu cu lumea, ci pur și simplu, așa cum explicam adineauri, 
este umplerea lumii de către Dumnezeu. 


5. Caracterul nedeterminat al atributelor și mecanismul 
determinărilor 

Determinări de acestea secundare, sau atribuiri secundare ale 
divinității, mai sunt o mulțime. Vă pomeneam de atottrăirea lui 
Dumnezeu, de iubirea veşnică a lui Dumnezeu, de autoputernicia lui 
Dumnezeu ețetera. O enumerare a tuturor acestor atribute, a acestor 
determinări secundare, nu este posibilă. Nu este posibilă, mai întâi, 
pentru că ele nu se pot deduce logic unele din altele și nici nu 
formează un sistem logic. Și nu este posibilă, în al doilea rând, pentru 
că numărul lor este infinit, și chiar dacă am totaliza toată expresiunea 
religioasă a omenirii de până acum, scrisă și nescrisă — ceea ce ar fi 
imposibil —, chiar dacă am căuta să precizăm toată această 
determinare, încă nu am putea spune că acestea sunt, pentru simplul 
motiv că experiența religioasă are posibilități infinite și nu putem să 
spunem că dacă nu a fost una determinată până acum nu va putea să 
fie mâine. Prin urmare, cred că, sub raportul sistemului, al metodei, 
este absolut indiferent pentru d-voastră dacă voi enumera cinci 
asemenea atribute, sau dacă voi enumera cinci sute. Principalul a fost 
pentru mine să vă dau o idee sumară de felul acestor determinări și 
de mecanismul determinărilor. 

În legătură cu acest mecanism, aş avea să mai adaug o singură 
observațiune: vă spuneam că spiritualitatea este atribuită lui 
Dumnezeu; prin urmare, este un fel de atribuire, voinței supreme, a 
unei calități proprii, a noastră. De îndată ce determinările acestea au 
dobândit, spuneam, ceva din noi înșine, și din experiența noastră 
logică, este evident că se pleacă totdeauna de la mărginit spre 
nemărginit. Ceea ce caracterizează, ceea ce deosebeşte atributele lui 
Dumnezeu de atributele noastre sau de celelalte atribute ale realității 
sensibile este o diferență imponderabilă. Procesul prin care se face 
atribuirea aceasta, ați văzut, în rezumat, este ceea ce numește 
matematica un fel de a trece la limită; adică, eu lărgesc un atribut 
până la limitele, până la marginile lui posibile. De exemplu, bun, 
bunătate, are atâtea grade. Asemenea, spre exemplu, puterea. Atribui 
bunătăţii gradul infinit, atribui puterii gradul infinit, și atunci evident 
că avem atribute ale divinității. 

Dar gradele acestea infinite nu au ceva precis și oricât s-a încercat 


matematica în timpul din urmă, şi acum vreo 15-20 de ani, să 
introducă cantitatea aceasta de infinit actual, nu a izbutit să-l 
transforme într-un concept care să poată să fie înţeles, ci el a rămas 
numai un semn. Infinitul rămâne întotdeauna o tendinţă, o limită, 
ceva către care se tinde întotdeauna. 

În domeniul vieţii religioase, calitatea aceasta sau gradul acesta 
de infinit, al fiecărui atribut în parte, nu înseamnă propriu-zis 
infinitul matematic, ci înseamnă pur și simplu suprimarea analogiei. 
Adică: eu sunt bun și Dumnezeu este bun, dar Dumnezeu este infinit 
mai bun decât mine. Numai ca intensitate? Probabil că nu. Și 
calitativ, infinit mai bun decât mine. Vasăzică, atributul de infinit nu 
mai reprezintă, deși procesul este tocmai prin trecere la limită, 
procesul de trecere la limită din domeniul obișnuit al logicei. 
Calitățile lui Dumnezeu sunt infinite, înseamnă, ceea ce-mi atribui eu 
mie, sau ceea ce descopăr eu în mine, și în realitatea sensibilă, 
trebuie să fie cuprins în Dumnezeu; numai că este cuprins în 
Dumnezeu într-un alt fel, într-un fel pe care nu-l pot determina, dar 
pe care totuși trebuie să-l numesc într-un chip sau altul, și atunci îi 
zic infinit. Dumnezeu este infinit mai bun decât mine, bunătatea lui 
este diferită de a mea, nu numai sub raportul gradului, al infinității, 
ci pur și simplu absolutul deosebit, după cum eu, omul, sunt absolut 
deosebit de Dumnezeu. 

Vasăzică, procesul acesta de trecere la limită, pe care l-am mai 
pomenit o dată, nu este valabil în viața aceasta religioasă pur și 
simplu, așa cum este valabil — hai să zicem — în matematică, ci 
capătă aci și el, ca și toate celelalte funcțiuni ale noastre, ca celelalte 
procese, o funcțiune de analogie. 


6. Concluzie generală cu privire la viața religioasă 

Cam acestea erau lucrurile pe care, în genere, aveam să vi le spun 
în legătură cu viaţa religioasă și în legătură cu sistematizarea, în tot 
schimbătoare, a considerațiunilor asupra vieţii religioase. Evident că 
toate aceste considerațiuni ale mele, toate expunerile mele, au avut 
un caracter foarte puţin istoric. Adică, m-am preocupat foarte puțin 
în fața d-voastră și în chip expres de ceea ce cred ceilalți oameni, de 
ceea ce cred filosofii despre lucrurile asupra cărora am avut onoarea 
să mă întrețin cu d-voastră. 

Totuși, pentru că suntem la Universitate și pentru că mentalitatea 
ştiinţifică, oricât am trece noi în domeniul vieţii religioase, este un 
component peste care nu se poate trece, aș vrea ca în ora următoare 


să vă caracterizez, în câteva linii, punctele de vedere care au 
predominat în expunerea mea, în comparaţie cu punctele de vedere 
ale filosofilor care s-au ocupat de lucrurile acestea. 

Aș voi să fac, în lecțiunea viitoare, ca încheiere, un fel de scurt 
istoric al filosofiei religiunii, în veacul al XIX-lea mai cu seamă. 


[15a]| În textul litografiat: „Viasbroc Admirabilul“. Jan van 
Ruysbroeck (n. la Ruysbroeck, 1293 — m. la o mănăstire în apropiere 
de Bruxelles, 1381), mistic flamand. Ediţii: Omera omnia (Koln, 
1552), Opera (1706), Werke (1848), Werke (6 vol., 1858-1869), 
Werke (4 vol., 1944-1948). 


XVI. Schiţă istorică a filosofiei religiei 


[15 mai 1925] 

1. Catalogare a curentelor și a pozițiilor 

2. Câteva încercări sporadice (engleze, franceze, italiene) 

3. Germania — ţara de origine și patria înfloritoare a filosofei 
religiei 

4. Privire generală asupra pozițiilor istorice 

5. Tipuri logic-obiective ale religiei contemporane: 
protestantismul, catolicismul și ortodoxia 


1. Catalogare a curentelor și a pozițiilor 

Vom face în prelegerea de azi un fel de schiță istorică, în care să 
înfățișez deosebitele curente din filosofia religiei, așa cum s-au 
prezentat ele, și să clasez în cadrul acestei schițe punctul de vedere 
pe care l-am urmat în prelegerile pe care le-am făcut anul acesta. 

Să precizăm de la început că schița aceasta nu se raportează 
propriu-zis la religie și nici la filosofia religiei, așa cum întâmplător a 
fost făcută de un gânditor sau de altul, ci este vorba de o înfățișare a 
diferitelor curente și poziţii în cadrul disciplinei filosofiei religiei, în 
cazul în care discipline de acestea sunt înfățișate în chip conștient ca 
discipline închegate și de sine stătătoare. Vasăzică, nu este vorba de 
gândirea filosofică religioasă a omenirii, care formează o problemă 
distinctă, ci este vorba pur și simplu de o catalogare a sistemelor de 
filosofie a religiei apărute în gândirea omenească însăși, adică lucrări 
tipărite și titluri de cărți tipărite. 


2. Câteva încercări sporadice (engleze, franceze, italiene) 

Trebuie să mărturisesc că asemenea încercări de filosofie a religiei 
nu datează de prea multă vreme; numai către sfârșitul veacului al 
XVIII-lea au început să se codifice, și anume în filosofia kantiană. 
Vasăzică, Germania este ţara de origine a acestei discipline. Și, nu 
numai atât Germania este chiar și punctul unde a înflorit și s-a 
dezvoltat disciplina aceasta în tot decursul veacului al XIX-lea și până 
astăzi, încercările celorlalte țări de a face filosofie a religiei sunt mai 
mult sporadice, nu sistematice. Se găsesc câteva încercări la englezi și 
la francezi și, la începutul veacului al XX-lea, foarte interesante, deşi 
încă nu destul de închegate, în Italia. 

În ceea ce privește însă bibliografia engleză a chestiunii, mie mi 
se pare că problema este tratată dintr-un punct de vedere cu mult 


prea exterior; nu este deocamdată vorba în lucrările englezilor de un 
sistem al preocupărilor filosofico-religioase; nu este mai ales vorba de 
lucrări cu caracter, aș zice, statistic, lucrări care deocamdată să 
sistematizeze, nu faptele de gândire asupra religiei, ci faptele 
religioase însele. Vasăzică, bibliografia engleză a chestiunii cuprinde 
mai ales un fel de inventar al actelor religioase și, prin urmare, poate 
să iasă afară din preocupările noastre de astăzi. 

În ceea ce privește bibliografia franceză, ea se poate împărți cam 
în două: este o literatură filosofico-religioasă, care nu este decât o 
interpretare dogmatică; adică, nu tinde la constituirea unei discipline 
speciale, separate, ci este un fel de apologetică, un fel de descriere pe 
calea filosofiei a punctului de vedere religios al diferitelor confesiuni 
care existau. Așa, am pune de o parte lucrarea lui Sabatier, care este 
teoretician al protestantismului francez, de altă parte lucrările așa- 
numitei școli neotomiste franceze, în care cei mai însemnați 
reprezentanți ar fi Blondel şi Maritain. 

Vasăzică, este grupa de filosofie a religiei de o parte; cealaltă 
grupă este rezumată în opera filosofico-religioasă a lui Durkheim. N- 
are legătură directă cu preocupările noastre, pentru că este o 
încercare sprijinită pe o metodă pozitivistă; este, ca și școala engleză, 
mai mult un fel de a urmări faptele religioase însele în diversitatea 
lor și a le studia nu în esenţa lor, ci în manifestarea lor. Prin urmare, 
în adevăr, școala aceasta sociologică a lui Durkheim, atunci când 
atinge probleme religioase, ține mai ales la obiectivarea actului 
religios. Ea urmăreşte foarte de aproape, de pildă, problemele 
cultului, problemele de superstiție religioasă, întru cât ar fi în stare să 
trădeze un fond religios, dar nu tinde să facă o teorie a religiei 
plecând de la o analiză a actului religios. 

Rămâne școala italiană, pe care o numim așa mai mult ca un 
concept geografic decât ca unul filosofic sau logic; școala italiană, 
care este foarte interesantă prin manifestările ei foarte vioaie, cu 
foarte multe preocupări, dar care nu ajunge propriu-zis la o 
cristalizare și la o sistematizare a unui punct de vedere. Chiar în 
Italia, preocupări de acestea, de filosofie a religiei, se grefează și ele 
pe anumite interese, nu filosofice, ci religioase, cum ar fi cazul 
baptiștilor din Roma, care întreprinseseră o foarte interesantă mișcare 
religioasă. 


3. Germania — țara de origine și patria înfloritoare a filosofei 
religiei 


Rămâne, prin urmare, vrând sau nevrând, ca domeniu special al 
preocupărilor filosofico-religioase, Germania. 

Pentru ușurarea d-voastră, mai mult, adică pentru a nu ieși prea 
tare din cadrul în care priviți d-voastră, de obicei, evenimentele 
filosofice decât pentru înfățișarea realității, o să spun și eu ca toată 
lumea că filosofia religiei sau filosofia religiunii începe în Germania, 
cu Kant. 

D-voastră știți din alte studii, de la alte științe filosofice, ce a fost 
în fapt și cum se împacă, în tot, personalitatea aceasta a spiritului 
kantian cu toată activitatea. D-voastră știți, prin urmare, că se găsește 
în filosofia kantiană și un sistem de filosofie a religiei. Evident, nu se 
găsește el tocmai unde-l caută lumea, adică nu se găseşte în cartea 
cunoscută, Critica rațiunii pure, ci opera lui de religiune se găsește 
răspândită în toate cele trei Critice ale lui. Ce spune, în definitiv, 
Kant? 

Poziţia lui este netă. El spune că omul ia cunoștință despre 
divinitate, cunoaște, cu alte cuvinte, pe Dumnezeu, prin credință. 
Vasăzică, există un domeniu specific al faptelor religioase, al faptului 
religios, a cărui cunoaștere nu este numaidecât la-ndemâna rațiunii 
pure. Ar fi un instrument special de cunoaștere, care se numește 
credință, şi care credință dă omului posibilitatea de a cunoaște 
divinitatea. Acesta este primul element. Al doilea, că, totuși, această 
credință este în cadrul cunoștinței umane și în cadrul rațiunii umane 
(el întrebuințează chiar cuvântul „raţiune“) și că, ceva mai mult, 
religiunea, ca ceva constituit, adică atunci când se formulează, când 
se încheagă, când devine unitate organică de sine stătătoare, religia 
aceasta nu poate depăși limitele rațiunii pure. 

Vasăzică, este o specificitate, este pe de o parte, o recunoaștere a 
vieţii acesteia religioase în cadrul rațiunii. Veţi vedea către sfârșitul 
acestei lecţiuni ce semnificaţie are aceasta. 

Kant, prin pozițiunea aceasta pe care a pus-o, a îngăduit o 
mulțime de speculaţii. Unele dintre acestea au fost trase chiar de el, 
altele, de urmașii lui. Problema este în adevăr pusă la Kant în toată 
forma ei și de aceea nu m-am jenat nici eu să spun că, în adevăr, 
gândirea filosofico-religioasă începe cu Kant. 

Dacă în adevăr Kant este el figura centrală în toată filosofia 
religioasă germană, aceasta are neapărat nevoie de cercetare. Dar, 
termenii generali ai problemei sunt puși în Kant cu destulă 
preciziune; numai că el, introducând oarecum viaţa religioasă în 


domeniul rațiunii, face să înceteze propriu-zis autonomia vieții 
acesteia religioase și el însuși, în încheierile mai depărtate pe care le 
trage, plecând de la această bază, care este în fapt numai o 
teoretizare a lutheranismului, a protestantismului german, plecând de 
la aceasta, poate ajunge la un fel de identificare a religiunii cu 
morala, adică la atribuirea acelorași scopuri moralei și religiunii, 
nesubordonând pe una celeilalte, și lăsând pe una să treacă cu totul 
în cealaltă. 

Vasăzică, pozițiunea kantiană a îngăduit, chiar în cadrul 
autonomiei vieţii religioase —, a sfârşit prin a face să meargă și să 
contopească religiunea și morala, adică viața religioasă și viața 
practică,[16a] cum îi zicea el. 

Cele două laturi ale problemei puse de Kant desemnează două 
curente în speculațiunea postkantiană. 

Curentul care face să cadă accentul fundamental pe viața practică 
se continuă prin Fichte şi Schelling, care pleacă de la regulile faptului 
moral și, printr-o speculațiune mai degrabă mistică decât rațională, 
filosofică, cum ar avea ei pretenţiunea, să fi ajuns la o pozițiune 
oarecum exterioară, logică, obiectivă, care se poate caracteriza în 
istoria filosofiei prin denumirea aceasta de mistică a faptei. Adică, 
rădăcinile faptei, care singure sunt în conștiința umană, ajung să fie 
identificate cu un fel de origine divină. Adică, omul nu ar face, în 
toată viața lui morală care conduce activitatea lui practică, decât să 
reproducă într-un fel oarecare întinderea divinității. Deci, rădăcinile 
vieții practice sunt în divinitate. Aceasta este teza generală a lui 
Fichte şi Schelling. Acei care aţi citit celebra Atheismusstreit[16b] știți 
că, la un moment dat, Fichte a și fost dat afară de la Universitate 
pentru ateism. 

Latura cealaltă a problemei, adică afirmarea unui caracter de sine 
stătător, afirmarea autonomiei vieţii religioase este reluată de un 
urmaș al lui Kant, de Fries.[16c] Acesta pune originea vieţii religioase 
nu în rațiune, ci în sentiment. 

Un urmaș al lui Fries, și anume, van Calker[16d] (un olandez), 
urmează teoria aceasta a lui mai departe, transformând ceea ce era 
Glauben, adică ceea ce era credință la Kant și ceea ce era Gefühl la 
Fries, adică ce era la acesta din urmă sentiment, într-un proces 
specific care ar fi un fel de întrepătrundere mistică redată printr-un 
cuvânt înrudit logiceşte cu Ahndung. Ahnen însemnează a simți, a 
bănui, nu a vedea sau a pricepe. 


Dar, folosind acest cuvânt, Ahndung sau Gefiihl, școala aceasta a 
lui Fries nu este propriu-zis o şcoală fundamental deosebită de cea 
kantiană, pentru că simțul acesta trăieşte tot în cadrul conștiinței 
raționale umane și este și el pasibil de a fi aparent în anumite 
formule intelectualiste. 

Vă spuneam și altă dată că în adevăr Kant este un filosof 
intelectualist, cu toate cele trei Critici ale lui; este un filosof cu cele 
mai bune tradiții carteziene, tocmai pentru că el pretinde că toată 
viaţa noastră spirituală este, la urma urmelor, pasibilă de a fi fixată, 
aparentă în anumite formule ale rațiunii. 

În legătură cu Fries trebuie să mai băgăm pe Otto, şi în legătură 
cu Fichte şi cu Schelling, procedând de la Kant, pe Simmel și pe 
Natorp, care ajung la aceleași concluziuni oarecum intelectualiste. 

Pentru aceștia doi din urmă este o mică distincțiune care trebuie 
stabilită, și anume: Kant zicea că există o viaţă raţională și o viață 
alături de cea rațională, dar reducea aceste două vieți, le punea sub 
clopotul de sticlă, sub egida aceleiași acţiuni, a aceleiași puteri. Şi, 
atunci, vedeţi ce se întâmplă când ai două căi deosebite care, totuși, 
au ceva comun: este aproape de mintea omului discutarea 
posibilității dacă nu cumva aceste două căi sau se reduc una la alta, 
sau este una dintre ele singura valabilă. 

Spiritul omenesc are totdeauna această necesitate de simplificare. 

Deci, în faţa celor două grupe de fapte, filosofii posteriori s-au 
gândit dacă nu cumva una se poate reduce la cealaltă; în adevăr, 
Simmel și Natorp sunt de părerea aceasta, că propriu-zis religia nu 
face decât să fie un fel de construcție rațională care nu lucrează, însă, 
cu fapte precise de observaţie și nu lucrează cu fapte raționale, ci pur 
și simplu cu un fel de vize, cu un fel de aluziuni ale umanității. 
Aceasta este poziția lui Natorp și a lui Simmel, care nu este, în fapt, 
decât o continuare a unui punct de vedere al lui Herder. 

În afară de direcția aceasta, tot pornind de la Kant, s-a desfășurat 
o nouă filosofie a religiei, care este cea hegeliană. Hegeli16e] 
consideră religia ca un fel de, nu pregătire, ci ca un fel de fază 
premergătoare a filosofiei. Pentru el, a fi filosof înseamnă a avea o 
activitate spirituală prin excelență. Ea este stăpânită de toate legile 
rațiunii; în filosofie propriu-zis însemnează ideea care ia cunoștința în 
ea însăşi, deci pentru el filosofia este activitatea spirituală prin 
excelență. Ea este stăpânită de toate legile rațiunii. Filosofie propriu- 
zis însemnează ideea care ia cunoștință de ea însăși, deci ultima 
treaptă posibilă de dezvoltare spirituală, iar religia n-ar fi decât un fel 


de anticameră a filosofiei acesteia, o treaptă pe care spiritul omenesc, 
logosul cel absolut, spiritul uman în genere, trebuie să treacă pentru 
ca să ajungă la filosofie. Cu alte cuvinte, în esenţă, filosofia și religia 
trebuie să fie unul și același lucru, sunt amândouă tot metafizică, 
numai că metafizica aceasta în formă religioasă reprezintă o treaptă 
inferioară. Şi aci, un fel de ironie a istoriei, se înnoadă imediat 
propoziția lui Schopenhauer în istoria filosofiei, care spune că religia 
nu este decât un fel de metafizică pentru proşti. Schopenhauer spune 
că este metafizică pentru oameni care nu înţeleg metafizica propriu- 
zisă, sau, cum zice Hegel, mentalităţile care n-au ajuns încă să facă 
metafizică propriu-zisă, în cadrul și după metodele filosofiei. 

Cu această ramificare a problematicei filosofiei religiei epuizăm 
aproximativ veacul al XIX-lea. Îl epuizăm însă numai sistematic, nu și 
de fapt, pentru că încă nu am spus nimic despre Schleiermacher. [16f] 
El este cea mai importantă figură și, am putea spune, fondatorul 
filosofiei religiei. 

Evident că și el se leagă de Kant. Se leagă întru atât întrucât Kant 
şi Schleiermacher sunt oarecum reprezentanţii, cristalizatorii, 
formulatorii unei filosofii a religiei în legătură cu structura spirituală 
a protestantismului. Altfel, Schleiermacher este o figură cu mult prea 
de sine stătătoare, pentru ca să nu avem nevoie de antecedentul 
istoric pe care îl numim existenţa lui Kant. Schleiermacher afirmă, cu 
o preciziune fără de pereche până la el, independenţa, autonomia 
vieții religioase. Există, prin urmare, o grupă de fapte spirituale 
omenești care nu se poate deduce din alte fapte, a căror natură — 
zice el — este oarecum asemănătoare cu aceea a simțurilor și în care 
rezultatele ei pot să ajungă la o formulare rațională, la o formulare 
adică în funcție de reprezentare. Acum, evident, și Fries a făcut 
aceeaşi afirmațiune; adică, și Fries a spus că simţul este la baza 
actului religios, la baza legii religioase, numai că simţul acesta al lui 
Fries — și aceasta se vede la urmașul lui, Otto — este tot ceva în 
cadrul rațiunii. De aceea și Otto, care precizează punctul de vedere al 
lui Fries, a spus lucrurile cam încurcat și nu destul de sistematic. Otto 
este un raționalist pur. El zice: sunt urmașul lui Fries, fac parte din 
acea Friesische Schule, însă am legătură prin Fries cu Kant și cu toți 
raționaliștii din filosofia germană. Pe câtă vreme Schleiermacher 
zicea: simțul este la baza vieţii religioase, dar simţul acesta este în 
afară de conștiința rațională. Aici stă importanța cea mare a lui 
Schleiermacher, în afirmarea autonomă, necondiționată a vieţii 
religioase față de întreaga viață logico-obiectiv-spirituală a omului în 


genere. 

În afară de Fries am mai putea să amintim figura importantă a lui 
Ritschl. El este mai mult teolog și s-a păstrat mai mult în cadrul 
teologic. 

În legătură cu filosofia religiei urmează teoria pe care v-am 
înfățișat-o odată aci, anume teoria valorificării. Ritschl este — hai să 
zicem — inventatorul, descoperitorul realității spirituale, judecată pe 
care a absolvit-o pe urmă așa-numita școală de la Baden. Prin 
urmare, peste Ritschl putem să trecem foarte ușor. 


4. Privire generală asupra poziţiilor istorice 

Dacă băgăm de seamă, în toate lucrurile pe care vi le-am expus 
până acum sunt două elemente puse față în față, elemente pe care le- 
a înfățișat și Kant: în primul rând, conținutul vieţii religioase, și, în al 
doilea rând, expresiunea sau formularea vieții acesteia religioase. 

Toate punctele de vedere pe care vi le-am schițat până acum se 
pot rezuma în următoarele cuvinte: există o viaţă religioasă deosebită 
de viața noastră logic-obiectivă. Adică, există o viață religioasă care 
se sprijină pe altceva în structura ei intimă decât pe cunoașterea 
logică. Dar rezultatul acestei vieți religioase, adică rezultatele acestei 
cunoașteri sunt, toate, pasibile de a fi redate în formule obișnuite, 
logice, în care să intre elementul reprezentării. 


5. Tipuri logic-obiective ale religiei contemporane: 
protestantismul, catolicismul și ortodoxia 

Vasăzică, toată viaţa noastră religioasă se poate formula în 
funcțiune de reprezentare de natură diferită cu viaţa logic-obiectivă. 
Această viață religioasă intră în tiparurile logic-obiective. 

Aceasta, în fond, nu este decât enunţarea protestantismului, direct 
în felul cum se prezintă; adică, în dogmatica lui — aș zice — ar 
trebui să punem accentul fundamental pe elementul rațional. 

Dacă însă mergem la izvor, adică la Luther, ar trebui atunci să 
facem ca accentul fundamental să cadă pe elementul acesta 
extrarațional. 

Este foarte ciudat cum un cunoscut al meu, crescut în școala 
catolică, la iezuiți, la Viena, doctor de la nu știu câte facultăți 
teologice și filosofice, a părăsit catolicismul și a trecut la 
protestantism. La întrebarea mea, cum explică el această trecere, ce 
înţelege prin această schimbare, mi-a răspuns: Luther reînviază pe 
Augustin. Bietul om, îi știa şi pe Luther, şi pe Augustin, din cărți, nu 
din realitatea lumească, nici din viața bisericească. Organizarea și 


realizarea lui Augustin înseamnă biserica aceasta catolică, sprijinită 
pe conceptul de tradițiune, de teorie, iar cealaltă înseamnă 
protestantism sprijinit pe rațiunea propriu-zisă, pe făurirea tuturor 
lucrurilor, pe înlăturarea misterelor, pe sprijinirea tuturor 
întâmplărilor. 

Vasăzică, este drept că există în Luther acest grup de fapte de 
natură extrarațională, pe care l-am subliniat și care am arătat unde a 
ajuns, care însă, totuși, nu este caracteristic pentru protestantism. 

Dar, în afară de protestantism, mai există în Europa confesiunea 
catolică şi cea ortodoxă. În confesiunea catolică, iată cum se dozează 
cele două momente kantiene. Eu zic: Dumnezeu se poate cunoaște 
rațional, existența lui se poate deduce rațional. Sfântul Toma 
d'Aquino nu are decât să asculte de ce spune biserica pentru ca să 
meargă pe calea mântuirii. Vasăzică, biserica stabilește dogmele, pe 
cale raţională, și credinciosul se supune dogmelor acestora nu în 
virtutea rațiunii, ci în virtutea conceptului de teoretizare. 

Vasăzică, acolo unde protestantismul zicea: există viață de sine 
stătătoare, viață extrarațională, care în viaţa religioasă catolică 
organizează biserica (întrucât această mistică se găsește și în 
catolicism), aci se zice: nu, există o viaţă religioasă, care este perfect 
în cadrul rațiunii. În privința părții a doua, unde și la protestantism 
această viaţă religioasă se poate formula în termeni de reprezentare, 
aci se zice: această viață religioasă este codificată în dogme, care, 
fiind imuabile, nu sunt pasibile de control. Deci, ele se impun. 

Punctul acesta de vedere, al treilea, este cel al Bisericii Ortodoxe, 
cum zic eu și cum cred și eu, de fapt. Există o viaţă religioasă de sine 
stătătoare, care nu are nimic comun cu viața noastră rațională, logic- 
obiectivă. Conștiința pe care noi, pe alte căi decât cele raționale, o 
aducem din această viață religioasă, nu este pasibilă de interpretare 
în funcţiune de reprezentare, ci este pasibilă de reducere prin 
analogie la reprezentările domeniului logic-obiectiv. Adică, noi 
cunoaştem pe Dumnezeu în viața religioasă, dar atribuim lui 
Dumnezeu, pe care noi în viața aceasta religioasă îl credem 
divinitate, calităţile pe care le-am văzut. Și atributele acestea nu sunt 
reprezentarea limbajului logic obişnuit, ci este un limbaj, nu simbolic 
— aceasta ar fi altceva —, ci este un limbaj prin analogie. 

Acesta este punctul de vedere pe care l-am urmat eu și în 
expunerea făcută acum câţiva ani și deosebirea între acest punct de 
vedere și toată istoria filosofiei religiei, aşa cum am expus-o în câteva 
linii, în ora de față. 


Cu aceste considerațiuni, am încheiat cursul pe care mi-am 
propus a-l face cu d-voastră în acest an. 


[16a]! Immanuel Kant, Critica rațiunii practice, partea I, cartea a 
doua, cap II, paragr. V, Existenţa lui Dumnezeu ca postulat al rațiunii 

«Polemică în jurul ateismului» (Atheismusstreft). Fichte publicase în 

1811-1812), Entwurf eines Systems del theoretischen Physik (1813), 

Lebensweisheit. II. Religionsphilosophie (1818, 1832), 
Mathematische Naturphilosophie (1822), Lehrbuch der Naturlehre. I. 
Experimentalphysik (1826), Geschichte der Philosophie (2 vol., 1837, 
1840), Handbuch der Religionsphilosophie und philosophischen 
Ästhetik. 

Lucrări: Urgesetzlehre des Wahren Guten und Schönen (1820), 
Denklehre oder Logik und Dialektik (1822). 

Religion : reden an die Gebildeten unter ihren Verăchtern. (1799, ed. 
IV, 1831; ediții R. Otto, a V-a, 1926), Monologen (1800), Der 
christliche Glaube: Nach den Grundsătzen der evangelischen Kirche 

1830-1831; ed. anastatică, 1919, ș.a. ed.), Sămmtliche Werke (33 

